
Glan Braint, Dioyran. 

^RGRAFFWYD GAN W. A. JONES, I59, DERBY ROAD. 


AT Y DARLLENYDD. 
aed 


En mai gyda llawer o betrusder a phryder mawr yr 
anfonir y llyfryn bychan hwn i blith cynhyrchion cyhoedd- 
edig llenorion Cymreig, eto hyderir y bydd i'r nodion, y 
sylwadau, a'r casgliadau ddifyrru, dyddoìi, a goleuo y 
dosbarth hwnnw o ddarllenwyr ag sy'n caru ymbleseru 
ychydig yn nyffrynoedd hynafiaeth, yn gweled gwerth yn y 
pethau bychain, ac yn chwenychu cadw i fyny goffadwriaeth 
y tadau y rhai a osodasant i lawr sylfeini y cysuron presennol, 
ac a hauasant hadau dyrchafiad cymdeithasol yn Niwbwrch. 


Ymdrechwyd portreadu y gwahanol gyfnewidiadau yr 
aeth yr hen faenor drwyddynt o'r canoloesoedd tywyll i'n 
dyddiau ni; ceisiwyd dangos Niwbwrch yn ei pherthynas 
a'r symudiadau cymdeithasol a gwleidyddol a. gynhyrfent 
Môn o ddyddiau Harri VIII.i deyrnasiad Sior II.; ac 
eglurwyd achosion y dyrchafiad mawr diweddar ag sydd 
wedi hynodi yr hen dreflan mewn mwy nag un ystyr, 


Os y digwydd i'r darllenydd gael gronyn bychan o'r 
pleser mawr a gafodd casglydd y nodion wrth loffa yn y 
gwahanol feusydd, ni fydd yr anturiaeth yn ddi-fudd. 


Treuliwyd llawer o flynyddoedd i gasglu y crynswth 
defnyddiau y rhai fuont gynorthwyon i gyfansoddi y llyfr. 
Darllenwyd llawer o lyfrau; gwnaed amrywiol ymchwi- 
liadau; ac ymdrechwyd ffurfio dolennau i gysylltu y 
gwasgaredig, a phontydd i groesi y rhwystrau, fel ag i 
wneud y cyfan yn rhyw fath o hanes helyntion Niwbwrch 
yn yr oesau diweddar. 

Mae fy nghynorthwywyr o bob gradd a dosbarth yn rhy 
liosog i'w henwi yma, am hynny yr wyf ar unwaith 
yn cydnabod fy rhwymedigaethau iddynt oll,—i'r 
rhai a'm cynothwyasant â defnyddiau, ac yn enwedig 
i'r rhaia roisant gynghorion gwerthfawr i mi ac a estyn- 
asant gymorth sylweddol fel tanysgrifwyr, ymhell uwch- 
law fy nisgwyliadau. 

>>ddanes Miwbwrch.<— 


RHAGARWEINIAD. 


> yn gantrefiì a chymydau. Deg tref a deugain 
oedd i bob cwmwd, a chyfansoddai dau 
CAF gwmwd un cantref. Nid ydymi gymeryd 
tref yr hen Gymru fel enw cyfystyr a thref yn yr oes 
hon. Mae'n debyg nad oedd tref gynt ond etifeddiaeth. 
Yn y Beibl y mae etifeddiaeth yn myned o dan yr enw 
treftadaeth. Cynhwysai tref yn ol yr hen gyfrif bum 
gafael neu 256 erw. Felly gellir casglu nad oedd tref 
Gymreig yn ddim amgen na threftadaeth neu etifedd- 
iaeth fechan yn perthyn i un teulu. O'r gair tref yn yr 
ystyr yma y daw cartref yn ei ystyr cyffredin. Y mae 
llawer o'r hen drefi neu'r etifeddiaethau Cymreig wedi 
gadael eu henwau ar ffermydd a thyddynod er gwaethaf 
yr holl gyfnewidiadau sydd wedi cymeryd lle trwy y 
goresgyniad Seisnig, y prynu a'r gwerthu, a lledaeniad 
yr iaith Saesneg. _ Er engraifft, gellir nodi Tre Aseth, 
neu Joseth, Tre Ferwydd, Treanna, Tre Ifan, Tre'r Dryw, 
'Tre'r Beirdd, &c. Gellid ychwanegu ugeiniau o enwau 
cyffelyb ar gael yn Sir Fon yn unig. Ac fel yr oedd 
fref yn gysylltiol ag enw etifeddiaeth neu ddaliadaeth, 
felly hefyd yr oedd od yn flaenddawd i enw yr anedd- 
dy, megis Bodiorwerth, Bodridau, Bodlew, Bodowen, 
Bodorgan, a llawer o blâsau a ffermdai eraill yn y Sir. 

Rhennid Sir Fon i.dair cantref, sef Aberffraw, Cemaes, 
a Rhos Fair, sef Niwbwrch. Cynhwysai cantref Aber- 


yc 


cv R yr hen amser gynt rhennid siroedd Cymru 
Ŵ 


? 

ffraw y ddau gwmwd, Llifon a Malltraeth. Yng 
Nghantref Cemaes yr oedd. cymydau Twr Celyn a 
'Thal y Bolion. A chantref Rhos Fair a wneid i fyny 
o Gwmwd Menai, a Chwmwd Dindaethwy. Er nad 
ydyw y cantrefi ar cymydau yn cael eu cyfrif yn yr 
oes hon fel dosbarthiadau i bwrpas llywodraeth wladol 
fel ag yr oeddynt yn yr oesoedd gynt, er hynny y mae 
y chwe' ddeoniaeth eglwysig yn Sir Fon yn dwyn enwau 
y chwe' chwmwd, ond, os nad ydwyf yn camgymeryd, 
nid ydyw terfynnau pob deoniaeth yn cyfateb yn hollol 
i ffiniau 'r hen gymydau. | 
Fel y mae gwahanol lysoedd cyfreithiol yn awr, 
megis llys bach y dosbarth, neu Lys yr Ynadon, Llys 
Chwarterol, a Brawdlys, felly hefyd yr oedd gan yr hen 
Gymry Lys Cwmwd, Lys Cantref, a Llys Tywysog. 
Yn Aberffraw y cynhelid Llys Tywysog Gwynedd. 
Cynhelid yn Rhos Fair lys cantref a Llys Cwmwd 
Menai, lle y trinid achosion y Cwmwd a Chantref Rhos 
Fair, sef yr holl ddosbarth rhwng y Fenai a'r Falltraeth, 
neu Afon Cefni, o Abermenai i Benmon, ynghyd a 
rhannau bychain anghysylltiol o Gwmwd Menai, megis 
Rhoscolyn, Sybylltir, a lleoedd eraill. Ceir crybwylliad 
ychwanegol am “Lys” Rhos Fair ymhellach ymlaen. 


1.—SEFYLLFA DDAEARYDDOL NIWBWRCH, 


Mae rhai pobl wedi bod yn ceisio lleihau yr enwog- 
rwydd dyledus i Niwbwrch ar gyfrif ei sefyllfa gynt fel 
un o brif lysoedd neu drefi Môn, a hynny oherwydd 
ei chyflwr presennol, ac, fel y tybia rhai, oherwydd 
dinodedd y lle y saif; ac am hynny teflir llawer o 
amheuaeth ar ran beth bynnag o hanes Gwynedd o 
dan y tywysogion Cymreig. 

Mae Beaumaris wedi bod yn enwog ers oesoedd 
lawer, ond nid fel Llys Cymreig. Yr oedd Ynys Môn 
bob amser yn agored i ymosodiadau y cenhedloedd 
o'r Gogledd, a'r Saeson mewn oesoedd mwy diweddar. 
Gororau Beaumaris a'r amgylchoedd oeddynt fannau 
gweinion Môn, ac yno y glaniai y gelynion yn aml 

ac yr ymsefydlent hefyd. Ychydig o sôn mewn 
cymhariaeth sydd am ymosodiadau o'r de-orllewin ; 
ond pan y digwyddai i ymosodwyr lanio yn Abermenai 
yr oedd amddiffyniad yr ynyswyr yn fwy llwyddiannus 
yno nag ynghyrrau eraill o'r ynys. Bu tywysogion 
Gwynedd yn anffortunus lawer tro, ond ymha gyflwr 
bynnag y byddent yr oedd y Monwysiaid bob amser 
yn deyrngarol. 

Nid ydwyf am ddweyd fod tywysogion Gwynedd 
wedi sefydlu eu prif Lys yn Aberffraw am ei fod yn lle 
mwy diogel na rhyw le arall, ac felly ensynio eu bod 
yn rhy ofnus i ymsefydlu ym Meaumaris; ond hyn a 
ddywedaf, yr oedd y lle blaenaf yn fwy manteisiol o 
lawer fel sefyllfa i gadw Sir Fon mewn cymundeb a 
Siroedd Caernarfon a Meirionydd y rhai (ynghyd a 
'Sir Fôn) a wnaent i fyny Dywysogaeth Gwynedd, tua 
mil o flynyddoedd yn ol. 

Beaumaris oedd y lle mwyaf hwylus i'r brenhinoedd 
Seisnig ar ol goresgyniad Cymru, oblegid Ffordd Caer 
trwy siroedd Fflint a Dinbych i Deganwy a_Beau- 
maris oedd ac ydyw prif-ffordd y Saeson i Fon. Ond. 
pan oedd Meirionydd, Eifion, Lleyn, Arfon, a Môn yn: 
cyfansoddi Gwynedd yr oedd prif-ffordd y tywysogion: 
Cymreig yn rhedeg drwy Harlech a _Chriccieth ìi Aber- 
menai, ac yna wrth gwrsi Aberffraw. Os felly, yr 
oedd yn rhaid fod Niwbwrch, a saif yn y bwlch mwyaf 
cyfleus drwy y Gefnen Hir, yn lle i aros ar y ffordd i'r 
prif Lys yn Aberffraw. 

Wrth ddarllen hanes Gruffydd ap Cynan ceir gweled 
fel y darfu i'r tywysog hwnnw fwy nag unwaith, pan 
yr ymdrechai adennill tywysogaeth Gwynedd, gymeryd 
Abermenai yn fan cynnull i'w lynges... Gan mai o'r 
Werddon y byddai bob tro yn cychwyn, yng Nghaer- 
gybi y buasai yn glanio pe buasai'r amgylchiadau y 
pryd hwnnw yn gyffelyb i'r hyn ydynt yn awr; ond yn 
Abermenai y tiriai yn wastad, a hynny am y rheswm 
y gallai gwyr o bob rhan o Wynedd gymeryd y brif- 
ffordd tuag yno. 


4 
2.— YR ENWAU WRTH BA RAI YR ADNABYDDID 
NIWBWRCH AR WAHANOL ADEGAU, 


Llanamo.— Dyma enw henafol iawn a roddwyd ir 
lle oherwydd i'r eglwys ar y cyntaf gael ei chysegru i 
St. Amo. Dywedir i'r enw mewn oes mwy diweddar 
gael ei lygru i Lananno. Pan aeth yr hen Eglwys 
Brydeinig yng Nghymru o dan ddylanwad y Babaeth 
newidiwyd enwau llawer o'r saint Cymreig am enwau 
Ysgrythyrol. Efallai i eglwys Niwbwrch gael yr enw 
St. Petr trwy ryw oruchwyliaeth felly. Pa fodd bynnag 
y bu, adnabyddir y plwyf fel rhan o Undeb tlodion 
Caernarfon wrth yr enw S7: Peter's /Newborough. 

Mio Bortl.—Nuis gallaf ddweyd pa bryd y galwyd y 
lle wrth yr enw hwn. Gwelais yr enw yn rhestr plwyfi 
Cymru yn J/7yv. 47ck. of Wales. 

Rhosyr, Kossir, Khoshir.—Mae Rhosyr yn enw lled 
henafol. Dyma'r enw yn amser Dafydd ap Gwilym, 
yn y bymthegfed ganrif 

AKAos Fair.—Yr oedd yma Gapel neu Eglwys cys- 
egredig i St. Mair. Mae digon o brofion mai y Capel 
hwnnw sy'n ffurfio cangell yr eglwys blwyfol fel y mae 
yn bresennol. Mae'n debyg i'r lle dderbyn yr enw 
Rhos Fair oherwydd enwogrwydd Capel Mair ryw adeg 
neu gilydd mewn oes Babyddol. _ Pe gellid dibynnu 
rhywfaint ar yr englyn sydd isod gellid meddwl mai 
Rhos Fair oedd enw y lle yn amser y tywysogion 
Cymreig : 

“ Mae Llys, yn Rhos Fair, mae Llyn,—Mae eurglych, 

Mae arglwydd Llewelyn, 

A gwyr tâl yn ei ganlyn,— 

Mil myrdd mewn gwyrdd a gwyn.” 
Rosfeyr—— Dyma ffurf yr enw yn yr “Exten,” 
Ahosfain.—Llygriad o Rhos Fair. 

Novum Burgum.—Rhyddhaodd Edward I. gaethion 
Rhosyr, ac efe a wnaeth y dref yn fwrdeisdref; ac 
oherwydd hynny galwyd y lle yn Fwrdeisdref Newydd, 
neu yn Lladin Novum Burgum. Gwel Aecord of Cam 
narvon. (“ex Novum Burgum, fol. 58. p. 85.”) 


B 


MNovwo( 1)beri.—Mae hwn yn debyg iawn i ryw fath o 
Ladineiddiad yr enw. Gwelir ef ar garreg tu fewn i'r 
eglwys, mewn cilfa fwaog ymhared deheuol y gangell, 
ac yn agos i'r allor, “Hic jacet D(omi)n(u)s Matheus 
ap Elyas capellanus Beatz Marize Novo(?)beri guigue 
GOSnody y v Ave Maria Ha.” Nid wyf fi yn gwybod 
a ydyw Novo(?)beri yn ffurf arall o'r enw Novum 
Burgum ai peidio. Yr hyn allaf fi ddweyd ydyw fod 
rhyw debygrwydd yn y naill i'r llall. 

Newboroug/l.—Yr enw Seisnig, a'r hwn sydd mewn 
arferiad yn awr. 

Newburgh.—Ffurf arall i'r enw Seisnig. (Gwel 
Journals of the House of Commons, Vol. xx.) 

Niwbwrch.—Hwn ydyw yr enw sathredig presennol, 
ac mae'n amlwg mai llygriad ydyw o Newburgh. 


9.— HANES LLANAMO, NEU ROSYR, O DAN Y 
'TywysOGION CYMREIG. 


Yr oedd yn faenor, neu etifeddiaeth, yn perthyn i'r 
Tywysog. Gan fod y lle ar y ffordd i'r Prif Lys yn 
Aberffraw, y mae'n ddiameu yr arosai y Tywysog yma 
yn aml i gynnal llys barn cantref a chwmwd, neu i 
dderbyn gwriogaeth ei ddeiliaid ynghwmwd Menai. 
Yr oedd y gwriogaeth yma yn gynwysedig mewn 
gobrau ac amobrau, hynny yw rhyw daliadau neu 
ddirwyon cyfatebol i ardrethi, trethi, a thollau yr oes 
bresennol. Ac heblaw y taliadau ariannol, yr oedd y 
deiliaid i dalu math arall o wriogaeth, megis gweini ar 
y Tywysog neu ei raglaw pan y deuai un o honynt i'r 
Llys; a chynhwysai hynny ddwyn ymborth a gofalu 
am geffylau, cwn, a hebogiaid ar gyfer tymhor hela. 

Yr oedd hefyd ddyledswyddau eraill,llai anrhyde- 
ddus na gweini yn y modd ddisgrifir uchod. Heb fod 
ymhell o'r Llys, ond tu allan i derfynau Hendre Rhosyr, 
trigai y dosbarth isaf o ddeiliaid, sef y garddwyr y 
rhai a ddalient erddi a lleiniau, ac a gyflawnent y 
gorchwylion iselaf a chalettaf oddeutu'r Llys, 

Ymddengys fod deiliaid o ddosbarth uwch, neu y 

dosbarth cyntaf a ddisgrifiwyd, yn trigo y rhan o blwyf 
Llanamo neu Rosyr a elwid yr Hendre. Ymhellach 
ymlaen rhoddir ffiniau neu derfynau yr hen fwrdeisdref, 
sef y gyfran honno o'r plwyf a ddelid ar y cyntaf gan y 
dosbarth isaf o gaethion. _ Yr oedd y dosbarth arall, sef 
trigolion yr Hendre yn rhyw hanner anibynnol, oblegid 
yr oedd eu daliadaeth neu eu tiroedd yn eiddo iddynt, 
“ond eu bod yn rhwym i dalu eu gwriogaeth i'r Tywysog. 
Ar y llaw arall yr oedd y garddwyr yn rhwym fel caethion 
i'w harglwydd. Heblaw y ddau ddosbarth uchod oedd- 
ynt breswylwyr plwyf Rhosyr yr oedd perchenogion 
neu denantiaid trefi neu etifeddiaethau tuallan i'r plwyf 
hwn yn rhwym i dalu gwriogaeth i'r Tywysog neu y 
rhaglaw pryd bynnag y deuent i'r Llys. Wrth son am 
dref yn y fan yma, y mae 'r gair i'w ddeall yn ol ei hen 
ystyr. Er engraifft, gelwid Glan Morfa y Rhandir, a'r 
holl dir sy'n cyraedd rhwng y ffordd fawr a'r Morfa, 
arhwng Lôn Bodfela Lôn Dugoed, yn Dre Bill; a'r 
gweddill o'r Rhandir o Lon Dugoed i Grochon Caffo a 
'elwid yn Dre Garwedd. _ Yr oedd deiliaid y ddwy dref 
yma, ynghyd a deiliaid rhai trefi cyfagos yn rhwym i 
dalu gwriogaeth cyffelyb i'r hyn delid gan y dosbarth 
uchaf o'r ddau ddisgrifiwyd o'r blaen... Hwyrach y 
manylir ychydig eto ar ddyledswyddau gwriogaethol y 
trefi hyn, mewn rhan arall o'r Llyfr. 


4.—FFINIAU NEU DERFYNAU Y FWRDEISDREF. 


Y mae'n rhaid i mi gyfaddef yn y fan yma ei bod yn 
anhawdd dilyn y terfynau, oherwydd fod rhai enwau yn 
ddieithr i hyd yn oed y trigolion. Ac oherwydd nad 
oedd yr awdwr yr hwn yr ymgynghorais ag ef (fel y 
y mae'n debyg) yn hysbys iawn yn y mater, bu gorfod 
iddo yntau ymddibynnu ar dystiolaeth eraill, oblegid ni 
phroffesa ei fod wedi cerdded y ffiniau, ond disgrifia 
hwy, “fel y'm hysbyswyd,” meddai, “gan y trigolion 
ryw bryd yn ol” ; felly y mae rhannau o'r disgrifiad isod 
yn lled dywyll.” Fel hyn y dywed Rowlands :—“Gan 
gychwyn yng Nghlynnog Fechan, rhaid i ni fyned trwy 

Derwyn Beuno i Ddolgeran; ac oddi yno trwy ganol 
Morfa Genyf i Afon Braint ger Rhyddgaer; oddiyno i 
Abermenai; ac o Abermenai i Ro-bach; oddiyno yn 
agos i'r Hendai i'r Bryn Rhedyn ; ac oddiyno i Faesy- 
ceirchdir; ynai Lyn Rhos-ddu ; ac oddiyno trwy Gae'r 
tywyn i'r brif-ffordd ; yna at y Maen Llwyd ; ac oddiyno 
gan amgylchynu ychydig i Lain y Groesfaen; yna at 
dy neilltuol yn y dref, a elwir y Plasuchaf; oddiyno i 
Dir Bodfel; yna at y Ty Mawr; ac oddiyno mewn 
cyfeiriad trofaol i'r Bryn Madog ym Morfa Malltraeth ; 
oddiyno i Gerrig Mawr; ac oddiyno dros Hendre 'r 
Orsedd i'r Glynteg; ac oddiynoi Gefn Mawr Isaf; 
oddiyno, yn agos i Hendre 'r Orsedd, i le a elwir yn 
gyffredin, y Dafarn Bridd; yna i'r Caeau Brychion; 
ac oddiyno i Lyn y Rhoshir (yn Rhos yr Aur); ac yna 
trwy Dir Nest (Llain Nest) i'r Bryn Sinc; ac yna gan 
amgylchu Cerrig y Gwŷdd, heibio i Ysgubor y Person 
cyrhaeddwn Glynnog Fechan o'r lle y cychwynasom 
y gylchdaith.” 

Nid ydyw y tir oedd gynt yn Gyttir (Co»o) neu 
dir cyffredin, yn cael ei alw yn awr yn Forfa Genyf. Y 
mae wedi ei rannu yn fân dyddynod, ac y mae terfyn 
y fwrdeisdref yn rhedeg o Ben y Wal ar hyd y Lon 
Dywod, rhwng Tros yr Afon a Glan yr Afon, i Lam- 
mau y Rhyddgaer, lle mae rhyd i groesi Afon Braint. 
Nid ydwyf yn gwybod a ydyw “Derwyn Beuno” a 
“Dolgeran” yn enwau yn bresenol ar feusydd yn agos 
i Glynnog, ai peidio... Mae yr Erwhirion a rhannau 
eraill o Glynnog Fechan ymhlwyf Niwbwrch. _ Efallai 
fod yr enw rhyfedd Erwhirion yn llygriad o Derwyn 
Beuno. Sant Beuno oedd un o'r tadau Cristnogol a 
wnaeth Glynnog Fawr yn Arfon yn enwog. Mae'r 
enwau Clynnog Fechan a Derwyn Beuno yn profi 
fod rhyw gysylltiad rhwng y fferm hon ym Môn a'r 
Fonachlog Fawr oedd gynt yng Nhlynnog Arfon. 

Yr wyf wedi methu cael allan lle'r oedd Llain y 
Groesfaen. Mae ychydig o ffordd rhwng lle 'r oedd 
y Maen Llwyd, yn agos i Dal y Braich, a'r Plas uchaf 
yn enwedig wrth “amgylchu” o'r naill i'r llall, Yr wyf 

fi yn meddwl mai i gyfeiriad Tyn Rallt, ac yna heibio'r 
hen Dy'n y Cae, yr oedd y terfyn yn cyfeirio rhwng y 
Maen Llwyd a'r Plas uchaf. 

Os oedd Ysgubor y Person yr un â'r hen Ysgubor 
Ddegwm, y mae y disgrifiad— “amgylchu Cerrig y 
Gwydd i Ysgubor y Person”—yn dywyll i mi, oblegid 
y mae gryn ffordd rhwng yr Hen Ysgubor Ddegwm a 
therfyn y plwyf yn nhir Clynnog. 

Ond er gwaethaf yr ychydig dywyllni a'r bylchau 
sydd yn y disgrifiad o'r ffiniau, y mae'n eglur fod y 
tiroedd a elwid gynt yn Hendre Rhosyr yn gorwedd i'r 
gorllewin a'r de-orllewin o'r pentref, ac yn cyrraedd o'r 
Tyddyn, heibio i'r Hendre' Fawr, Ty'n y coed, Ty'n y 
cae, Rhedyn Coch, Cefn Bychan, a thyddynod eraill, 
hyd Fryn Madog. _ Ymddengys fod y Frondeg hefyd 
tuallan i ffiniau y Fwrdeisdref. 

Fel y sylwyd eisoes yr oedd perchenogion a deiliaid 
rhai maerdrefi oedd tu allan i derfynau plwyf Niw- 
bwrch yn rhwym i dalu gwriogaeth i'r Tywysog yn 
Llys Hendre Rhosyr. Ac heblaw y pethau a nodwyd 
o'r blaen yr oeddynt (fel y dywedir am etifeddion Tre 
Bill, neu Glan y Morfa) “i dalu gwriogaeth i Felin 
Rhosyr ynghyda maenorwaith (fel ei gelwid) a thalion 
cylchau march a rhaglot, gan dalu am bob zv/ref ddeg 
swllt, a'r un faint am amobr.” 

Yn gyffelyb, dywedir am dir-ddeiliaid Tre Garwedd 
—sef y gyfran o'r Rhandir a ymestyn o Lon Dugoed i 
Grochon Caffo—“y rhai oeddynt yn rhwym i dalu i'r 
trysordŷ brenhinol bum swllt a phum ceiniog bob tri 
mis,” Ac ymhellach,—“yr oedd holl dir-ddeiliaid y 
drefgordd hon yn rhwym i gymeryd eu cylch ym 
Melin Rhoshir, i gyflawni gwasanaeth maenorawl,” ac 
ì dalu dirwyon yr un fath ag etifeddion Tre Bill. 


5.—SEFYLLFA RHOSYR AR OL Y GORESGYNIAD 
YN AMSER EDWARD I. 


Gan fod y lle yn faenor perthynol i'r Tywysog 
Cymreig, syrthiodd i afael y brenin ar ol i Gymru golli 
ei hanibyniaeth, ond nid yw yn ymddangos i un o'r 

brenhinoedd dalu ymweliad â Niwbwrch, er ei bod 
yn faenor frenhinol. Er hynny dywedir i'r brenhin- 
oedd Seisnig gadw arglwyddiaeth y faenor yn eu 
meddiant eu hunain am amser maith, oherwydd fod 
holl Gwmwd Menai bron yn rhwym wrthi, ac felly i 
dalu gwriogaeth ì'r penadur, yr hyn oedd un o'r pethau 
pwysiccaf yngolwg brenin Seisnig. Ar ol adeiladu castell 
Caernarfon, gwnaeth y dirprwywr brenhinol ei gartref 
yn y lle hwnnw, ac oddiyno y gofalai am fuddiannau y 
brenin, yn Niwbwrch a mannau eraill. Tua'r flwyddyn 
1850 tra'r oeddynt yn parottoi ar gyfer adgyweirio yr 
Eglwys daeth y Parch W. Wynn Williams, Menaifron, 
i wybod am ddwy gilfa fwaog, un yn y mur gogleddol 
a'r llall yn y mur deheuol, o'r ddau tu i'r allor. Yr 
oedd llawr pob un yn ymddangos fel pe wedi ei 
balmantu â maen lled fawr, gwyneb yr hwn oedd arw 
fel carreg gyffredin. Ond yn fuan iawn deallodd yr 
hynafiaethydd craff mai cerfiadau oedd yr achos i'r 
wyneb fod yn arw. Penderfynodd lanhau y meini y rhai 
oeddynt orchuddiedig gan gaenen dew o lwch, calch, 
a graian, mor galed bron ar cerrig eu hunain. _ Ar ol 
diwydrwydd mawr a llafur caled cafodd ei wobrwyo 
trwy iddo ddarganfod maen coffadwriaethol i un 
Edward Barker. Y mae y cerfwaith yn dra chelfydd a'r 
holl argraff mewn “llythyrenau codi” (7azsed /effers); ac 
yn ol barn gwyr cyfarwydd ac enwog y mae 'r gwaith 
o arddull y drydedd neu y bedwaredd ganrif ar ddeg. 

Hefyd yn y mur deheuol unwchben un o ffenestri 
corph yr Eglwys yr oedd maen arall ac arno enw 
Ellena Barker. 

Bu'r hynafiaethydd parchedig a enwyd, am flynydd- 
oedd lawer yn ceisio cael allan pwy allasai Edward 
Barker fod ; ac yn “Aecord of Carnarvon” gwelodd enw 
David le Barker yr hwn oedd mewn rhyw gysylltiad a 
Niwbwrch, fel math o ddirprwy brenhinol, neu faer y 
fwrdeisdref. (Gwel Record of Carnarvon, “ex Novum 
Burgum, fol. 58, p. 85.”) 

Casglai Mr. Wynn Williams fod David ac Edward 
Barker o'r un teulu; a chan fod David yn dal swydd 
mewn cysylltiad a Niwbwrch, y mae'n debyg y gallasai 


10 


Edward hefyd fod mewn rhyw fath o gysylltiad â'r un 
lle. Hefyd casglai yr un boneddwr mai Cymraes oedd 
Ellena Barker, oblegid yn Aecord of Carnarvon, yn fuan 
ar ol enw David le Barker, darllenodd ; “£7 ZJena fil 
Mad ap Hei'li tenet &c” Mae yr Ap yn enw tad 
Elena yn profi mai Cymro oedd efc, ac os yr un oedd 
Ellena Barker a'r Elena uchod, yr-oedd Edward Barker, 
fel y sylwyd, wedi priodi Cymraes. 

Yr wyf wedi manylu ychydig yn y fan ymai ddangos 
nad oedd Niwbwrch yn llai pwysig yn fuan ar oly 
goresgyniad Seisnig nag oedd o dan lywodraeth y 
tywysogion Cymreig cyn hynny. Yr unig wahaniaeth 
oedd hyn, sef bod y dirprwywr yn aros yng Nghaernar- 
fon yn lle bod yn byw yn Llys Niwbwrch. Ond 
gan fod Capel Mair o adeilwaith mor ardderchog, 
y mae llei gasglu fod rhyw uchelwr yn trigo yn y 
Llys tua'r un adeg ag yr oedd David ac Edward 
Barker mewn cysylltiad â Niwbwrch. A chan fod 
meini coffadwriaethol i Edward Barker a'i wraig yn yr 
Eglwys sydd o fewn ychydig latheni i'r man y safai y 
Llys arno, onid ydyw yn naturiol i ni gasglu mai gwr 
y Llys oedd Edward Barker? 

Os oedd David le Barker yn ddirprwy uchel yng 
Nghaernarfon, gallasai Edward Barker fod yn ddirprwy 
lleol yn Niwbwrch,—yn faer neu oruchwyliwr bren- 
hinol, ryw bryd ar ol i Rosyr gael ei dyrchafu i safle 
corphoriaeth frenhinol pryd y newidiwyd ei henw i 
Newborough. 

Arol ilawer o'r arglwyddiaethau maenorawl Cymreig 
gael eu rhoddi neu eu gwerthu gan y Llywodraeth i 
ddynion o ddylanwad yn y Llys brenhinol yn Llundain, 

r oedd Niwbwrch o hyd yn cael ei llywodraethu, a 
- yn cael ei gweinyddu yno dros holl Gwmwd 
Menai,gan swyddogion “'y rhai gan amlaf a dderbynient 
eu hawdurdod oddiwrth benaethiaid yr Ynys, i'r rhai 
fel goruchwylwyr y faenor y telir ugain swllt yn y 
flwyddyn, ac fel cynrychiolwyr y Cwmwd telir pum 
punt yn flynyddol o drysorlys y tywysog ; ac y mae y 
ddwy swydd yn gyffredin yn cael eu gweinyddu gan 
yr un personau.” | (Aotv/ands.) 

Mae llawer tro ar amgylchiadau 'r wlad wedi bod 
yn y Senedd er amser yr hynafiaethydd enwog o'r 
Plas Gwyn,—llawer o gyfnewidiadau yn y dull o 
lywodraethu,—er hynny nid ydyw y Llywodraeth wedi 
llwyr ollwng ei gafael yn amgylchiadau lleol Niwbwrch, 
oblegid y mae o hyd yn cymeryd cymaint o ddyddordeb 
ym materion yr hen faenor a'r fwrdeisdref ddifreintiedig 
fel y mae'n penodi Rheithor pan fydd angen am hynny. 

Awgrymwyd eisoes mai Edward I. oedd y brenin 
Seisnig cyntaf i lywodraethu Cymru. _ Gwnaeth y gwr 
call hwnnw lawer tuag at wneud y Cymry yn foddlon i 
gymeryd yr iau Seisnig arnynt, a bu yn hynod o rydd- 
frydig a llwyddiannus hefyd yn ei ymdrechion. _ Efallai 
fod ganddo ddiben neilltuol wrth ymddwyn fel y darfu 
tuag at Rhosyr, oblegid dywedir iddo ryddhau y caeth- 
ddeiliaid yno a dyrchafu 'r faenor i freintìau bwrdeisdref, 
arhoes iddi freinlen; ond cysylltodd hi yn gyntaf â 
Chaernarfon, ac wedi hynny â Beaumaris. Nid wyf 
yn hysbys ym manylion y breintiau a_ ganiatawyd i'r 
fwrdeisdref newydd. 

Byddaf fi yn meddwl mai y faenor frenhinol, mewn 
llawer amgylchiad, oedd gnewyllyn bwrdeisdref. Pan 
na allai y brenin ymweled a'i faenorau, neu pan fyddai 
ei gylchoedd i dderbyn gwriogaeth yn ol yr hen drefn 
yn peri anhwylusdod neu achos o gwyn, caniateid i'r 
faenor dalu mewn arian yn lle mewn gwasanaeth; a 
phan y byddai cyllid y brenin yn brin, gofynai am fwy 
o arian, yr hyn a roddid iddo wedi i'r maenorwyr 
sicrhau iddynt eu hunain addewid am fwy o ryddid nag 
a feddent o'r blaen. _ Sicrheid rhyddid a breintiau trwy 
freinlen wedi ei harwyddo gan y brenin. Mae'n debyg 
mai yn araf mewn llawer amgylchiad y daeth y faenor 
yn fwrdeisdref, a'r maenorwyr caeth yn fwrdeisiaid 
rhyddion. 

Rhydd yr eglurhad uchod oleuni ar waith Edward IL, 
Richard II., Harri VI., a Harri VIII., yn cadarnhau 
breinlen bwrdeisdref. Niwbwrch. 

Y mae'n lled anhawdd i ni yn yr oes hon ddeall rhai 
pethau y darllenwn am danynt mewn hen gofnodion. 

Ond os cofiwn fod gan yr hen frenhirioedd lawer mwy 
o awdurdod unbenaethol neu bersonol nag sydd gan 
ein teyrn yn awr, gallwn amgyffred rhyw ychydig 
ynghylch arferiad y brenin yn rhoddi y cyllid oddiwrth 
y fwrdeisdref hon i ryw ffafryn, neu yn gwerthu maenor 
arall i bendefig cyfoethog. Nid oes gan ein benhines 
ni ddim hawl bersonol yn nefnyddiad cyllid rhyw fwr- 
deisdref; ond gallai brenin yn y canoloesoedd roddi 
ardrethi, trethi, dirwyon neu gyllid oddiwrth fwrdeisdref 
i'w fab ueu i'w ferch neu i ryw wr mawr, i fod yn “res 
Poced”. Fel esiampli gadarnhau hyn yr wyf yn 
ysgrifenu isod yr hyn a ganfum mewn hen ysgrif-lyfr. 
Dywedir ddarfod i Edward II. ganiatau cyllid oddiwrth 
amryw leoedd, ac yn eu plith Niwbwrch, i John ei fab 
ac i Alianor gwraig ei fab :— 
“Edward II. Rex. A.D. 1312. 

Anno rz. Edward II. The Manors of Rossir 
(Newborough), County Anglesey,—Dolbenmaen and 
Penaghan (Penychan), and the Commot of Menay, 
valued at 170 per annum were granted for the sup- 
port of John, son of Edward II., and his wife Alianor, 
these were leased in 5 Edward III. to William Pillaston 
the king's valet at an increase of 5s. 4d. having before 
been granted as pin money to Isabella, Oueen of 
England.” 

Yn 26 Edward III., bu John Delves, Broughton, dros 
Iarll Arundel, swyddog y Llywodraeth, yn cymeryd 
cyfrif o holl feddiannau “gwyr mawr Môn”. Mae 
hanes yr holl waith mewn llyfr yn yr Amgueddfa 
Brydeinig yn Llundain. Rhoddir yr holl gyfrifon a'r 
hanes yn yriaith Lladin arferedig yn y cyfnod hwnnw. 
Pe cyfieithid y llyfr i'r Seisneg byddai'n dra dyddorol, 
oblegid ceid trwyddo weled Sir Fon, ei thrigolion a'u 
heiddo, fel yr oeddynt dros bum can mlynedd yn ol. 
Yr wyf wedi gweled ychydig a gopiwyd o'r £x/emf hwn, 
ac yr wyf am ei ysgrifenu yma fel y caffo y darllenydd 
ryw syniad bychan am ei gynhwysiad. _ Cyfeirir yn y 
dyfyniad canlynol at Fwrdeisdref Niwbwrch, —“Burgu 
in Comoto Meney.” 

“(uod tenentes R. Comoti de Meney teneantur 
repare Manor Rs. de Rosfeyr Esch. Ao ii., Ed. III. 
No. 108. &c.” 

“Inguis Capta apud nov. _ Burgu in Comoto Meney 
in Com. Anglesey coram Wills de Shaldeford locu 
tenenti dni. Rici. Com. Arundel Justic dni. Reg. in 
Northwall die px. post festum aptor petri et Pali anno 
Regn Reg. Ed. 9 ii. post conguestum decime virtute 
dni. Reg. Justic Northwall egus locus tenenti direct 
yidit guos custus circa reparocoem et Capelle dei 
Regis in maneris maneris sue de Rosfeyr in p'deo 
comoto durator et pstxatar et sustentacoem ear 
pannum opponi oponteret &c.” 

' Maen rhaid i'r darllenydd fy esgusodi oherwydd i 
mi adael yr uchod heb ei gyfieithu. 

Mae'n debyg na fu cyflwr yr hen fwrdeisdref mor 
ddisglaer mewn adeg yn y byd. ag oedd yn amser y 
“Cyfrif” y cyfeiriwyd ato uchod, oblegid dywed 
Rowlands: “Felly trwy ganiattad y brenin cyfododd 
o'r hen faenor fwrdeisdref newydd, rhagorfreintiau yr 
hon y rhyngodd bodd i bendefigion a bonedd Cwmwd 
Menai eu cymeradwyo yn ewyllysgar. Ac nid oedd 
Fwrdeisdref hon am ei bod yn newydd yn llai ei hen- 
wogrwydd nag eraill oeddynt hŷn na hi; ac yn wir fe 
gyfrifid ei marchnadoedd, neu ffeiriau anifeiliaid ymysg 
y rhai blaenaf yng Nghymru, A thrachefn fe'n tueddir 
î feddwl nas dylid ei hystyried y leiaf o ran nifer ei 
thrigolion, canys oddeutu diwedd teyrnasiad Edward 
III. cyfrifid ynddi ddim llai na naw deg a thri o dai 
annedd, (yn ol yr Zx/em, neu y Cyfrif) y rhai a 
adeiledesid yn y dref, tair ar ddeg o erddi, un berllan, 
deuddeg cadlas, a mwy na thri ugain o leiniau o dir, 
wedi eu neilltuo at wasanaeth y gwahanol dai; wrth yr 
hyn y gellir gweled mewn gwirionedd nad oedd y lle 
i'w i gr ar gyfrif bychander y boblogaeth, o leiaf 
ynghyfnod cyntaf ei thwf; fel nas gallaf weled un sail 
O wâg ymogoneddiad i Beaumaris yr hon a arfera 
fostio bod ei bwrdeisiaid hi yn ethol eu cynrychiolydd 
i'r Senedd, heb Niwbwrch.” 

Fel yna yr ysgrifenai yr hynafiaethydd enwog tua 
chanol y cyfnod pryd yr oedd yr hen fwrdeisdref 
yn ymdrechu cael drachefn y fraint o gyd-ethol â Beau- 
maris aelod Seneddol dros fwrdeisiaid Môn. Ond 
ymhellach ymlaen yr wyf am fanylu ychydig ar yr 
ymryson mawr hwnnw. 

Yn y dyfyniad a roddir uchod o waith Rowlands yr 
hwn a seiliai ei ddisgrifiad ar y cyfrif a roddir yn yr 
“Extent.” ceir gweled Niwbwrch mewn agwedd ffafriol 
iawn. Yr oedd y tri Edward, a Richard II., (ŵyri 
Edward IIL,) wedi gwneud yr oll a allent tuag at 
ennill serch ac ymddiried y Cymry; a dywedir na fu 
ein cenedl yn aniolchgar, oblegid nid oedd un ran o'r 
deyrnas mor deyrngarol i Richard II.ag oedd y Cymry 
pan gyfododd ei elynion mewn gwrthryfel yn ei erbyn. 
A phan ddiorseddwyd y brenin anffortunus hwnnw 
gan ei gefnder Harri Bolingbroke (Harri IV.), ni fu y 
Cymry o dan Owain Glyndwr yn araf nac yn brin yn 
eu hymdrechion i ddial y cam a dderbyniasai Richard. 
Enynwyd llid Harri IV. yn ddirfawr oherwydd zel a. 
dyfalbarhad y Cymry ymhlaid Richard, ac ar ol 
hynny oherwydd eu penderfyniad o du y gwron o 
Glyndyfrdwy. 

Pasiwyd deddfau gorthrymus i gosbi'r Cymry, a 
dygwyd oddiarnynt y breintiau a ganiatesid iddynt 
gan yr Edwardiaid, ac ymhellach gosodwyd arnynt 
feichiau trymion ac anhawdd i'w dwyn. _ “Ni chania- 
teid i un Cymro, na neb o Gymru, i brynu neu feddu 
tiroedd, treftadaethau, maenorau, maesdrefi, treflan- 
nau, ardrethion, ol-feddiannau, heiliadau, neu unrhyw 
dda etifeddol o un math yn Lloegr, neu mewn unrhyw 
fwrdeisdref neu faerdref Seisnig yng Nghymru.” Ac 
ymhellach,—“ni allai un Cymro, na neb o Gymru o 
un math ymgymeryd a, neu ddal y swydd o Sirydd, 
maenorydd, cwnstabl, neu y cyfryw, mewn unrhyw 
ddinas, trefgordd, neu fwrdeisdref yn Lloegr, neu 
mewn unrhyw faerdref neu fwrdeisdref Seisnig yng 
Nghymru.” | (Aow/ands.) 

Yr oedd y troseddau lleiaf yn cael eu cosbi yn y 

modd llymaf, a phob math o ddirwyon a gwasanaeth 
caethiwus yn cael eu gosod ar y Cymry,—y gwahanol 
swyddogion Seisnig gyda'r esgus leiaf, neu heb un 
math o esgus, yn gorfodi'r trigolion Cymreig i dalu 
ardrethi, trethi, a dirwyon i lenwi pocedau y gorthry- 
mwyr. Yr oedd gorthrymdrethi, a elwid ebediw, ac 
eraill a elwid arian moch, y Geiniog Ben, arian gwaith 
Llys, arian pentai, fforffed Caer, ystor ustus, porthiant 
march, arian heylgoed, a blawd ac ymenyn, yn 
dyhysbyddu r wlad ac yn lladd egni y trigolion. 

Yr oedd y bwrdeisdrefi Seisnig yng Nghymru yn 
rhyddion oddiwrth y dirwyon hynny, ac yr oedd Beau- 
maris fel ag yr wyf yn deall yn cael ei chyfrif fel yn 
perthyn i i ddosbarth y bwrdeisdrefi Seisnig. Yr ydwyf 
eisoes wedi dangos fel yr oedd Beaumaris ers oesoedd 
wedi ei dwyn o dan ddylanwad tramorwyr, oblegid ei 
bod bob amser yn fan lle gallai goresgynwyr yr Ynys 
lanio gyda rhwyddineb. A chan fod y dret honno 
ynghyd a Bangor* a mannau eraill wedi cydymffurfio 
a'r arferion Seisnig i raddau pell, yr oeddynt yn wrth- 
wynebol i'r adfywiad Cymreig yn nheyrnasiad Harri 
IV. 

Gan fod y trefi uchod yn cael eu cyfrif yn Seisnig, 
yr oeddynt yn rhyddion, tra 'r oedd Niwbwrch, a threfi 
a mannau Cymreig eraill, o dan ŵg Seisnig yn cael eu 
gorthrymu, a'u breintiau cyntefig yn cael eu hattal 
oddiwrthynt. 

Yn y cyfnod tywyll hwnnw collodd Niwbwrch am 
ryw ysbaid ei breintiau fel bwrdeisdref, ac fel Llys 
cantref a chwmwd. _ Gelwid troseddwyr Cymreig, a 
rhai y tybid eu bod wedi troseddu, o flaen barnwyr 
Seisnig yn y mannau mwyaf hwylus gan yr uchelwyr 
hynnŷ. Yn Beaumaris yr eisteddent pan y deuent i 
Sir Fôn, ac felly dyrchafwyd y dref honno i fod yn lle 


*Cyfeirir at ddylanwad yr esgobion Seisnig. Llosgwyd 
Eglwys Gadeiriol, Bangor gan Owen Glyndwr oherwydd ei 
bod yn nythle i Seison, Yr oedd Dafydd Daron, y Deon 
Cymreig, yn bleidiwr zelog i Glyndwr. 

cydymgeisiol â Niwbwrch fel y prif fan i gynnal llysoedd. 
Yn amser y tywysogion Cymreig yr oedd llysoedd 
pwysig ymhob cantref a chwmwd ; ond pan ddaeth y 
Seison i lywodraethu, eu trefniant hwy oedd canoli pob 
awdurdod mewn un lle. Awgrymwyd eisoes y rheswm 
paham y dewiswyd Beaumaris fel y brif dref, yn hytrach 
na rhyw fan arall. Pan basiwyd deddf yn nheyrnasiad 
Harri VIII. i ddiddymu deddfau gorthrymus Harri 
IV., cyhoeddwyd trigolion Cymru a'u holynwyr “yn 
rhydd oddiwrth y beichiau hynny dros byth. A bod 
Siryf gwlad Fôn i gynnal, neu beri cynnal, ei holl lys- 
oedd yn Niwbwrch, a'i fod ef yn rhwym i wneud hynny 
yno rhagllaw, ac nid yn un lle arall, o fis i fis, neu o 
flwyddyn i flwyddyn.” (.Row/ands) 


6.—DYRCHAFIAD Y FWRDEISDREF YN YR 
UNFED GANRIF AR BYMTHEG. 


Rhwng 18 Edward IV. a 1 William a Mary yr oedd 
Cymru yn cael ei llywodraethu gan Arglwyddraglawiaid 
y Cyffindiroedd y rhai a reolent o Lwydlo (Ludlow), 
yn Sir Henffordd. _ Mae llawer o gwyno oherwydd nad 
ydyw côflyfrau (7ecords) y Llys hwnnw ar gael. Pe 
ceid gafael ar y rhai hynny y mae'n ddiameu y ceid 
llawer o oleuni ar bethau sy'n awr yn dywyll, ac efallai 
y deuai peth o hanes Niwbwrch, i'r amlwg, a'r hyn a 
gyfanai lawer ar yr hanes anghysylltiol sydd yn ein 
meddiant yr bresennol. 

Tua diwedd teyrnasiad Harri VIII., dygwyd Cymru 
i gysylltiad agosach â'r llywodraeth ganolog Seisnig 
yn y Brif-ddinas, drwy iddi gael caniattad i anfon 
cynrychiolwyr i'r Senedd yn Llundain. Oherwydd 
hynny daeth Niwbwrch i safle amlwg fel un o fwrdeis- 
drefi y deyrnas, oblegid hi a anfonodd Fwrdeisiaid i 
seneddau 33 Harri VIII., (1541)a 1 Edward VI.(1547). 

Ievan ap Geoffrey* oedd cynrychiolydd Niwbwrch 


*Yn ol rhai cofnodion Richard ap Rhydderch o Myfyrian 
oedd yr aclod. Richard ap Rhydderch a adeiladodd Blas 
Llanidan, ac a aeth i fyw yno. 

yn 1541; a John ap Robert Lloid yn 1547. Y rhai 
hyn ydynt yr unig bersonau a enwir fel cynrychiolwyr 
dros fwrdeisdref. Niwbwrch. 

Ni cheir enw neb fel wedi cynrychioli bwrdeisdrefi 
Môn cyn senedd 1541, gan hynny y mae bron yn sicr 
mai Niwbwrch a anfonodd y cynrychiolydd bwrdeisiol 
cyntaf erioed a Fôn i Senedd Llundain. Gwelsom yn 
y bennod o'r blaen nad oedd yn gyfreithlon ìi Gymro 
dderbyn swydd hyd yn oed feili neu gwnstabl mewn 
castell, dinas, neu Sir, o dan y brenhinoedd o flaen y 
Tuduriaid. 

Ond ar oli Harri VII., ŵyr i Owen Tudur o 
Benmynydd ym Môn, esgyn i'r orsedd yn 1485, sym- 
udwyd cyhoeddiadau gwrthwynebus; ac yn nheyrn- 
asiad Harri VIII., fel y dywedwyd eisoes, diddymwyd 
deddfau gorthrymus, a dyrchafwyd Cymru i afael 
cyffelyb freintiau â'r rhai a fwynheid yn Lloegr. Llys 
Llwydlo oedd uwchben Cymru drwy 'r oll o'r cyfnod 
tywyll; a'r pryd hynny, pan ddeuai swyddog Seisnig i 
weinyddu yma, yr oedd yn naturiol iddo yn Sir Fôn 
gynnal ei lys yn Beaumaris Seisnig, lle'r oedd Castell 
a milwyr Seisnig, a llawer o Seison wedi ymsefydlu 
ers oesoedd. Y pryd yma yr oedd pob peth Cymreig, 
ac yn eu mysg yr hen gyfreithiau, a'r hen lysoedd a 
threfniadau Cymreig yn Niwbwrch, o dan gwmwl, a 
phob ffafraeth Seisnig yn cydgyfarfod yn Beaumaris. 

Ond yn nheyrnasiad Harri VII., y mae'n ymddang- 
os iryw Mancus, Llysgenad o'r Hisbaen, ymweled â 
Beaumaris, lle y digiwyd ef gan y trigolion. Yn 
ddilynol efe a roes y fath gymeriad anffafriol i'r lle a'r 
preswylwyr, ger bron y brenin yn Llundain, fel y 
perswadiwyd y teyrn hwnnw i ddifreinio Beaumaris, 
ac i symud holl achosion y Sir i gael eu trin yn 
Niwbwrch. Felly dyrchafwyd y lle oedd o'r blaen yn 
amser y tywysogion yn llys cantref a chwmwd, i fod 
y brif dref yn y Sir, a'r lle y gweinyddid cyfreithiau 
yn ol y drefn Seisnig. 

Ond er i amgylchiadau ddyrchafu Niwbwrch i fod y 
lle pwysiccaf yn yr Ynys, canfuwyd yn fuan iawn nad 


18 


oedd ei moddion a'i hadnoddau yn ddigon i gyfarfod 
y galwadau oedd ynglyn â'r anrhydedd y codwyd hi 
iddo. Parhaodd i fod yn brif dref y Sir am yr ysbaid 
o bum mlynedd a deugain, sef hyd yr ail flwyddyn o 
deyrnasiad Edward VI. 

Yr oedd y draul o gynnal Bwrdais neu gynrych- 
iolydd yn Llundain yn chwe' swllt y dydd, yr hyn 
oedd yn swm mawr iawn y pryd hwnnw, pan nad 
oedd prisiad degwm yr holl blwyf ond 10 13 7. 
Ac heblaw hynny yr oedd taliadau eraill a chostau y 
llysoedd yn pwyso 'n drwm ar fwrdeisdref fechan. Yr 
anhawsder ariannol a orfododd fwrdeisiaid Niwbwrch 
i ddeisebu am gael eu rhyddhau oddiwrth y breintiau 
oeddynt wedi troi i fod yn iau drom iawn. 

Os sylwir yn fanwl, canfyddir fod Niwbwrch yn 
brif lys cantref a chwmwd yn amser y tywysogion 
Cymreig, a'i bod yn fwrdeisdref er teyrnasiad Edward 
I. Gwelir hefyd mai yn fwy diweddar o lawer y daeth 
am ychydig i fod yn brif dref y Sir. Pan y darfu 
i fwrdeisiaid Niwbwrch ddeisebu y llywodraeth yn 
niwedd teyrnasiad Harri VIII., a dechreu teyrnasiad 
Edward VI. am ryddhad oddiwrth ei breintiau, a 
oeddynt yn erfyn am eu rhyddhad oddiwrth eu brein- 
tiau bwrdeisiol ynghyd ag oddiwrth y beichiau oedd 
ynglyn a bod yn brif dref y Sir? Dyma gwestiwn y 
bu llawer o daeru yn ei gylch yn niwedd yr eilfed 
ganrif a'r bymtheg, a dechreu y ddeunawfed ganrif, 
fel y cawn weled mewn pennod arall. Os nad oedd 
y bwrdeisiaid yn Niwbwrch yn deisebu am ddifreiniad 
hollol,—yn gofyn am ddiddymiad eu hen freintiau 
bwrdeisiol yr un fath a'r breintiau a ganiatawyd 
iddynt yn fwy diweddar, paham y peidiasant am 
gyhyd o amser yn ddilynol i'r pryd y dychwelwyd y 
breintiau i Beaumaris, i ymarfer, neu ddefnyddio eu 
breintiau bwrdeisiol trwy fyned i Beaumaris. bleidleisio 
dros Fwrdais? Os oedd ganddynt hawl i bleidleisio 
rhwng 1548, a 1698, (y flwyddyn y ceisiasant adnew- 
yddu eu hawl i bleidleisio,) yr oedd eu hesgeulusdra 
yn anfaddeuol, yn peidio defnyddio eu hawl, a braidd 

y gellir beio y Senedd yn pasio penderfyniad nad oedd 
gan Niwbwrch un hawl i bleidleisio mewn etholiad 
Bwrdeisiol. 

Faint bynnag o ddaioni a ddeilliai i Niwbwrch yn 
yr hen amser, fel Llys Cwmwd Menai, oddiwrth yr 
hyn a ddygid yno gan y rhai oedd yn rhwym i dalu eu 
gwriogaeth i'r llywodraethwr, y mae'n sicr i oresgyniad 
y Seison, yn enwedig symudiad yr hen Lys o Niw- 
bwrch, gyfnewid llawer ar ei safle yn y cyfeiriad 
hwnnw; oblegid ni ddeuai y brenhinoedd Seisnig yno 
fel yr arferai y tywysogion Cymreig. ac fel canlyniad 
elai trethi, ardrethi, a dirwyon y Cwmwd i le mwy 
canolog a Seisnig, megis Beaumaris neu Gaernarfon, 
ac yna i Lundain. | 

Efallai hefyd fod y ffeiriau mawrion a gynhelid yma 
gynt, a'r rhai a ddygent elw i'r dref, wedi tyfu o'r cyn- 
ulliadau mawrion arferol mewn oesoedd gwriogaethol. 

Mae'n debyg nad oes modd cael allan beth oedd 
y gangen diwydrwydd, neu foddion cynhaliaeth y 
dosbarth isaf yn y dref, yn yr adeg yr oedd hi yn 
fwrdeisdref lwyddiannus, sef cyn ei difreiniad. Un peth 
sydd sicr, sef bod y faerdref yn amser y tywysogion, 
a'r fwrdeisdref mewn cyfnod diweddarach yn ganolfan 
gwlad frâs, cynwysedig o blwyfi Llanddwyn, Niwbwrch, 
Llangeinwen, a Llangaffo. 

Yr oedd yn y plwyf ddwy gangen o deulu Bodowen, y 
tylwyth cyfoethoccaf a mwyaf dylanwadol ym mharthau 
gorllewinol a deheuol Môn am oesau lawer. Yr oedd 
teulu Lewis Owen yn perchenogi etifeddiaeth y Frondeg 
a'r Rhandir. Etifeddiaeth teulu Gibbon Owen, o'r 
Plas Newydd yn Niwbwrch, oedd plwyf Llanddwyn, a 
thyddynod ymhlwyf Niwbwrch. 

Dywed Rowlands: “Hefyd gwelwn fod William 
Gruffydd Penyrallt (Tynyrallt?); Lewis Hughes o'r 
Bryniau; ac ychydig eraill, wedi cadw eu tiroedd tref- 
tadawl yn eu teuluoedd eu hunain.” 

Diffeithiwyd Llanddwyn a rhan fawr o blwyf Niw- 
bwrch gan y tywod ; a hynny, mae'n debyg, a achosodd 

.i Oweniaid Plas Newydd ymadael o'r dref. Yr oedd 

sefyllfa etifeddiaeth Tynyrallt hefyd, o herwydd difrod 
y tywod, yn gyfryw fel mai prin y gallai gynnal teulu 
cyfoethog mewn urddas cymhesur ag eiddo eu 
hynafiaid. 

Yn yr amser adfydus y ceisir ei ddisgrifio yn y 
bennod nesaf symudodd teuluoedd urddasol o Niw- 
bwrch, gan adael eu tiroedd i dirdddeiliaid ; ac 
amgylchiadau 'r dref yngofal gwŷr cyffredin heb fawr o 
addysg na da y byd hwn. Dyna y rheswm i drigolion 
Niwbwrch ddeisebu am ryddhad oddiwrth ddyledswy- 
ddau bwrdeisiol: yr oedd y rhai a allent werthfawrogi 
a chynnal hunan-lywodraeth wedi ymadael o'r lle, a'r 
gweddill yn rhy isel eu hamgylchiadau, neu yn rhy 
anwybodus, i fwynhau breintiau a werthfawrogid gan 
y tadau gynt. 


T.—PRIF ACHOS DADFEILIAD BWRDEISDREF 
NIwBWRCH. 


Yr hyn sydd yn tynnu sylw mawr dieithriaid pan ar 
ymweliad yn Niwbwrch ydyw y cyflawnder mawr o 
dywod sy'n gorchuddio holl blwyf Llanddwyn (y Gwn- 
ing-gaer Fawr yn bresennol) ac yn bwgwth plwyf 
Niwbwrch â'r un dynged a syrthiodd i ran y plwyf 
cymydogaethol. 

Nid ydyw o un pwrpas i mi ddisgrifio fel y mae 
ethau yn awr, ond hwyrach na fyddai yn anyddorol 
nac anfuddiol nodi yr hyn ddywed hynafiaethwr enwog 
mewn perthynas i'r difrod a gyflawnwyd gan y tywod ; 
ac hefyd ychwanegu rhai sylwadau o'r eiddof fy hun, 

Clywais lawer gwaith y traddodiad yn cael ei adrodd, 
sef y byddai offeiriad Llanddwyn yn gallu myned ar 
«lraed i Glynnog yn Arfon, ar hyd y tir oedd gynt yn 
4funfio gwlad helaeth yn y man lle y mae tonnau y 
weilgi fawr yn chwareu ar fanciau peryglus Morgilfach 
Caernarfon, fel y prancia ŵyn ar y ddol. , A phwy 
syddeheb glywed hanes traddodiadol Tre Gaeranrhod 
oedd ger Dinas Dinlle? 

Dywed Rowlands am Landdwyn, fel hyn: “Y mae 
y cyfan Bren wedi ei orchuddio gan drwch mawr o 

dywod, yr hwn a yrrwyd gan y gwyntoedd oddiar 
lennydd cyferbyniol Arfon; ac y mae y lluwchfeydd 
tywod yma wedi bod mor andwyol i'r llanerch hon fel 
y maent wedi llwyr orchuddio tai a gerddi, a gweir- 
gloddiau y rhai debygid oeddynt gynhyrchiol dros ben 
yma yn yr oesoedd gynt fel y gweinyddid cynhaliaeth 
gysurus i lawer o deuluoedd ; ond y mae eu haneddau 
wedi eu claddu yn ddwfn dan y bryniau tywodlyd 
yma; etto, ar amserau bydd y gwyntoedd ystormns yn 
chwalu y tywod, ac yn dadenhuddo adeiladau i oleu 
dydd, fel eu gwelwyd gan lawer; ond fe 'u cleddir yn 
ddwfn eilwaith mewn byr amser, lle y byddant. yn- 
gladdedig am oesoedd drachefn.” 

Nid ydwyf fi am ddweyd dim i ddadymchwelyd, nac 
i geisio cadarnhau, y traddodiadau uchod, na sylwadau 
yr hynafiaethydd ; ond yn ol deddf cyfatebiaeth gellir 
dyfod i benderfyniad fod cnewyllyn y gwir a'r ffaith yn 
y traddodiad a'r chwedl, oblegid y mae llawer o bobl 
sy'n awr yn fyw yn cofio gwastadeddau gwyrddion a 
phorfaog yn lle y llanerchau sy'n bresennol megis yn 
ymfalchio yn eu ponciau llwydion tywodlyd. 

Pe byddai i ddieithrddyn ymweled a_thywyn 
Niwbwrch a sylwi ar y cannoedd aceri sydd o dan 
dywod, a phe clywai rhyw hen frodor yn disgrifio y 
gwahaniaeth rhwng ystad y plwyf yn awr â'r hyn oedd 
pan oedd yr henafgwr yn blentyn ; a phe byddai iddo 
gymharu y Gwning-gaer Fawr a mannau eraill â'r hyn 
oeddynt yn yr oesoedd gynt, yn ol hanes credadwy, 
byddai y canlyniad yn ddigon i'w lenwi â syndod, 
wrth feddwl fod y bryniau a'r breichiau mawrion o 
dywod wedi eu gyrru o rywle i ddiffeithio un plwyf 
cyfan, ac i orchuddio cyfran fawr o blwyf Niwbwrch 
sy'n terfynnu ar y plwyf anrheithiedig. 

Mewn un man, y mae Rowlands yn canmol tir 
Clynnog Fechan oherwydd fod y fferm honno “yn 
cael ei thrwytho â'r tywod a chwythir oddiyno (Morfa 
Ceinwen,) cystal â'r trwch halawg o'r mor,” ac felly 
yn ei wneud yn dra chynyrchiol. Ond mewn man 
arall, wrth gyfeirio at ran o blwyf Niwbwrch, efe 

a ddywed: “O barth i ansawdd y tir rhaid i mi sylwi 
fod yr holl gymydogaeth yn dra chynyrchiol, ac yn 
gyfaddas i bori anifeiliaid, neu i gynyrchu grawn, yr 
hyn a briodolir i'r awelon halaidd a chwythant drosto. 
Y mae rhan o'r diriogaeth a wyneba haul hanner 
dydd yn cynhyddu ac yn cael ei hadnewyddu beun- 
ydd drwy ei bod yn cael ei thaenellu beunydd â thywod 
halawg o'r môr, er fod gyrriad y tywod gan wyntoedd 
cryfion y de-orllewin wedi bod yn dra anfanteisiol i'r 
dref hon lawer pryd.” 

Gŵyr ein amaethwyr yn dda mor llesol i'r tir ydyw 
y gwrtaith a elwir gave ; ac o'r mathau o wrtaith ag 
sy'n myned dan yr enw hwnnw, nid oes un yn fwy 
gwerthfawr na'r Perwvian euano; ond gŵyr y morwyr 
hynny a fuont ar ororau gorllewinol America Ddeheuol 
mor ddiffrwyth a diffaith yr ymddengys yr ynysoedd 
a lleoedd eraill lle yr oedd y gwa; mewn gorlawnder. 
Lled debyg yw y tywod yn ei effeithiau; y mae'n 
llesol iawn i lawer math o dir os defnyddir ef yn 
gymedrol, ond lle y mae wedi gorchuddio cannoedd 
lawer o erwau â llawer o droedfeddi o drwch ohono y 
mae'r fendith yn troi i fod yn ddinystr anrheithiol. 

Bu 'r lluwchfeydd ar rai adegau yn ddychrynllyd. 
Y mae'n amhosibl dirnad bron o ba gronfa ddihysbydd 
y daeth y miliynau tunelli o dywod a orchuddiodd ran 
mor fawr o wlad deg a ffrwythlawn, os na chredwn yr 
hen draddodiad a ddywed fod bâriau a banciau Mor- 
gilfach Caernarfon un adeg yn gwneud i fyny rannau 
o blwyfi Llandwrog, Clynnog, a Llanddwyn. Os felly 
yr oedd, y mae'n rhaid mai yn amser rhyw ystormydd 
gerwin y torodd nerthoedd y weilgi anwrthwynebol 
dros derfynau y gwastadedd bras, ac y rhychodd 
wyneb y âr gan ei droi yn draeth ansefydlog, yr hwn 
drachefn a chwalwyd gan y dymhestl ac a yrwyd yn 
dew gymylau tywodlyd i orchuddio broydd eang, ac i 
droi y Falltraeth yn dir ffrwythlon. 

Y mae y difrod mawr diweddaf yn ninystriad Braich 
Abermenai, yr hyn sy'n bwgwth cau i fyny fynedfa 
ddeheuol y Fenai, yn ddarlun bychan o'r modd y 

dinystriwyd breichiau a thiroedd eraill, ac yr anrheith- 
iwyd Llanddwyn ar hannau o Niwbwrch. Os difrodwyd 
cymaint, ac os y lledodd dylanwad y tywod mor bell, 
mewn un oes yn ein dyddiau ni, pa faint a anrheith- 
iwyd ynghorph y pum can mlynedd diweddaf! 

Ond er fod dynion yr oes hon wedi bod yn llygad- 
dystion o ddifrod mawr, eto y mae llawer o bethau yn 
profi fod rhyw luwchfeydd mwy dychrynllyd o lawer 
wedi bod ryw flynyddoedd yn ol. _ Edrycher ar leiniau 
a gerddi Niwbwrch, yn enwedig rhai yr ochr dde- 
orllewinol, a cheir gweled fel y maent mor uchel o'u 
cymharu â lefel y ffyrdd. Mewn rhai achosion bu i'r 
trigolion gario trwch mawr o dywod oddiar wyneb eu 
gerddi er mwyn dyfod at y pridd cynhenid a gyfansodd- 
âi dir y gefnen hyd Landdwyn; ac mewn un 
amgylchiad beth bynnag wrth drolio y tywod o ardd 
darganfuwyd pydew genau yr hwn oedd lawer o fod- 
feddi islaw yr arwyneb oedd wedi ei godi gan y tywod. 
Nid oedd neb yn gwybod dim fod yr hyn sydd mor 
werthfawr a_ bendithiol i bentref ar gefnen lled uchel, 
yn orchuddiedig ar hyd y blynyddoedd gan gaenen 
drwchus o dywod yngardd tŷ a elwir Coedana. 

Hefyd yn Heol Malltraeth, yn agos i'r Plas uchaf, 
y mae tŷ o'r enw Pen y Bonc, a alwyd felly oherwydd 
fod gynt bonc fawr o dywod yn y cae y saif y ty arno. 
Efallai mai nid y storm a grynhodd y tywod i'r man 
hwnnw, ond mai y trigolion wrth glirio'r ffyrdd a 
gludasant y tywod yno. _ Mae'r tywod wedi ei chwalu, 
a'r cae wedi ei wneud yn wastad, ers blynyddoedd ; 
ond yr oedd pobl yr oes o'r blaen yn cofio fel y byddai 
'r plant yn chwareu ar y bonc dywod. 

Etto, y mae Rowlands yr hwn a ysgrifennai ddau 
can mlynedd yn ol yn disgrifio helbulon Niwbwrch 
ddau can mlynedd cyn ei amser yntau: “Ac er 
ceisio attal hynny,(hynny yw, lledaeniad y tywod) fe 
roddwyd cyhoeddiad allan yn nheyrnasiad y Frenhines 
Elizabeth yn gwahardd dan boen dirwyon mawrion i 
neb ddryllio y bryniau tywod a orweddant o'r tu cefn 
i'r dref, trwy dorri y morhesg a ddefnyddir ìi wneud 

rhaffau, fel yr arferir, a rhag rhyddhau y tywod trwy 
hynny, ac iddo gael ei guro, ac felly i'r dref gael ei 
gorchuddio yn anisgwyliadwy.” 

Yr wyf yn gobeithio nad ydwyf wedi rhoddi 
disgrifiad rhy faith wrth ysgrifenu ar yr achos yma 
i ddadfeiliad Niwbwrch. Gyrrwyd ymaith bob ynni ac 
anturiaeth o ysbryd y tyddynwyr; a safodd âm- 
aethyddiaeth yn syn uwchben effeithiau yr ystormydd 
anrheithiol. Gallwn enwi rhai o'r hen dadau a 
wrthodasant dir ir dehau o bentref Niwbwrch, a 
hynny ar brydles hir ac ardreth isel iawn, oherwydd 
fod y tywod gwŷn yn drwch mawr yn gorchuddio 'r 
holl fro. Gyrrwyd teuluoedd lawer o'u tyddynod yn 
Llanddwyn a Niwbwrch, gan yr anrhaith tywodlyd, a 
thaflwyd hwynt i ymddibynnu ar y rhan o Niwbwrch 
oedd heb ei niweidio, ac i geisio noddfa yn y dref. 
Nid oedd gweithfeydd yn agos, ac ni oddefid i 
ddieithriaid ymsefydlu mewn plwyfi eraill ; ond rhyw- 
fodd cysylltwyd Llanddwyn â Niwbwrch, a thaflwyd 
felly laweroedd i bwyso ar bentref oedd eisoes yn rhy 
lawn o drigolion. 

Y mae llawer o bobl ag sy'n awr yn fyw yn cofio 
Niwbwrch yn isel ei chyflwr, a'r mwyafrif o'i thrigolion 
yn dlawd ac anghenus, er i bob ewin yn y lle fod yn 
ddiwyd yn y gwaith môrhesg ; ond pwy all ddirnad 
y cynni, yr angen, a'r tlodi oedd fel cwmwl dudew 
uwchben y plwyf pan oedd cyfraith yn bwgwth cosbi 
'n llym y neb a dorrai fôrhesg i geisio cadw 'r newyn 
draw. 

Dyma ni yn awr wedi gweled y bwrdeisiaid ar y 
gris isaf yn y dadfeiliad cymdeithasol. Ni raid i ni 
ryfeddu oherwydd iddynt ddeisebu y llywodraeth a 
cheisio rhyddhad odiwrth y beichiau neu'r gost ynglyn 
â breintiau prif dref yr Ynys. Mae llawer bachgen 
tlawd yn ein dyddiau ni wedi llafurio 'n galed a 
chynilo i gaslu arian i brynu tir neu dŷ er mwyn 
sicrhau breintiau Jled amheus; ond wedi cael rhosyn 
y ddinasfraint, ceir fod galwadau a threthi trymion 
fel y pigau sydd dan y rhosyn yn gwaedu 'r llaw nes 

gwneud i'r perchennog ar lawer adeg syrthio i bro- 
fedigaeth a_ bod ar fin taflu 'r fraint a'r cwbl o'i law, a 
chanu—“ Diofol ydi dim.” _ Yn debyg i hynny yr oedd 
bwrdeisiaid Niwbwrch yn nheyrnasiad Harri VIIL, a'i 
fab Edward VI.,pan yr atolygasant ar y Llywodraeth 
eu gwaredu oddiwrth eu breintiau. 

Ychydig sydd ar gael o hanes bywyd cymdeithasol 
yn Niwbwrch yn y cyfnod tywyll rhwng yr adeg y 
rhoisant eu breintiau i fyny, a'r amser y dechreuodd 
rhyw fath o adfywiad gynhyrfu y lle. 


8.—YR ADFYWIAD CYNTAF. 


Nodweddion amlyccaf hynafiaethau ydynt y 
bylchau aml sydd yn eu muriau, y toriadau-yn eu 
cadwynau, a'r dyryswch yr hwn y mae eu hedafedd- 
ynddo. . Ond y mae rhyw swyn anghyffredin mewn 
dyrysbeth (Pvzz/e) fel y mae pob oedran o'r baban i'r, 
henafgwr yn ymhyfrydu yn y gwaith o ddattod 
'cylymau, deongli dychymygion, a chysylltu 'r darnau 
gwasgaredig yn un gwaith gorphenedig. Yr wyf yn 
sicr mai y dolennau anghysylltiol yn gorwedd ar 
wahau heb y dolennau i'w cysylltu sydd yn ennyn prif 
ddyddordeb y personau hynny a. geisiant ffurfio egwy- 
ddor (a///tabef) iaith ddyrys llyfr y gorphennol. 

I wneud yr hyn geisiaf ei ddangos yn fwy eglur, 
rhoddaf engraifft o'm profiad fy hun ynglyn â hynaf 
iaethau Niwbwrch. Wrth i ddyn sylwi ar hen ad- 
eiladau sydd eto heb eu tynnu i lawr yn y lle, y mae 
yn synnu a phetruso oherwydd fod cynifer o hen blâsau 
mewn pentref o ymddangosiad mor ddinod. Y mae 
rhai o'r hen dai a gyfrifid yn enwog wedi eu haila- 
deiladu yn llawer o dai cyffredin; ond y mae yno rai 
yn aros hyd heddyw, megis y Plas Uchaf, yn Heol 
Malltraeth; Sign Hare, yn yr un heol; a'r Plas 
Newydd, yn Heol Pendref. Nid oes angen am i mi 
enwi rhai o hynodrwydd llai. Y mae yno dai mawrion 
wedi eu hadeiladu ar leiniau bychain o dir fel pe 
buasai yr adeiladwyr ryw dro yn methu cael lle i 

adeiladu, hynny yw, lle digon helaeth i gyfateb i'r 
adeilad ; a pheth hynod arall sydd yn codi o flaen 
llygad y craíf ydyw amledd perchenogion mewn lle 
mor fychan. Yr wyf yn credu pe chwilid yn fanwl y 
ceid fod yno dŷ yn perthyn i bob tirberchennog ym 
Môn, hynny yw, ar gyfer pob etifeddiaeth oedd yn y Sir 
ryw ddau cant a hanner o flynyddoedd yn ol. Mae hyn 
yn sicr, sef bod yno dai yn perthyn i dirfeistri oedd 
heb un cysylltiad arall rhyngddynt a'r lle. Nodaf un 
neu ddwy o esiamplau: y mae yma dŷ a gardd yn 
perthyn i etifeddiaeth Penrhos, Caergybi; yr oedd tŷ a 
thir Tyddyn Bagnall yn perthyn i Blas Newydd, Llan- 
edwen; ac y mae clwt bychan yn agos i'r Groes yn 
perthyn i etifeddiaeth Madryn. Gallwn enwi llawer 
eraill y rhai a berthynnent i ryw etifediaeth neu gilydd, 
yr hyn sy'n myned ymhelli brefi fod yn y fwrdeisdref 
ar un adeg, dŷ yn perthyn i bob tirberchennog oedd 
ym Môn ar y pryd. 

Y peth a achosai anhawsder mawr i mi oedd y 
gwaith o geisio cysoni bodolaeth adeiladau mor 
ardderchog a chostus yn ddiau, â'r sefyllfa dlodaidd 
yr oedd Niwbwrch ynddi yn y cyfnod yr adeiladwyd 
hwynt. Deisebodd y bwrdeisiaid am eu rhyddhad, 
yr hyn a gawsant yn yr ai flwyddyn o deyrnasiad 
Edward VI.,(1548.) Pe buasai'r plâsau y cyfeiriwyd 
atynt wedi eu hadeiladu cyn 1548, ni fuasai un rhwystr 
yn bod mewn perthynas iddynt, oblegid buasai 'n 
hawdd casglu mai bwrdeisiaid cyfoethog a'u hadeila- 
dasent ynghyfnod llwyddiannus y fwrdeisdref. Ond 
rywbryd yn yr eilfed ganrif ar bymtheg yr adeiladwyd 
y Plas Uchaf fel ag y gwelir wrth sylwi ar yr arfbais 
gerfiedig ar garreg yn y mur. _ Methais a chael darlun 
eglur o'r arfbais, ond y mae 'r ganrif a'r rhifnod olaf 
(16 - 1) yn ddarllenadwy. 

Pan dynwyd yr hen Dy'n y coed, i lawr gosodwyd y 
garreg a'r flwyddyn yn gerfiedig arni uwch ben drws 
y ty newydd, a 1621. sydd ar y garreg honno. 

Paham yr adeiladwyd yr holl dai mawrion hynny 
yn Niwbwreh ar ol iddi ymddiosg o'r breintiau, a phan 

oedd y lle yn prysur ddirywio os nad oedd eisoes wedi 
cyrraedd ei lefel isaf? Dyna 'r cwestiwn y bum am 
flynyddoedd yn chwilio am atebiad iddo. _ Cefais allan 
o'r diwedd mai tystion ydyw y plâsau a nodwyd o'r 
adfywiad fu yn y fwrdeisdref yn niwedd yr eilfed ganrif 
ar bymtheg, ac yn nechreu y ganrif ddilynol. 

Yn awr yr wyfam fyned ymlaen i egluro achos 
yr adfywiad hwnnw, ac yna i ddisgrifio cwymp 
gobeithion Niwbwrch, yr hyn ddigwyddodd yn lled 
sydyn yn 1729-30. 


9.—ACHOS YR ADFYWIAD. 


Os edrychwn dros restr yr aelodau seneddol fu mr 
cynrychioli Sir a Bwrdeisdref Môn, rhwng 1559. (y 
flwyddyn gyntaf i Beaumaris anfon aelod,) a_1730. 
pryd y terfynwyd y ddadl a'r ymryson fu rhwng 
pleidwyr Beaumaris a'r boneddigion a wneathant 
ymdrech cyndyn ac egniol i ailsefydlu breintiau: 
bwrdeisiol trigolion Niwbwrch, ceir gweled fod dylan- 
wad teuluoedd y Bulkeleys yn oruchaf yn y Sir yn: 
ogystal ag yn y Fwrdeisdref oedd megis yn llaw' 
perchennog Baron Hill yn hollol. 

Rhoddaf isod ychydig esiamplau i ddangos fel yr 
oedd llais Môn yn y Senedd yn seinio drwy un bibell. 
Nid ydwyf fi yn gwybod ond ychydig iawn o hanes 
gwleidyddiaeth y cyfnod, ac nis gallaf ddweyd pa un 
o'r pleidiau ym Môn oedd yn cefnogi yr egwyddor 
yma neu yr egwyddor arall; ond hawdd ydyw casglu 
fod dosbarth o fonedd yr Ynys yn erbyn i'r un teulu 
gael y ddwy dorth,—y sêdd Sirol a'r sêdd fwrdeisiol 
hefyd. 

Yn 1554., dychwelwyd Syr Richard Bulkeley, Bart., 
dros y Sir; a Rowland Bulkeley, Ysw., dros y Fwrdeis- 
dref. Yn 1571.,yr oedd Richard Bulkeley, Ysw., dros 
y Sir; a William Bulkeley, Ysw., dros y Fwrdeisdref. 
Yn 1588., yr oedd Richard Bulkeley, Llangefni, Ysw., 
dros y Sir; a Thomas Bulkeley, ieu.Ysw., dros y 
Fwrdeisdref. 

Dyna dair engraifft, ond gallaswn enwi cyplau 
cyffelyb o'r un enw teuluaidd mewn amryw seneddau 
dilynol, yr hyn sy'n myned ymhell i hrofi nerth y 
gosodiad a roddais i lawr, sef bod dylanwad un teulu, 
am gyfnod hir, yn oruchaf yn y Sir a'r Fwrdeisdref. 
Nid oedd yr enwau bob amser yr un fel yr ymddan- 
'gosant mor undonol yn yr esiamplau uchod; ond 
gellir profi fod y berthynas deuluaidd yn llawn mor 
agos rhwng yr aelodau pan oedd yr enwau yn 
wahanol, ag oedd rai gweithiau pan fyddai y ddau 
yn dwyn yr enw Bulkeley. 

Ac nid yn unig yr oedd llawer o foneddwyr y Sir 
yn anfoddlon i'r un dôn gron gael ei chwareu o hyd, 
ond yr oedd hefyd rai o fwrdeisiaid Beaumaris yn 
awyddus am i'r breintiau gael eu gosod ar dir mwy 
cyfartal fel y gallai rhywun heblaw aelod o'r un teulu 
gael cyfleustra teg i ymgystadlu yn yr ymrysonfa 
wleidyddol. 

Y ffordd a ymddangosai debyccaf i fantoli y pleidiau 
oedd ail-adeiladu, megis, hen fwrdeisdref Niwbwrch, a 
dwyn oddiyno fwrdeisiaid i gynorthwyo yr wrthblaid 
yn Beaumaris. Ond fel y ceisiwyd egluro yr oedd y 
lle mewn sefyllfa isel, ac y mae'n debyg fod olynwyr 
yr hen fwrdeisiaid, (neu gyfran fawr ohonynt beth 
bynnag) wedi syrthio yn is na bod yn ddiystyr o'u 
pleidlais, trwy fyned i ddyled, neu fod yn dirddeiliaid 
gwŷr cyfoethog, yn lle bod yn rhydd-ddeiliaid fel 
eu tadau. I wneud i fyny ddiffygion, prynodd 
boneddigion a thirarglwyddi Môn erddi a lleiniau 
yn Niwbwrch, ac adeiladasant dai neu blâsau, yn ol 
eu sefyllfa gymdeithasol i geisio ymsefydlu yno fel 
bwrdeisiaid newyddion, Y mae saili gredu fod y 
cynllun hwn wedi ei ddechreu cyn 1621., oblegid y 
mae y flwyddyn honno yn gerfiedig ar garreg uwch 
ben drws Ty'n y Coed. Ord y mae sicrwydd ddarfod 
i dyst o. Niwbwrch wrth roddi ei dystiolaeth o flaen 
dirprwywyr y Senedd yn Llundain,(fel y ceir gweled 
etto) ddweyd yn 1709-10., fod trigolion Niwbwrch yn 
hawlio yr un breintiau bwrdeisol â Beaumaris er 1661. 

Nis gwn, i ymha ddull y darfu i Niwbwrch roddi 
datganiad i'w hawl, neu ei chais cyn 1698; ond y 
mae cofnodion y Senedd wrth roddi hanes trafodaethau 
yn Sir Fôn ynglyn ag etholiadau y cyfnod, yn rhoddi 
cipolwg i ni ar y modd y ceisid newid y sefyllfa yn 
Beaumaris trwy gynhorthwy etholwyr bwrdeisiol o 
Niwbwrch. 

Ymhlith y bwrdeisiaid newyddion a hawlient bleid- 
lais yn rhinwedd yr eiddo neu y tai oedd ganddynt 
yn Niwbwrch y maen ymddangos fod yno rhyw 
foneddwr cyfoethog a thra dylanwadol o'r enw Owen 
Hughes, Ysw., Cofiadur Beaumaris. _ Efe oedd Maer 
Niwbwrch tua 'r flwyddyn 1698. 

Yn 1698. bu etholiad, pryd y daeth Owen Hughes 
allan ìi wrthwynebn ymgeisydd y blaid oruchaf sef yr 
hon a anfonasai Fwrdais i'r Senedd er amser Edward 
VI. Yr oedd bwrdeisiaid Niwbwrch wrth gwrs fel un 
gwr yn bleidiol ì'w Maer, ac aeth deg ar hugain o 
honynt i Beaumaris i bleidleisio o'i du. Beth bynnag 
oedd yr achos, ciliodd gwrthwynebydd Owen Hughes 
o'r ymdrechfa a dychwelwyd Maer Niwbwrch yn ddi- 
wrthwynebiad. Parodd hyn lawenydd mawr yn yr 
hen fwrdeisdref, a chyneuodd obeithion am ddyfodol 
anrhydeddus i'r hen dref; ond ni lwyddodd y dych- 
weliad diwrthwynebiad i sefydlu cyn-esiampl (7eceden?) 
i'w dilyn ar ol hynny, oblegid pan y daeth y pleidiau 
ìfesur arfau mewn ymrysonfa etholiadol, ac y darfu i 
faer a beiliaid. Beaumaris wrthod y pleidleisiau o 
Niwbwrch, methodd Maer Niwbwrch a'r ymgeisydd a 
bleidid gan y bwrdeisiaid, brofi fod Maer a Beiliaid 
Beaumaris wedi ymddwyn ynanghyfreithlon wrth 
wrthod y pleidleisiau. 

Yn niwedd y paragraff uchod cyfeirir at etholiad 
1708, pryd y daeth Syr Arthur Owen, Barwnig, a Fod- 
owen, i wrthwynebu yr Anrh. Henry Bertie, brawd- 
ynghyfraith Syr Richard Bulkeley, Barwnig, Baronhill. 

Owen Meyrick, Ysw., Bodorgan oedd Maer Niw- 
bwrch yr adeg yma, a rhyw Thomas Evans oedd 
y Beili. Ar ol i Faer a Beiliaid Beaumaris (y rhai 

oeddynt gyfeillion Mr. Bertie) wrthod pleidleisiau o 
Niwbwrch, nid oedd yn rhyfedd i blaid Beaumaris fod 
yn ddigon cref i ddychwelyd Mr. Bertie. Anfonodd 
Syr Arthur Owen, a Mr. Meyrick y Maer, a bwrdeisiaid 
Niwbwrch ddeisebau i'r Senedd yn erbyn dychweliad 
Mr. Bertie. | 

Gorchymynwyd i ymchwiliad gael ei wneud vr 
matter ddydd Sadwrn yr ail o Ebrill yn y flwyddyn 
ddilynol. (Yn Nhachwedd 1709, apwyntiwyd dirprwy- 
wyr i gymeryd dan eu hystyriaeth ddeiseb arall i'r un 
pwrpas a'r uchod.) 

18. Chwefror 170910, gosododd Mr. Crompton ger 
bron y Tŷ adroddiad mewn perthynas i etholiad Beau- 
maris. Dywedai Dadleuydd y deisebwyr fod yr hawl 
i ethol Bwrdais dros fwrdeisdrefi Môn ym meddiant 
Maerod, Beiliaid, a Bwrdeisiaid Niwbwrch a_ Beau- 
maris. Cyfeiriai yn y lle cyntaf at Ddeddf 27 Harri 
VIII. ac hefyd at un 35 o'r un teyrnasiad. Ychwan- 
agai y dadleuydd mai Niwbwrch oedd prif dref y Sir 
hyd deyrnasiad Edward VI. Cyfeiriai at y deddfau 
a basiwyd (land 2 Ed. VI.) ì ryddhau Niwbwrch 
oddiwrth y beichiau trymion ynglyn â'i sefyllfa fel y 
brif dref. Y casgliad a dynnai y Dadleuydd oedd 
mai at drosglwyddiad i Beaumaris o Niwbwrch 
achosion y Sir, a dyledswyddau a gyflawnid yno fel 
prif dref, y cyfeiriai y deddfau a nodwyd, ac nid at un 
weithred o dynnu ymaith hawl bwrdeisiaid Niwbwrch 
i bleidleisio... Dangosid breinlen yn dwyn y dyddiad 
27 Elrill, 17 Edward II. (1324.,) yr hon a brofai fod 
Niwbwrch yn fwrdeisdref a chorphoriaeth yr amser 
hwnnw. 

I brofi y byddai bwrdeisiaid Niwbwrch yn arfer 
pleidleisio mewn etholiad Bwrdais i gynrychioli Beau- 
maris, galwyd ymlaen John ap John Rowland, yr hwn 
a dystiai ei fod yn hysbys yn arferion bwrdeisiol 
Niwbwrch ers 55mlynedd. Honnai y bwrdeisiaid 
hawl i bleidleisio ers 48 mlynedd beth bynnag, oblegid 
fel yr ychwanegai y tyst, aethai deg ar hugain o'r 
bwrdeisiaid i Beaumaris i bleidleisio o du Mr. Owen 

Hughes, ymgeisydd, a maer Niwbwrch, yn 1698; ond 
ni alwyd arnynt i gofnodi eu pleidleisiau, oherwydd i 
Mr. Hughes gael ei ddychwelyd yn ddiwrthwynebiad. 

Atebwyd dadl yr ochr a anfonasai y ddeiseb, gan 
ddadleuydd yr Aelod (Mr. BertiêÊ). Dywedai y 
gwr hwnnw mai ym meddiant Maer a_Bwrdeisiaid 
Beaumaris yn unig yr oedd yr hawl i ethol Bwrdais 
Seneddol. Dywedai ymhellach nad oedd Niwbwrch 
yn gorphoriaeth o gwbl, oblegid, er fod gan y lle 
hwnnw freinlen yn 17 Edward II., eto yr oedd breinlen 
15 Harri VIIL, yr hon a adroddai gynhwysiad y 
breinlenni eraill, (ac felly yr unig freinlen safadwy tra 
bu mewn grym), wedi ei dirymu ; a chan fod y freinlen 
olaf wedi ei rhoddi i fyny, nid oedd pezn/ref bychan 
Niwbwrch, fel y disgrifiai 'r lle, mwyach yn gorphor- 
iaeth, ac felly nid oedd y trigolion yn meddu un hawl 
fwrdeisiol. 

Dywedodd y cyfreithiwr ymhellach fod breinlen 
Beaumaris, yr hon a ganiatawyd yn 42. Elizabeth, 
yn dweyd mai yng nghorphoriaeth Beaumaris, cyn- 
wysedig o Faer, dau feili, ac un ar hugain o brif 
fwrdeisiaid. Beaumaris, yr oedd yr hawl i ethol 
Bwrdais i'w cynrychioli yn y Senedd. 

Taflwyd y ddeiseb allan. 

Yn y flwyddyn 1722, bu ymrysonfa arall. Mr. 
Bertie oedd ymgeisydd plaid Beaumaris; ond, y tro 
yma, William Bodvell, un o fwrdeisiaid Niwbwrch, 
oedd ymgeisydd y blaid arall. 

Deisebodd William Bodvell yn erbyn dychweliad 
Mr. Bertie, gan gwyno a phrotestio yn erbyn ym- 
ddygiad anghyfreithlon Robert Coetmore Ysw., Maer 
Beaumaris ; a Cadwalader Williams a Lancelot Bulk- 
eley, beiliaid, yn ffafrio Mr. Bertie trwy wrthod 
caniattau i lawer o etholwyr o Niwbwrch (Newburgh 
yn y cofnodion) i bleidleisio,a thrwy drais rwystro 
pleidleiswyr eraill i fyned i mewn i neuadd y 
bwrdeisiaid. 

Yn Ionawr 1723-24, anfonwyd deiseb arall i'r un 
pwrpas; ac un arall ar y 13eg Tachwedd 1724. 

1 Chwefror 1727-28,—deisebodd William Bodvell 
yn erbyn Watkin Williams Wynne, Ysw., yr hwn a 
ddychwelasid. mewn ymrysonfa rhyngddo ef, Mr. 
Bertie, a William Bodvell. 

15 Chwefror 1727-28,—deisebodd cyfran o fwrdeis- 
iaid Beaumaris, a bwrdeisiaid Niwbwrch, gan ddwyn 
cwynion yn erbyn Maer a Beiliaid Beaumaris oherwydd 
iddynt wrthod cymeryd eu pleidleisiau. 

22 Ionawr 1728-29,—Deisebodd William Bodvell 
drachefn. 

3 Chwefror 1728-29,—Anfonwyd dwy ddeiseb, un 
gan fwrdeisiaid Beaumaris a'r llall gan fwrdeisiaid 
Niwbwrch. Gorchymynwyd hwynt i ystyriaeth y 
dirprwywyr. 

26 Ionawr 1729-30.—Gorchymynwyd i'r deisebwyr 
gael eu gwrando ger bron y Tŷ ar ddydd Iau, 26ain 
o Chwefror. 

Gohiriwyd drachefn hyd 3 Mawrth 1729-30. 

Ar ol i ddadleuwyr y gwahanol bartion gael eu 
gwrando gorchymynodd y Llefarydd iddynt ymneilltuo, 
ac yna aeth y Tŷ ymlaen i ystyried y tystiolaethau a'r 
atebion a roddwyd gan y dadleuwyr. Yna aethpwyd 
ymlaen i geisio dyfod i benderfyniad terfynnol. 

Cynygiwyd penderfyniadau, a chynygiwyd gwelliant- 
au ar y rhai hynny. Yn y diwedd derbynwyd y 
penderfyniad canlynol: “ Fod yr hawl i ethol Bwrdais 
dros y fwrdeisdref ym Maer, beiliaid, a phrif fwrdeisiaid 
y ddywededig fwrdeisdref, Beaumaris, yn unig.” 
Galwyd y dadleuwyr yn ol i'r Tŷ drachefn, a gwnaed 
yn hysbys iddynt benderfyniad y Tŷ. Atebodd dadl- 
euydd y deisebwyr nad oedd gan y deisebwyr ddim 
tystiolaeth ychwanegol i'w chynnyg. 

Dyna 'r tro olaf i achos bwrdeisiaid Niwbwrch gael 
ei wrando tu fewn i furiau Senedd Lloegr. 

Bu 'n frwydr boeth dros ysbaid llawer o flynydd- 
oedd ; a phe buasai dyfalbarhad yn ddigon i argyhoeddi 
gwŷr y Senedd, cawsai: Niwbwrch ei hen freintiau yn 
ol. Ond yr oedd galluoedd cryfion a dylanwad nerthol 
yn ei herbyn, ac felly cafodd ei threchu er pob ymdrech 

o'i thu. Yr oedd Beaumaris yn gref o'i chymharu â 
Niwbwrch, ac yr oedd dylanwad teuluoedd mawrion 
yn cael ei daflu i'r clorian yn ffafr y dref flaenaf i daflu 
hawliau 'r olaf o'r golwg. 

Ond nid oedd gan Niwbwrch dir safadwy i sefyll' 
arno, oblegid yr oedd y ddeiseb a anfonasid oddi yno 
iSenedd la? Edward VI.,i ofyn am ryddhad, fel 
drychiolaeth yn cyfodi yn ei herbyn, ac yn allu an- 
orchfygol o du dadleuydd y blaid wrthwynebol. 

Pwy, tybed, oedd yr hen Shon ap Shon Rowland a 
anfonwyd i Lundain i roddi tystiolaeth ger bron y 
dirpwywyr Seneddol? Mae'r enw Rowland yn gwneud 
i mi gredu ei fod yn hen frodor, oblegid y mae 'r enw 
mewn llawer o deuluoedd yno hyd heddyw. Ymddengys 
yr hawliai Shon bleidlais yn 1698, ond erbyn 1709 yr 
oedd, oherwydd rhyw reswm, wedi rhoi ei fraint i fyny. 
Efallai mai gwerthu ei etifeddiaeth a wnaethai i rai o'r 
newydd-ddyfodiaid. 

Pwy oedd William Bodvell? Y mae 'n debyg ei fod 
o wehelyth John Bodvell, Llaneugrad, yr hwn oedd yr 
aelod seneddol dros y Sir yn nheyrnasiad Charles I. 
Mae amaethdŷ ym mhlwyf Niwbwrch yu dwyn yr enw 
'Tir Bodfel; ac y mae Lon Bodfel yn ffurfio rhan o'r 
terfyn rhwng Niwbwrch a'r Rhandir. Efallai mai fel 
perchennog yr amaethdŷ uchod yr oedd William Bodfel 
yn hawlio braint fwrdeisiol ynglyn a Niwbwrch. Oni 
bai mai hunanoldeb yn bennaf sydd yn cynhyrfu pobl 
i ymgeisio am seddau a llawer o swyddi, buaswn yn 
cynnyg pleidlais o ddiolchgarwch ; William Bodvell, 
Ysw., a boneddigion eraill, am eu hymdrechion wrth 
geisio ail-adeiladu bwrdeisdref Niwbwrch. Heddwch 
i'w llwch lle bynnag y mae'n gymysgedig â llwch y 
monwentydd. Clywais yn ddiweddar fod coffadwriaeth 
i William Bodvell yn gerfiedig ar faen mewn Eglwys 
heb fod ymhell o Draeth Coch. 

Yn fuan iawn ar ol i'r Senedd benderfynnu rad oedd: 
gan drigolion Niwbwrch un hawl fwrdeisiol i alw ew 
tref yn chwaer Beaumaris, daeth ewmwl i orchuddio 
'r pelydryn goleuni fu 'n sirioli 'r hen dref am 

ennyd fechan; ni fynychid y lle ond gan ychydig o 
foneddigion y Sir ar ol iddynt fethu ei anrhydeddu. 
Clywais yr arferai Llwydiaid, Maes y Porth, gymeryd 
dyddordeb mawr yn Niwbwrch yn nechreu y ganrif 
bresennol, ac y byddai llawer o ddefodau bwrdeisiol yn 
cael eu cyflawni yno hyd yn oed mor ddiweddar a'r 
blynyddoedd hynny. 

Sign Hare oedd hen blâs y Llwydiaid, ac yno ar ol 
troi 'r plâs i dafarn y ciniawid ac y cedwid noswaith 
lawen yn hwyr ar ddydd yr helfa flynyddol. Y mae 
'r hen dŷ wedi ei werthu ers blynyddoedd lawer, ond y 
mae o hyd yn dal i fyny enw y teulu sydd wedi ymadael 
o'r cwmwd, os nad wedi darfod, oblegid y mae mor 
/[wyd eì agwedd a chrymedig ei gefn ag y gall henaint 
ddylanwadu arno. 


10.—YR AIL DDADFEILIAD. 


Pe buasai yr hen blâsau sydd yn aros yn gallu 
siarad ychydig mwy, oni fuasai ganddynt stori ddy- 
ddorol i'w hadrodd am ddigwyddiadau a helyntion yr 
amser gynt? Ond y mae'n rhaid ymfoddloni ar olion 
bychain henafiaethol,—ôl blaen troed digwyddiad yn 
y fan yma, ac ychydig o ôl sawdl helynt yn y lle acw ; 
a chyda thrafferth mawr y gellir dilyn ein henafiaid ar 
hyd llwybrau dyrys y ddeunawfed ganrif. Bu cymyl- 
au duon iawn yn taflu eu cysgodion dros lechweddau 
Niwbwrch hyd amser yr Adfywiad Crefyddol tua 
chanol neu ddiwedd y ganrif; ac yn wir, digon 
o helbul fu yma er pob ymdrech ddaionus i ddyrchafu 
'rlle yn foesol, oblegid anhawdd iawn ydyw hyd yn 
oed arafu olwynion dirywiad, heb son am wneud 
iddynt droi tuag i fyny. 

Gallwn gasglu oddiwrth enwau rhai o'r hen dai eu 
bod ryw adeg yn dafarndai. Cydiwyd â'r plâsau, ac 
â'r tai mwyaf, ryw faint o dir a brynwyd, mae 'n 
debygol, yn ddiweddarach i ffurfio tyddynod. Yr oedd 
y tir yn llawer gwaelach nag ydyw yn awr, oherwydd 
.diffyg diwylliant yn cael ei achlysuro gan ymledaeniad 

y tywod mewn parthau o'r plwyf; ond er hynny bu 
rhai tyddynwyr ymroddgar yn ymladd yn erbyn 
gwrthwynebiadau, a buont lwyddiannus i hau hadau 
dyrchafiad. Yr oedd y rhai hyn yn ddiwyd yn ceisio 
diwyllio 'r meusydd, a hau a phlannu; ond yr oedd 
yno ddosbarth llai gweithgar na hwynt, er hynny 
yr oeddynt bob amser yn ddiwyd gyda 'r gwaith 
o ddifa 'r cnwd. 

Yn amser y Dirywiad Cyntaf cosbid y neb a dorrai 
fôr-lhesg. Ni chai hyd yn oed ddynion cryfion waith 
i'w wneud, oblegid nid oedd ond ychydig iawn o drin 
tir; ac nid oedd derbyniad i drigolion un plwyf i 
blwyf arall, rhag iddynt “blwyfo” yno. Dywedais 
mewn pennod arall fod trigolion plwyf Llanddwyn 
wedi eu gyrru gan y tywod i ymsefydlu yn Niwbwrch. 
Yr oedd digon o angen yn y lle hwnnw eisoes; ond 
pan y dyblwyd y boblogaeth, aeth y sefyllfa yn un 
ddifrifol... Mae yn anhawdd dirnad na deall y modd 
yr oedd un dosbarth mawr o'r bobl yn cael eu cyn- 
haliaeth, na deall y modd yr oedd rhai yn gallu byw 
yn onest am un diwrnod. 

Byddai rhai yn pysgotta ychydig, neu yn casglu 
ynghynauaf y traethau. Clywais fod yn y cyffiniau 
lawer o rêdnwyddwyr (s/mugglers) yn niwedd y ganrif 
o'r blaen ac yn nechreu hon, yn gwneud bywoliaeth 
wrth fasnachu mewn nwyddau ar y rhai yr oedd toll 
uchel ond a ddygid i Gaergybi yn ddi-doll, ac felly 'n 
anghyfreithlon. 

Yr oedd rhai hefyd yn gwningwyr medrus ; ac eraill 
yn saethu llawer yn y gauaf pryd yr ymwelir â'r 
glannau hyn gan filoedd o hwyaid gwylltion. Ac os 
dywedwn y gwir yn ddistaw yr oedd yno lawer yn y 
cyfnod tywyll yn gwisgo menyg blewog. 

Pa fodd bynnag yr oedd y trigolion yn gallu cadw 
angen draw tra'r oedd cyhoeddiad y Frenhines Elisa- 
beth, yn gwahardd iddynt dorri môrhesg, mewn grym, 
mae 'n amlwg fod y gwaharddiad wedi ei ddileu, neu 
fod y tlodion yn y ganrif o'r blaen yn ei anwybyddu, 
oblegid yr oedd “creisio,” neu gludo nwyddau môr- 

hesg o fan i fan i'w gwerthu, yn arferiad cyffredin 
iawn yn nechreu y ganrif hon, a llawer o'r dynion yn 
dilyn yr alwedigaeth honno. 

Ond er fod yno lawer iawn o dlodi, ac (oherwydd 
hynny yn bennaf) lawer o afreoleidd-dra, etto yr oedd 
yno yn y cyfnod tywyllaf deuluoedd uwchraddol fel 
pobl anibynnol a chrefyddol eu tueddiadau, ac felly yn 
ddiwyd a gonest ymhob peth, fel pe buasent o anian 
wahanol i rai o'u cymydogion, neu fel pe buasent 
wedi eu trwytho yn syniadau, arferion, a thueddiadau 
yr hen fwrdeisiaid gynt ag oedd wedi dyrchafu Niw- 
bwrch mor uchel yn y canoloesoedd. Yn wir, y mae 
Rowlands yn rhannu trigolion Niwbwrch yn yr hen 
amser i dri dosbarth sef tyddynwyr rhydd-ddaliadol 
Hendref Rhosyr, a'r ddau ddosbarth oedd yn y faenor 
gaeth ac wedi hynny yn y fwrdeisdref rydd.” Gallwn 
ninnau yn yr oes yma ddychymygu am y trigolion 
presennol, fod y tri dosbarth uchod yn cael eu cynrych- 
ioli ganddynt. Yr hyn lleiaf gellid cysylltu rhai o'r 
trigolion â'r hen dyddynwyr; eraill â'r hen grefftwyr: 
a llawer eraill â'r dosbarth isaf oedd yno gynt. Y 
mae rhai o'r naill ddosbarth wedi ymbriodi i ddosbarth 
arall; a rhai o ddosbarth isel wedi llwyddo i ddringo i 
un uwch; ond gall y sylwedydd cyfarwydd yn hanes yr 
hen deuluoedd bwyntio at arwyddion o'r gwahaniaeth 
oedd fwy amlwg gynt nag yn bresennol. 


ll.—YR ADFYWIAD CREFYDDOL. 


Nid gwaith difyr ydyw ysgrifenu hanes dadfeiliad. 
Arwydd o ddirywiad moesol mewn pobl ydyw eu 
hymddygiad yn llawenhau ynghwymp, ac ymbleseru 
yn nynoethi gwendidau cymydogion anffortunus. 
Cafodd rhai teuluoedd eu bedyddio â bedydd alltud- 
iaeth cyn i arferion drwg gael eu chwynnu o'r lle; ond 
ni ddylid gosod eu cywilydd ar ysgwyddau, nac wrth 
ddrysau, y sawl na phechasant yn ol cyffelybiaeth eu 
camwedd; ac ni ddylid codi cyrph o'u beddau er 
mwyn i'r arogl greu rhagfarn yn erbyn ardal. 

Yr wyf fi yn y bennod hon am geisio dangos Niw- 

bwrch yn ei chymeriad uwchaf, sef rhoi hanes y 
bedydd a olchodd frychau lawer oddiar wyneb yr hen 
fwrdeisdref, yr hon a daflesid yma ac acw, ac ymhell 
tua thueddau anwareidd-dra mawr. 

Nid ydwyf am fanylu dim ar hanes yr Adfywiad 
Crefyddol yn y ffurf a gymerodd, oblegid y mae'n 
hawdd syrthio i brofedigaeth wrth sôn am grefydd, neu 
yn hytrach wrth feirniadu agweddion neu y ffurfiau â'r 
rhai y gwisgir crefydd gan ddynion. 

Un peth ynglŷn âr Adfywiad Methodistaidd yn y 
parth yma o Gwmwd Menai i dynnu sylw dyn diduedd, 
ydyw y lle amlwg yr oedd Niwbwrch yn ei gymeryd 
o'r dechreu fel canolbwynt y symudiad. Yma y 
dechreuodd gyntaf, a Niwbwrch a adeiladodd y capel 
cyntaf, yn y rhanbarth. Nid am fod y plwyf yn 
gyfoethoccach na'r plwyfi cymydogaethol, (yr oedd 
ymhell yn y cyfeiriad gwrthgyferbyniol) ;—nid am fod 
safle Niwbwrch yn fwy canolog na Dwyran neu Lan- 
gaffo, (gallasai y lleoedd hynny fod yn hwylusach ar 
lawer cyfrif);—ac nid chwaith am fod yno fwy o 
grefyddwyr, y bu i Niwbwrch gymeryd y flaenoriaeth 
am lawer o flynyddoedd. Ond, (a chydnabod o hyd 
y gallaf fod yn camgymeryd) byddaf fi yn meddwl 
fod y plwyfi agosaf heb anghofio y pryd hynny, fel y 
gwnaethant yn fwy diweddar, mai Niwbwrch oedd 
prif dref y Cwmwd, ac mai hi fel y cyfryw oedd i fod 
y prif gyrchfan ynglŷn â symudiad crefyddol, yr un 
modd ag ynglyn ag achosion gwladol y Cwmwd yn yr 
hen amser. _ Ac heblaw hynny, y mae'n bosibl fod lle 
fel Niwbwrch ag oedd wedi ymgynefino cymaint â 
gweithrediadau bwrdeisiol ar hyd y blynyddoedd, wedi 
dysgu egwyddorion llywodraeth leol, ac wedi dwyn i 
fyny ddynion hyddysg yn rheolau trefnidaeth.. Mae 
yn beth addefedig—fod deheurwydd gyda threfniant 
yn llawn mor angenrheidiol ynglyn â'r peiriant 
allanol ag ydyw zel ac ymroddiad fel elfenau mewnol. 


12.—YR ADFYWIAD CYMDEITHASOL. 
Y mae Niwbwrch wedi myned trwy lawer o gyfnewid- 

iadau, fel y ceisiais ddangos o'r dechreu hyd yma; 
ond y cyfnewidiad mwyaf o honynt oll ydyw 'r un 
sydd wedi ei dwyn dros yr agendor fawr, a'r hyn sydd 
yn codi y lle yn uwch o hyd o'r pydew yr oedd y 
trigolion ynddo yn nechreu 'r ganrif. 

Ond pa fodd y gallaf ar ychydig dudalennau ddar- 
lunio mewn trefn, a disgrifio mewn modd dealladwy, 
hanes yr Adfywiad a ddyrchafodd Niwbwrch mewn 
ystyr gymdeithasol i safle anrhydeddus iawn? 

Nid ydyw gwisg dyn a'i arferion bob amser yn 
arddangos ei foddion a'i gymeriad. Felly hefyd nid 
yw ymddangosiad allanol Niwbwrch (er fod cyfnewid- 
idiad mawr er gwell wedi cymeryd lle yr hanner can 
mlynedd diweddaf) yn arddangosiad cyflawn o honi 
yn ei chymeriad cymdeithasol. Ewch i ambell ardal, 
a chwi a gewch weled palas hardd, meusydd eang, a 
«a lawer, mewn enw yn perthyn i ddyn a gyfrifir yn 
wr mawr ; ond ymhen ychydig, efallai, cewch weled y 
chwysigen wedi rhwygo a'r perchennog wedi myned 
gyda 'i gwynt. Ond ewch i Niwbwrch a chwi a 
gewch weled ty trefnus a sylweddol, ac ynddo yn byw 
deulu diymhongar. _ Nid oes yno ddim afradlonrwydd 
nac un ymgais i ffugio. Os y cewch ychydig fanylion 
yn hanes y gwr, chwi a ddeuwch i ddeall ei fod wedi 
disgyn o deulu gwerinol; ei fod wedi cychwyn o'i 
gartref cyntaf heb ddim ond ffettan fechan yn cynnwys 
ei holl eiddo mewn ychydig ddillad; ei fod trwy 
ymroddiad, penderfyniad, a chynildeb wedi diwyllio 
ei hunan, ac ymddyrchafu i gymdeithasu â thywysog- 
ion masnach; a'i fod yn awr yn mwynhau digonedd 
ac anibynoldeb fel ffrwyth ei ymdrechion. 

Mae y gwrthgyferbyniad rhwng sefyllfa gymdeith- 
asol bresennol trigolion Niwbwrch, a'r eiddynt drugain 
mlynedd yn ol, yn ddigon i lenwi yr hwn a gymero y 
peth i'w ystyriaeth â syndod mawr. 

Nid ydwyf yn dweyd fod llwyddiant wedi anfon ei 
belydrau drwy bob ffenestr. Ni chafodd pob bachgen 
yr un manteision; ac ni chafodd llawer fwynhau y 
wobr, neu y gamp, ond am ychydig amser. Mae yn 

Niwbwrch gostrel dagrau, bron ymhob tŷ, oblegid ni 
cheir llawer o lwyddiant, mwy na buddugoliaeth ar ol 
brwydr, heb lawer iawn o aberth. Oh, y taliad mor 
ddrud a dalodd yr hen dref am y dyrchafiad cym- 
deithasol a ddaeth i'w rhan o'r diwedd! Tynnodd 
Neifion Gawr i'w fynwes oer lawer tad, mab, a 
brawd; ac achosodd i afonydd o ddagrau heilltion i 
redeg o ffynhonnau serch gweddwon, amddifaid, a 
pherthynasau galarus. 


13.— ACHOSION Y DYRCHAFIAD CYMDEITHASOL. 


Yr wyf yn pwysleisio acAos/on y dyrchafiad, oblegid 
nid un achos yn gyffredin sy'n dwyn oddiamgylch 
effaith fawr barhâol. 

Y mae esiamplau o amryw o achosion gwahanol, 
(ac heb un berthynas weledig neu ddealladwy 
rhyngddynt ar y cyntaf) yn ymgysylltu rywfodd yn 
ddistaw ac heb yn wybod i ddyn; fel y gelwir y peth, 
ar ol iddo dynnu sylw, yn un o droion Rhagluniaeth. 

Yn nechreu y ganrif bresennol pan oedd Niwbwrch: 
unwaith yn ychwaneg wedi gweled y trai yn ei fam 
isaf, a thraethellau aflwyddiant yn sychion a digyn- 
yrch, ymddangosodd cydgyfarfyddiad amryw achosion: 
yrhai gyda 'u gilydd a ymffurfiasant yn un achos i 
adfywiad anghyffredin, yr hyn a gynhyrfodd y cwch 
gwenyn yn Niwbwrch, ac a achosodd i heidiau ymgodi. 
i chwilio am fêl cynhaliaeth mewn lleoedd amgen na 
phonciau tywod y Tywyn a meusydd anrheithiedig. 
yr Hendref. 

Dylwn egluro yr hyn a alwaf yma yn ddyrchafiad. 
Y mae dyrchafiad crefyddol, ac y mae hefyd ddyrchaf- 
iad moesol; ond yr wyf-fi yma yn cyfeirio yn fwy 
neilltuol at ddyrchafiad cymdeithasol. Mae'n wir mai 
crefydd sy'n dyrchafu safon moesoldeb, ac mae'n wir 
hefyd mai crefydd a moesoldeb sydd mewn gwirionedd 
yn dyrchafu; ond y mae achosion eraill yn cyd- 
weithredu â chrefydd a moesoldeb yn y dyrchafiad a 
elwir yn gymdeithasol. 

Yr ydwyf yn teimlo mai gwell ydyw i mi beidio 
sylwi ond cyn lleied ag y mae'n bosibl ar agwedd 
grefyddol Niwbwrch, oblegid os oes rhywun a all 
dreiddio mor ddwfn i bwngc bywyd crefyddol y 
trigolion fel ag i fod yn alluog i'w ddarlunio yn deg 
mewn ysbryd diduedd, y mae'n rhaid i mi beth bynnag 
ymattal, nid oherwydd fy mhleidgarwch, ond am nad 
oes wrth law y defnyddiau na'r wybodaeth angen- 
rheidiol. Mae bywyd cymdeithasol yn wahanol, 
oblegid nid y gwraidd ydyw, ond yn hytrach y ffrwyth, 
ac felly yn hawdd i'w feirniadu mewn cymhariaeth i'r 
bywyd ysbrydol neu grefyddol. Ac os felly mai yr 
allanol yw y cymdeithasol, yna y mae'n bosibl i edry- 
chydd roddi barn am dano; ac y mae llawer o bethau 
yn y byd yma y gellir eu deall a'u disgrifio ymhell 
oddiwrthynt, yn well na phe byddem megis yn ymgolli 
ac ymddyrysu yn eu canol. 

Cyfoeth ydyw ager y peiriant cymdeithasol, neu y 
gwaed ag sy'n gwresogi a bywiogi y bywyd cym- 
deithasol. Ond peth cydmariaethol ydyw cyfoeth, 
hynny yw, nid swm yr arian sydd yn gwneud dyn yn 
gyfoethog, ond yr hyn sydd ganddo yn ei ddyrchafu 
yn uwch nag oedd efe o'r blaen, neu yn ei wahaniaethu 
yn ffafriol oddiwrth ei gymydog. Cymharer China 
â Lloegr neu â'r Unol Dalaethau: y mae 'r ffaenaf 
yn dlawd; ond gadawer i Chinead ymsefydlu yn un 
o'r ddwy wlad arall, a cheir ei weled ymhen ychydig 
yn dychwelyd i'w wlad ei hun yn gyfoethog, gyd ag 
ychydig ugeiniau o bunnau,neu ryw ychydig gannoedd 
o ddoleri yr hyn a'i galluoga i fyw yn anibynnol yn ei 
wlad eihun. Os felly y mae barnu cyfoeth, gallwn son 
am ddyrchafiad Niwbwrch (a achoswyd gan welliant 
amgylchiadau ac ychwanegiad cyfoeth) heb in i fyned 
i ymholi pa faint o werth ariannol ydyw y dyn yma 
neu y teulu acw. Os cymharwn y lle â'r trefi mawrion, 
wrth gwrs y mae'n dlawd; ond os rhoddwn bigion ei 
drigolion ochr yn ochr gyda theuluoedd uwchaf 
.pentrefi gwledig cyffelyb o ran manteision, gall Niw- 
bwrch yn ei ddyrchafiad cymdeithasol gymharu yn 
ffafriol ag un o'r pentrefi mwyaf llwyddiannus. 

Beth achosodd ychwanegiad cyfoeth yno? Môr 
wriaeth. Ond beth a dueddodd ieuenctid y llei droi eu 
hwynebau tua'r môr am eu cynhaliaeth? Beth hefyd a 
gynorthwyodd gynifer o forwyr. cyffredin i ymddyrch- 
afui sefyllfaoedd anrhydeddus fel meistri llongau? Pe 
buasai Niwbwrch yn borthladd bychan tebyg i Nefyn, 
neu un o borthladdoedd y Fenai, ni fuasai 'n syndod 
gweled y bechgyn yn dewis morwriaeth fel galwed- 
igaeth. Y mae Aberffraw, Malltraeth, a Brynsiencyn 
yn nes i'r môr, ond nid ydynt enwog fel magwrfeydd 
morwyr. Y mae Beaumaris ar lan y môr, ond nid 
ydyw yn hynod am nifer y morwyr sydd yno. 

Yr wyf yn meddwl y gallaf nodi yr achosion (y prif 
rai beth bynnag) a anfonasant fechgyn Niwbwrch i'r 
môr; ond peth arall, adfywiad arall ar ei ben ei hun, 
a'u galluogodd i ddringo i swyddi, neu a'u cymhwysodd 
fel cydymgeiswyr â morwyr lleoedd eraill, y rhai a 
ddygasid i fyny o dan fwy a gwell manteision. Addysg 
oedd y gallu gwerthfawr a'u harfogodd ; neu oedd yr 
ysgol i fyny yr hon y dringasanti ben uchaf hwylbren 
llwyddiant. Cafodd yr hen dô cyntaf o forwyr y rhai 
a dueddwyd i fyned i'r môr gan amgylchiadau cyntaf yr 
adfywiad, farw “o flaen y 7mas/” ; ond er eu bod hwy 
eu hunain yn ddynion heb brofi addysg, eto hwy a 
aroglasant lês addysg, ac oherwydd hynny ymdrech- 
asanti gadw eu plant mewn ysgol. Y plant hynny 
ydynt y meistri llongau presennol. 

Yn nechreu y ganrif, tua phedwar ugain a deg o 
flynyddoedd yn ol, nid oedd yma fwy o forwyr nag a 
ellid ddisgwyl mewn unrhyw bentref heb fod ymhell o 
lan y môr. _ Yr wyf wedi methu cael enwau neb ond 
Owen Williams, Tyddyn plwm; Hugh Jones, Hendre” 
bach; a John Owen, y Llongwr; fel morwyr perth- 
ynnol i Niwbwrch cyn hynny. Yr oedd Robert 
Thomas (o Niwbwrch mae'n debyg), a Thomas 
Williams, Pendref, yn borthweision Abermenai pan 
suddodd yr ysgraff yn 1785. Bu William Griffith, 
'Ty'n y goeden, (a mab Neuadd wen), os na fu Owen 
Rowland y llifiwr hefyd, yn gwasanaethu ar fwrdd 

llong ryfel. — Dyfodiaid i Niwbwrch oedd Richard 
Roberts, Dywades; Harri Ellis, ei frawd ; a Thomas 
Hughes (bach). Morwyr y gororau oeddynt gyda dwy 
neu dair o eithriadau. Cymerwyd Owen Williams a 
'Thomas Hughes yn garcharorion gan y Ffrancod, a 
chludwyd hwynt oddiar fwrdd eu llestri bychain i'w 
dwyn i garchar mewn gwlad bell. 

Y mae'n rhaid i mi enwi hefyd William Williams, 
mab Robert Williams, Abermenai. 

Digwyddodd i rywbeth nas gallaf fi fanylu arno beri 
i rai yn Niwbwrch brynu dwy long fechan,—un a 
berchenogid gan dyddynwr bychan o'r enw Owen. 
Hughes, Dywades; a'r llall gan John Jones, Tyddyn, 
yr hwn oedd wedi priodi chwaer William Williams, 
Abermenai. Rhoddodd John Jones ei long o dan lyw- 
yddiaeth y dywededig William Williams. 

Ymhen ysbaid penodwyd John (wedi hynny Cadben 
jones, Bodiorwerth,) mab hynaf John Jones, Tyddyn, 
ifod yn fath o oruchwyliwr (supercargo) a chynorth- 
wywr i'w ewythr, Cadben Williams. 

Ar oli Williams dorri y cysylltiad rhyngddo a'r llong 
dyrchafwyd Cadben Jones i'r lywyddiaeth. Dyma 
ddechreuad hanes llongau Bodiorwerth. 

Beth oedd yr achos i'r hen bobl a enwyd gyntaf 
fyned yn forwyr,—pa un a fu 'r hen longau y cyfeiriwyd 
atynt yn achlysuron neu achosion cymhelliadol iddynt, 
ai peidio—nis gallaf ddweyd. Yr oedd gan ambell un 
fel Dafydd Owen Shon Dafydd gwch pysgotta yn 
Llanddwyn, neu ym Mwlch y traeth (Genau afon 
Braint); ond nis gwn ia gafodd y rhai hynny effaith 
ar y bechgyn, ai peidio. Ond hyn sydd ffaith anwad- 
adwy,—bu llong Bodiorwerth am flynyddoedd lawer 
fel math o hyfforddlong yn yr hon y cafodd dros gant 
o fechgyn Niwbwrch eu profiad cyntaf mewn morwr- 
iaeth ; ac yn y llong honno y cadarnhawyd tueddiad 
ugeiniau o rai na fuasent byth yn meddwl myned i'r 
môr am eu bywoliaeth, oni bai i ryw fath o gystadleu- 
aeth barhaol, (neu ymrysonfa) fod rhwng y bechgyn 
am y penodiad cyntaf i swydd cogydd ar fwrdd llong 
Cadben Jones. 

Pan y byddai llawer o ymryson am y lle ni oddefid 
i ymgeisydd a benodid, gael aros yn y llong ond dros 
un fordaith; a byddai yr ychydig brofiad hwnnw yn 
ddigon o symbyliad i beri i'r bechgyn gwrol fyned i 
Felinheli (Port Dinorwig) i chwilio am le. _ Ar ol 
ychydig o forio ar longau bychain trafnidiaeth y 
gororau, aent i Lerpwl, o'r lle y mordeithient i wledydd 
pell. 

Ond yn gydfynedol â dylanwad llong fechan Cadben 
Jones, yr oedd dylanwad arall yn effeithio yn nerthol 
ì ddwyn y chwyldroad cymdeithasol oddiamgylch, ac 
i ddyrchafu y safon yn Niwbwrch. Yn y flwyddyn 
1808, daeth Mr. Humphrey Owen, mabi Mr. William 
Humphreys, Llanfaglan, i fyw i Rhyddgaer, ymhlwyf 
Llangeinwen. _ Yr oedd yn amaethwr cyfrifol, medrus, 
a dylanwadol. Ond nid felamaethwr y mae a 
wnelwyf fi ag ef yn y fan yma. Er iddo ddal tir 
lawer, a phrynu amryw dyddynod mawrion yn ei ardal, 
er hynny yr oedd meusydd eang amaethyddiaeth yn 
rhy gulion i'w ysbryd mawr anturiaethus gael lle i 
weithio, ac am hynny gyrrwyd ef gan ei uchelgais a'i 
benderfyniad cryfi sefydlu canghennau diwydrwydd 
ym Môn ac Arfon, ac i roi symbyliad mawr a nerthol 
i drafnidiaeth y parthau yma o'r wlad. Adnabyddid 
ef fel marsiandwr a llong-berchennog o nôd. 

Ymhlith yr adgofion hynny ag sydd yn fy nghym- 
eryd yn ol, agos i hanner can mlynedd, ac yn fy nwyn 
mewn myfyrdod hyfryd i gŵr cyfnod fy mabandod, y 
mae y rhai hynny a ddygant yr hen forwyr i droedio 
drachefn ar hyd heolydd yr hen dref, ac a daenant o 
flaen llygad y meddwl y darluniau, y llestri, a phethau 
eraill a ddygid ganddynt o wledydd pell, i harddu eu 
tai, i ennyn rhyfeddod y cymydogion, ac i lenwi yr 
ieuengctid ag awydd cryf a breuddwydion hyfryd. 

Byddai darluniau o ryfel-longau mawrion, y myny- 

'ddoedd tanllyd Etna a Vesuvius, a mwy na'r cwbl 
darluniau Will Watch, 7Ae Bold Smuggler, a. Paul 
Jones, 7Ae JPrrafe, gyda 'u hagwedd fygythiol, eu 
hedrychiad mileinig, a'u llawddrylliau parod i danio, 

yn gyrru iâs ddychrynllyd o'r sawdl i'r côryn nes 
gwneud i rywun deimlo yn debyg i fel y teimlai Eliphaz 
y Temaniad ei hun yn ei weledigaeth erchyll. 

Dygid y darluniau hynny a'u cyffelyb 1 Niwbwrch 
gan forwyr a hwylient ar fwrdd y SwaWet, Aoyal 
Wrlliam, Ffindoo, a'r. Higeinson, Mongau cyntaf Mr. 
Owen, Rhyddgaer. Yr oedd yr enwan uchod yn 
cael eu parablu yn feunyddiol gan fabanod ar 
aelwydydd Niwbwrch tua deugain, a hanner can 
mlynedd yn ol. 

Hen forwr ar fwrdd y Swallow oedd Hugh Jones, 
Hendre' Bach; a chydforwr iddo ef oedd Richard 
Roberts, o Nefyn, yr hwn a ddigwyddodd ddyfod i 
Niwbwrch gyda Hugh Jones, ac a briododd nith i'w 
wraig, sef Jane merch Owen Hughes, Dywades. 

Y mae'n ddrwg genyf nas gallaf ymhelaethu ar y 
pen yna, oblegid pe gwnawn hynny byddai 'n rhaid 
1 mi grybwyll am lawer o longwyr Niwbwrch pe 
manylwn ar gysylltiadau Mr. Owen, Rhyddgaer, â'r 
hen dref. Nid ydyw yr uchod ond megis awgrym 
bychan i ddangos y dylanwad mawr a gafodd antur- 
iaethau masnachol y boneddwr a enwyd ar gymdeithas 
yn Niwbwrch trwy roddi cymhelliad mor fawr i forwr- 
iaeth yn y lle. 

Parhaodd rhai o'r hen forwyr i hwylio yn llongau 
Mr. Owen am flynyddoedd lawer; ac ar ol i'w bech- 
syn mwy ffortunus enill trwyddedau meistri ac is- 
swyddogion cafodd amryw o honynt eu penodiad 
cyntaf fel swyddogion, ar longau Rhyddgaer. 

Nis gallaf beidio crybwyll yn y fan yma fod un o 
hen forwyr Niwbwrch (y diweddaf o'r hen ddosbarth) 
yn parhau yngwasanaeth Mr. Owen, Plas Penrhyn, 
(mab i'r boneddwr enwyd uchod) hyd beddyw. Yr 
wyf yn cyfeirio at John Jones, Bronrallt, yr hwn sydd 
dros bedwar ugain mlwydd oed. Hwn ydyw yr unig 
ddolen gydiol ag sydd yn cysylltu ynghyd y ddau 
ddosbarth o forwyr,—yr hen a'r diweddar. Mab i 
John Jones yw y Cadben Thomas Jones, Bronrefail, 
un o'r llong-feistri mwyaf llwyddiannus. 

Ar ol i mi fel hyn geisio egluro 'r modd y gallasai 
Cabden Jones, Bodiorwerth, a Mr. Humphrey. Owen, 
Rhyddgaer, fod wedi dylanwadu i osod manteision 
morwriaeth fel galwedigaeth briodol i lesiant trigolion 
Niwbwrch yn amlwg ger eu bron, yr wyf ymhellach 
am ddangos fel y darfu i addysg ddyrchafu y morwr i 
fod yn swyddog; ac yr wyf am egluro tarddiant a 
chynnydd yr addysg a ddygodd fendithion i laweroedd 
heblaw i forwyr Niwbwrch. 

Nis gallaf fyned ymhellach yn ol na'r blynyddoedd 
rhwng 1825 a 1830, 1 wneud ymchwiliad i ansawdd cyf- 
Jeusterau addysg yn y lle. 

Yr oedd yr Ysgol Sul yn allu cryf yn Niwbwrch cyn 
yr amser y cyfeiriaf ato; ac oherwydd hynny yr oedd 
yr hen bobl mwyaf parchus a chrefyddol yn ddarllen- 
wyr Cymraeg rhagorol. Yr oedd yno hefyd nifer 
bychan o blant y tyddynwyr mwyaf yn medru ysgrifenu: 
Mae 'n sicr y byddai yno ambell ysgolfeistr hen ffasiwn 
yn aros am dymor byr, yn awr ac yn yman. Dywedir 
yn “Enwogion Mon” fod R. Parry, taid “Gwalchmai,” 
y bardd o Landudno, yn glochydd ac ysgolfeistr Niw- 
bwrch rywbryd yn y ganrif o'r blaen. Clywais hefyd 
fod rhyw Mr. Solomon yn ysgolfeistr yno tua dechreu 
y ganrif bresennol. 

Ond rhywbryd rhwng y ddwy flwyddyn a nodwyd 
uchod daeth y diweddar Fardd Du Môn i Niwbwrch, 
ac ymsefydlodd yno fel ysgolfeistr. Bu yn aros yno 
hyd ei farwolaeth a ddigwyddodd Medi 21. 1852. 

Cadwodd yr hen fardd ysgol ddyddiol yno tan y 
flwyddyn 1844, pan y bu raid iddo ymneilltuo oher- 
wydd afiechyd; ond bu'n cadw ysgol nos ar adegau 
am flynyddoedd ar ol 1844, er budd llangciau o forwyr 
ac eraill awyddus i ychwanegu at eu gwybodaeth, ond 
yn rhy heni fyned i'r ysgolion newyddion oeddynt 
mewn bri mawr ar y pryd mewn plwyf cyfagos. 

Ymhlith y morwyr ieuainge hynny yr oedd Richard 
a William Davies, Brynmadoc; a John a_ William 
Jones, Cerrig Mawr. Enillodd Richard Davies drwy- 
dded meistr, a William Jones drwydded swyddog, cyn 
i Ddeddf 1854 ddyfod i rym. 

Y pryd hynny arferai morwyr ymwisgo gartref, fel 
ynhob man arall, yn debyg i fel y gwna swyddogion 
llongau y Cwmniau mawrion yn awr. Nid oedd 
“torriad” y wisg, mae 'n wir, o'r un ffasiwn yn hollol a 
gwisg swyddog yn bresennol, ond yr oedd y brethyn 
main glâs, y botymau melynion, a'r het Panama a'r 
ruban hir yn wrthrychau a dynnent sylw ac a enillent 
edmygedd pob dosbarth o'r trigolion. 

Clywais yn ddiweddar yr arferai un o'm cyfoedion 
gynt, ac un a lwyddodd i ennill trwydded meistr o dan 
y Ddeddf uchod, ddweyd mai gwisg Richard Davies 
a'i cynhyrfodd efi feddwl am fyned i'r môr, ac i ben- 
derfynnu gweithio ei hun i'r swydd a dybiai ef a'i 
gwnai yn addas i wisgo botymau melynion ar ei wisg. 

Hwyrach y dylwn ysgrifenu un gair o eglurhad 
mewn perthynas i'r gwahanol ddosbeirth o feistri 
llongau. Yn gyntaf, meistri llongau bychain y gororau: 
Cyfeiriais eisoes at ddau o'r rhai hyn oeddynt mewn 
cysylltiad agos â Niwbwrch. Y cyntaf oedd Cadben 
Williams, Abermenai; a'r llall oedd ei nai,—Cad. 
Jones, Bodiorwerth. 

Yn ail, yr oedd hefyd drwydded a ganiatteid i forwr 
profiadol a ddangosai ei fod wedi gwasanaethu, neu 
ddilyn morwriaeth, am gyfnod digonol a phenodol. 
Gallai un o'r dosbarth yma hwylio neu lywyddu “llong 
fawr” ar fordaith i un neu ychwaneg o'r porthladdoedd 
tramor. 

Ac yn drydydd, pasiwyd deddf yn 1854, yn ordeinio 
fod yn rhaid i'r rhai fwriadent lywyddu llongau mawr- 
ion fyned drwy arholiadau i ennill trwyddedau is- 
swyddogion yn gyntaf, ac yna arholiad mwy manwl i 
ennill trwydded Meistr. 

Yr oedd Deddf 1854, wrth gwrs, yn awdurdodi 
Bwrdd Masnach i ddiddymu yr ail drefniant a enwyd, 
ond nid oedd i attal, o angenrheidrwydd, drwyddadau 
y rhai hynny a enillasent drwydded o dan yr hen 
ddarpariaeth flaenorol. 

Yn awr af ymlaen i egluro 'r modd y cafodd bech- 
gyn ieuengach na Richard Davies a'i gyfoedion, eu 

haddysg, a'r modd trwy 'r hyn y galluogwyd llawer o 
fechgyn Niwbwrch i ddringo i'r dosbarth blaenaf o 
feistri. Nid fy lle i ydyw cymharu na gwrthgyferbynu 
yr hen ysgolion gynt â rhai mwy diweddar. Mae'n 
ddiau eu bod i raddau pell yn cyfatteb i alwadau neu 
anghenion yr amser hwnnw; ond er mor llesol fuont i 
fwy nag un tô o ieuengctid yr amgylchoedd, nid oedd 
yr addysg mor amrywiog ag ydyw yn awr, er efallai 
ei fod yn llawn mor drwyadl cyn belled ag yr oedd yn 
myned. Ond yr oedd tuedd ymhobl yr oes o'r blaen 
yr un modd ag ynom ninnau yn y dyddiau hyn i 
redeg ar ol newydd-bethau, ac i gyfrif pob symudiad 
newydd yn fath o ffordd frenhinol i gyrraedd perffeith- 
rwydd. 

Tua 'r flwyddyn 1835. agorwyd Ysgol Genedlaethol 
Llangeinwen. Yr oedd adfywiad mawr ynglyn ag 
addysg yn cymeryd lle ar y pryd mewn llawer o 
fannau. Os nad oedd dylanwad y Gymdeithas Gen- 
edlaethol wedi cyrraedd i Sir Fôn, yr oedd ysgolfeistri 
yr arglwyddes Bevan yn myned ar gylch,—tair blynedd 
ymhob ardal,—i'r plwyfi hynny a apelient am gyn- 
horthwy. Yn y flwyddyn 1829, penodwyd y diweddar 
Ganon Williams, Menaifron, i reithoriaeth Llangeinwen- 
gyda-Llangaffo.. Yn fuan ar ol ymsefydlu yn ei 
fywoliaeth adeiladodd y dyngarwr parchedig ysgoldy 
yn agos i'r Eglwys. Yn awr pan y mae cyfleusterau 
addysg wedi amlhau, ystyria rhai efallai mai camgy- 
meriad oedd codi ysgol mewn lle mor anghyfleus yn 
ymddangosiadol, ond pan oedd plwyfi amgylchynol yr 
un modd a Llangeinwen heb foddion addysg, yr oedd 
yr hen ysgol mewn man cyfleus, ac mor hwylus i blant. 
Niwbwrch a Llangaffo ag ydoedd i blant cyrrau pellaf 
plwyf Llangeinwen. 

Yr ysgolfeistr cyntaf i gymeryd gofal Ysgol Gen- 
edlaethol Llangeinwen oedd y diweddar Griffith Ellis, 
yr hwn a gychwynodd ar eu gyrfa addysgol ugeiniau 
o blant Niwbwrch, Llangeinwen, Llangaffo, Llanfair- 
y-cwmwd a Llanidan.*  Llenwid yr ysgol o benbwy- 


*Mr. Robert Anthony Pierce oedd ysgolfeistr Llangeinwen 
rhwng 1846-57. Tua'r un cyfnod bu Mri. Joseph Griffith a Morris 
Jones yn cadw Ysgol Dwyran. 

gilydd, ac yn oedd llawer yn wastadol yn disgwyl am 
gael derbyniad i mewn pan ddigwyddai gwagle. Ni 
chafwyd cynhorthwy elusen arglwyddes Bevan ond 
am oddeutu chwe blynedd. Ar ol hynny cymerodd 
Canon Williams yr*holl gyfrifoldeb arno ei hun, a 
pharhaodd i'w chynnal a'i rheoli hyd y flwyddyn 1873, 
pryd y sefydlwyd Bwrdd Ysgol Llangeinwen ac y 
trosglwyddwyd yr hen ysgol, ynghydag Ysgol Frytan- 
aidd Dwyran i ofal y Bwrdd. 

Mae 'n ddrwg genyf ddweyd fod yr Ysgol a fu o 
gymaint lles fel prif ragredegydd addysg yr ardaloedd 
hyn wedi ei rhoddi heibio fel hen offeryn wedi colli ei 
ddefnyddioldeb. Mae teulu Menaifron hefyd wedi 
darfod; ond os ydyw defnyddioldeb a ffyddlondeb yn 
teilyngu gwobr y mae y teulu dyngarol yngwlad y 
taledigaeth, ac yn derbyn cymeradwyaeth mwy parhaol 
nag a all plwyfi anghofus ei roddi. Dylesid codi 
cofadail uwch o lawer na Thwr Marguis i goffadwraeth 
y teulu urddasol, elusenol, a duwiol a aberthasant 
gymaint er mwyn llesoli a dyrchafu y werin. 

Ymhen ychydig flynyddoedd ar ol agor Ysgol 
Genedlaethol Llangeinwen, adeiladwyd Ysgol Frytan- 
aidd ynghwrr pentref Dwyran. Cymerodd plant 
Niwbwrch fantais o'r ddwy, a rhanasant eu nawdd 
rhyngddynt yn lled gyfartal hyd y flwyddyn 1868, 
pryd yr agorwyd Ysgol Frytanaidd yn Niwbwrch. 
Erbyn hyn y mae yno Fwrdd Ysgol wedi ei sefydlu. 

Y mae llawer yn Niwbwrch yn bresennol nad ydynt 
yn gwybod ond ychydig o hanes y Joseph a ddarpar- 
odd foddion addysg a fu mor effeithiol; er hynny y 
mae y cadbeniaid ieuaingc na fuont yn Ysgol Llan- 
geinwen yn ddyledus i'w dylanwad, oherwydd mai yr 
addysg a gyfrennid ynddi a ddechreuodd yr adfywiad 
a ddyrchafodd y tô canol o forwyr Niwbwrch, ac a 
sefydlodd yn y lle y reddf gref ag sy'n gyrru 'r tô mwy 
diweddar i ddynwared y rhai fu 'n eu rhagflaenu, yn 
eu hymdrechion llwyddiannus. 

Tra 'r ydwyf yn barod i roi pob clod dyledus i 
arddwyr yr oes yma, yr wyf yn awyddus i gadw'n 

loyw goffadwriaeth y rhai a barotoisant y tir; ac yr 
wyf yn hyf yn codi fy llais mewn diolchgarwch i'r 
caredigion hynny a wnaethant gymaint tuag at ddyr- 
chafu Niwbwrch, oblegid gwn fod yno eto yn fyw 
ugeiniau a ymunant gyda mi yn y dymuniad—Bydded 
i'w coffadwriaeth barhau o hyd yn fyw. 

Nid ydwyf yn gwybod ond ychydig iawn mewn per- 
thynas i addysg Robert Hughes, Erw wen, (Cadben 
Hughes, Gorphwysfa). Yr wyf yn gwybod fod ei 
rieni yn dra_awyddus am iddo ymdrechu gyda 'r 
moddion oedd yn ei afael i ymddyrchafu i uwch sefyll- 
fa na'r hon yr oedd ei gyfoedion a phlant tlodion 
Niwbwrch ynddi yn y cyfnod tywyll hwnnw. Yr 
oedd Hughes pan yn fachgen bychan yn llawn diwyd- 
rwydd yn y gorchwyl o gynorthwyo ei dad yn ei 
waith. Pan y cyrhaeddodd oedran glaslangc efe a 
aeth i'r môr tua'r un adeg ag y dechreuodd ieuengctid 
ei ardal gymeryd gafael o ddifrif ar forwriaeth fel 
galwedigaeth. Ond yr oedd y nifer liosoccaf o lawer 
yr amser hwnnw yn myned yn forwyr heb feddwl dim 
am geisio manteisio ar addysg fel moddion i ddyrchafu 
eu hunain; ac fel y mae gresyn meddwl yr oedd 
llawer o honynt yn camddefnyddio peth o'u hamser 
a'u cyflogau, gan aberthu llawer i dduw 'r ddiod. 

Nid felly yr oedd Robert Hughes; ond pan 
gyrhaeddai ef gartref, ac yr arosai ychydig amser, 
ymwisgai mewn dull gweddus,ac ymgadwai o gyfeillach 
dynion ieuaingc llai gofalus. Yn ei ymddygiad, yr 
oedd fel pe buasai 'n feistri cyn iddo gael trwydded ; 
ac mewn llawer o bethau yr oedd. yn esiampl yr hon 
a efelychwyd gan y dosbarth mwyaf parchus. Y mae 
'n rhaid ei fod yn bwriadu dilyn llwybr Richard Davies, 
cyn i Ddeddf 1854 ddyfod i rym, oblegid yr oedd 
wedi ennill trwydded meistr yn 1856. 

Efe oedd y cyntaf o forwyr Niwbwrch i gymeryd 
gofal llong fawr, o dan y ddeddf newydd. Cyn iddo 
gychwyn ar ei fordaith fel meistr yr oedd ei dad oed- 
ranus mewn pryder mawr. Yr oedd y llong yn 
rhwym i borthladd dieithr lle nad oedd y cadben wedi 

bod yn flaenorol. Methai yr hen wr ei dad a dirnad 
y modd yr oedd yn bosibl i neb fyned i borthladd nad 
ymwelsai ag ef o'r blaen. Ni soniai ddim am ys- 
tormydd y weilgi fawr, nac am dwymyn a geri y 
gwledydd poethion; ond y cwestiwn gor-bwysig a'i 
dyrysai oedd hwn: “Robert, sut y medri di'r ffordd 
yno, dywed ?” 

Os aeth Hughes yn gyflym i ben hwylbren anrhydedd, 
efe a ddechreuodd yn fuan y fordaith olaf i'r porthladd 
pell o'r lle nid oes neb yn dychwelyd. Ymosodwyd 
arno gan afiechyd creulon o'r hwn y bu farw yn ddyn 
cydmarol ieuangc, gan adael gweddw a phedwar neu 
bump o blant bychain mewn galar dirfawr. 

Pa faint bynnag o les a ddeilliodd i Niwbwrch o'r 
addysg a dderbyniodd ieuengctid y lle yn ysgolion Llan- 
geinwen a Dwyran ; a pha faint bynnag ddylanwadodd 
Mr. Owen a Cadben Jones ar forwriaeth y lle trwy hyff- 
orddi y bechgyn a rhoddi lle iddynt fel morwyr a 
swyddogion ar eu llongau, y mae'n ddiameu i Hughes 
trwy ei esiampl dynnu llawer o fechgyn ar ei ol, ac 
agoryd drws i blant Niwbwrch fel ag i'w gwneud yn 
bosibl iddynt ddirnad y ffordd y gallai bachgen 
gwerinwr o un o'r mangreoedd mwyaf gwerinol yng 
Nghymru ymgystadlu yn llwyddiannus â morwyr 
porthladdoedd a lleoedd mwy manteisiol i'r ymrysonwyr 
na'r hen bentref tlawd yn Sir Fôn. Erbyn heddyw nid 
oes un man yng Nghymru a all ymgystadlu â Niwbwrch 
fel magwrfa cynifer o forwyr mewn cyfartaledd i'r 
boblogaeth ; nid oes un lle yn y wlad a all ddangos 
cynifer o swyddogion mewn cyfartaledd i nifer eì forwyr 
cyffredin ; ac ni all un lle arall ymffrostio mewn cyf- 
artaledd mor uchel o swyddogion llwyddiannus a rhai 
mewn lleoedd sefydlog. 

Yr wyf wedi gwneud ymchwiliad lled fanwl, a thrwy 
gynhorthwy cyfeillion cymwynasgar wedi casglu enwau 
y swyddogion hynny a fuont, ac hefyd y rhai sydd, fel 
cadwyn hardd yn cysylltu Niwbwrch a morwriaeth o 
ddechreu 'r adfywiad hyd y flwyddyn hon. (1894. 
Dymunwn blethu torch o gydymdeimlad a theuluoedd' 

y rhai a gipiwyd ymaith ym mlodau eu dyddiau, ac 
ym moreuddydd eu defnyddioldeb; ac yr wyf yma yn 
gosod costrel ddagrau fechan i ddangos fy ngalar ar 
ol y bechgyn hynny na chawsant ond prin droi eu 
hwynebau tua 'r nod ag sydd mor werthfawr yngolwg 
morwr o dan ddylanwad uchelgais gymedrol. 

Y mae y rhestr y cyfeiriwyd atti i'w gweled yn 
niwedd y llyfr hwn. 


14.—GWwELLIANTAU. 


O'r llwyddiant y ceisiwyd ei ddisgrifio uchod y 
deilliodd llawer o welliantau. Ychwanegwyd hefyd 
llawer at gysuron y trigolion: yn gyntaf, adeiladwyd 
llawer o dai newyddion y rhai yn y blynyddoedd 
hynny a ymddangosent fel neuaddau mewn cym- 
hariaeth i'r hen dai tô gwellt. Y mae'n wir fod yno, 
fel y sylwyd mewn tudalen arall, rai hen blâsau ; ond. 
er pob gofal dadfeilio yr oedd y rhai hynny, ac er mor 
ardderchog yr ymddangosent i'r hynafiaethydd yr 
oeddynt o ddydd i ddydd yn myned yn fwy anghy- 
mwys fel tai annedd. Mae y Sign Fawr, ers agos i 
hanner can mlynedd wedi rhoi ei lle a'i henw i wyth 
neu naw o dai mwy diweddar. Nid oes neb sy fyw 
yn cofio yr hen neuadd drefol a safai, meddir yn agos 
i'r lle y saif Madryn House, ond yn fwy ar draws yr 
heol bresennol. Arweiniai y ffordd y pryd hwnnw 
heibio ìi ochr ddeheuol y neuadd, ac ar draws y lle 
agored oedd gyferbyn a'r hen Sign Fawr. Or 
ychydig blâsau sydd yn aros heb eu tynnu i lawr y Plas 
Newydd sydd yn edrych oreu; ond y mae Sign Hare 
a'r Plas uchaf yn ymddangos mewn cyflwr tlodaidd, 
bron mor fregus a lletty gwyliwr yn y gauaf mewn 
gardd wâg. 

Ail adeiladwyd yr House, Gorphwysfa, a thai eraill 
flynyddoedd lawer yn ol; ac adeiladwyd y White Lion 
gan John Jones, mab John Abram, Cefn Bychan, yr 
hwn oedd ail wr y dafarnwraig adnabyddus, Ellen 
Morris, Sign Hare. 

O'r tai mwy diweddar na'r uchod, Bodiorwerth yw 

y blaenaf o lawer, oblegid er y ceidw ei urddas o hyd 
fel tŷ ar ei ben ei hun mewn mwy nag un ystyr eto 
hanner can mlynedd yn ol ymddangosai fel Y Plas 
(The Place), neu y prif Je yn y dreflan. 

Tua thrugain mlynedd yn ol adeiladodd William 
Owen, Gallt y Rhedyn, bedwar o dai a gyfrifid yn 
rhai da y pryd hwnnw. Dilynwyd ef, neu adeilad- 
wyd tai yr un adeg ag ef, gan John Rowland a 
Morris Williams, y Saer, y rhai a gawsant brydlesoedd 
ar leiniau a rhannau o etifeddiaeth Glynllifon. Y 
cyntaf o'r ddau a adeiladodd dai yn y lle safai Plas 
Pydewau arno; a'r olaf a gododd dai yn lle yr hen 
Siamber Newydd, ac ar gwrr yr Offt ymhen uchaf 
Heol yr Eglwys. Y mae 'n rhaid fod y tai hynny, er 
mor ddiaddurn oeddynt, yn ymddangos yn ardderchog 
o'u cymharu â'r hen dai bychain tô gwellt; ond erbyn 
heddyw y mae y rhai hyn etto yn gorfod plygu i'r tai 
da, helaeth, a chyfleus sydd wedi eu hadeiladu yn 
ddiweddar, y rhaì sydd anedd-dai addas i'w perch- 
enogion, neu rhyw deuluoedd o foddion cymedrol, 
drigo ynddynt. Nid oes yno yn awr gymaint ag un 
tŷ tô gwellt; ond y mae yno eto rai tai yn galw am 
welliantau er mwyn iechyd, cysur, a dyrchafiad moesol 
eu preswylwyr. Ond er mor hardd yr ymddengys 
llawer o'r tai a adeiladwyd yn ddiweddar os edrychir 
arnynt ar wahan i'w safiad, eto wrth edrych ar y dref, 
fel y cyfryw, y mae 'r edrychydd yn cael ei lenwi â 
siomedigaeth neu â digofaint oherwydd i rai niweidio 
y lle yn ddirfawr trwy arddangos trachwant anfaddeuol 
wrth grafangio ychydig lathenni o dir at y tai newydd- 
ion ar draul culhau ystrydoedd llydain yr hen dref, 
anurddo y trefnusrwydd a'r ymddangosiad, a thorri ar 
unigrwydd tawel y tai. 

Pa faint bynnag o fawredd a ymddengys ynglyn â'r 
tai presennol gyda'u parlyrau a'u hystafelloedd helaeth ; 
a pha mor gysurus bynnag ydyw lloriau coed a'r 
llawrlenni cynes a hardd, nid oes yn yr un o'r tai 
hynny wynebau mwy gwridgoch, llygaid mwy disglaer, 
camrau mwy bywiog, na chalonau mwy caredig nag 

a geid gynt yn y tai bychain gyda'r lloriau pridd wedi 
eu haddurno brydnawn Sadwrn â thaenelliad o dywod 
melynaur. 

Y mae gwelliant mawr hefyd wedi cymeryd lle 
ynglyn ag amaethyddiaeth y plwyf. Nid ydwyf am 
ífalsio neu awgrymu mai yma y mae'r amaethwyr goreu 
yn y byd ; oblegid gwn o'r goreu fod yr amaethwyr yno 
yn ddynion call, ac fel y cyfryw casânt bob ffug gan- 
moliaeth, ac ymfoddlonant ar y clod dyledus, yr 'hyn a2 
ddymunaf fi ei roddi iddynt hwy a'u hynafiaid. 

Mae llawer o draddodiadau yn profi fod ysbryd yr 
hen amaethwyr gynt wedi pruddhau cymaint oherwydd 
i'w tiroedd gael eu gorchuddio gan drwch mawr (troed- 
feddi mewn mannau) o dywod gwyn gwyllt ac aflonydd 
a drodd ganoedd o erwau o dir bras yn anialwch 
anffrwythlon, fel y rhoisant o'r neilltu am flynyddoedd 
lawer bob ymdrech i geisio codi eu cynhaliaeth o'u 
tyddynod. Gwn am diroedd yno a wrthodwyd gan hen 
frodorion ar brydles hir ac ardrethoedd isel, oherwydd 
eu bod fel tywyn gwyn tywodlyd hollol ddiwerth fel 
tir amaethyddol. Ond ymhen amser hir dechreuodd 
rhai mannau mwy gwlyb ac oer na pharthau eraill 
“fagu croen” lle y cai ychydig ddefaid bychain borfa 
brin. Yna dechreuwyd cau a cheisiwyd amaethu 
clytiau neu leiniau bychain i godi ychydig ŷd a 
chloron. Mewn rhai engreifftiau, ac yn wir yn lled 
gyffredin, yr oedd tyddynwyr Llanddwyn a Hendre 
Rhosyr yn gwningwyr ac yn gweithio a masnachu 
mewn nwyddau a wneid â môrhesg, ac mewn rhai 
amgylchiadau yr oedd rhai o honynt yn grefftwyr 
megis cryddion a seiri; felly rhwng pob peth yr oedd 
rhai yn gwneud bywoliaeth lled gysurus, ac ychydig 
yn casglu arian a'u galluogodd i brynu eu tyddynod, 
neu i gael prydles... Os oedd hi felly yn anhawdd i'r 
amaethwyr bychain gyda rhai manteision ymddangos- 
iadol wneud bywoliaeth, pa mor isel oedd cyflwr yr 
ugeiniau tlodion hynny oedd heb dyddyn, crefft, nac 
unrhyw waith sefydlog! Cyn agor y gweithfeydd glo 

. yn siroedd Fflint a Dinbych ac yn y Deheudir, yr oedd 

llawer o blwyfi Môn yn methu rhoi digon a waith i'r 
dosbarth gweithiol oedd yn aros ynddynt yn sefydlog. 
Ac fel y crybwyllwyd achosodd lledaeniad y tywod 
or-boblogiad Niwbwrch trwy i drigolion Llanddwyn 
ymfudo i'r dreflan, ac felly gan nad oedd yno waith 
ond i gyfran fechan o'r bobl, yr oedd yn rhaid i ddos- 
barth mawr o ddynion cryfion ac iach, a bechgyn 
bywiog, ymddibynnu ar y morhesg a'r cwningod, 
creisio a herwhela, a gorchwylion eraill llai anrhyd- 
eddus, fel moddion i ddwyn iddynt fywoliaeth wael 
ac ansicr. 

Cyn cau y tir cyffredin a elwir y comisoedd yr oedd 
rhai yn cadw ychydig ddefaid yn y tywyn, y lle hefyd 
yr oedd morhesg yn tyfu ac ychydig gwningod yn 
““daearu” ; ond ar ol i'r tir hwnnw gael ei werthu i'r 
rhydd-ddeiliaid gwasgwyd teuluoedd tlodion i gongl 
guliawn. Yr oedd hen rydd ddeiliaid Niwbwrch yn 
goddef llawer, os nad oeddynt yn eu calonau yn cyd- 
ymdeimlo â'u cydblwyfolion llai ffortunus. Ond pan 
y deuai deiliad dieithr i'r plwyf nid oedd hwnnw yn 
deall nac yn cydnabod hen arferion, nac yn cymer- 
adwyo noddi tlodion digynhaliaeth. Un tro yr oedd 
un o'r newydd-ddyfodiaid hyn yn barottach i wylied ei 
glwt comin nag i ddysgu hen drefniadau Niwbwrch. 
Byddai 'n cael ei flino oherwydd fod rhyw dlodion yn 
aflonyddu ychydig ar ei gwningod a hawliai oherwydd 
eu bod yn tyllu yn ei gomin. _ Yr oedd yr amaethwr 
hwn yn elyn creulon i Shon Huw Tomos Prisiart 
Befan, yr hwn oedd i gael ei saethu ganddo y munud 
cyntaf y gwelai ef yn agos i'r Clwt Melyn. _ Pan glyw- 
odd mam Shon hynny hi a gymerth ei thympan a'i 
thelyn, ac a ganodd, 

“Mae yma ryw langc ifangc 
Yn dwrdio saethu Shôn, 
Am iddo ddal cwningen, 
Am hyn chwi glywsoch sôn ; 
Ond gwylied iddo 'i saethu, 
Y bore na 'r prydnawn, 
Daw mab i Jones y Twrnai 
I alw arno i mewn.” 

Mae 'n haws canu bygythion na dwyn ein hunain i 
gyflawni ein dyledswyddau. Byddai 'n well i bawb 
geisio cydymffurfio â'r byd fel y mae nes ei ddiwygio 
mewn ffordd gyfreithlon, na cheisio osgoi gwyliad- 
wriaeth deddf a dwyn ein hunain i helbul. Shôn 
dlawd, aeth ef i drybini a helbul alltud ; a diweddodd 
ei oes yn y tlotty. 

Ysgrifenais yr uchod i ddangos yr ochr dywyll. 
Yn awr ceisiaf ddangos y modd y daeth yr adfywiad 
amaethyddol. 

Rai ugeiniau o flynyddoedd yn ol daeth i Niwbwrch 
o Sir Ddinbych wr dieithr a adwaenid wrth yr enw 
Abram. Mae 'n debyg mai ei enw bedydd oedd hwn. 
Dywedir fod ganddo ychydig arian; ac mewn ardal 
dlawd ac mewn cyfnod pryd yr oedd arian yn brin, 
ystyrid ef yn ddyn cyfoethog. _ Yr oedd yn bur hawdd 
i ddyn felly gael digon o ffermydd yr adeg honno, 
oblegid yr oedd yn gyfnod hollol wahanol i'n hoes ni, 
gan fod mwy o lawer o ffermydd y pryd hynny nag 
o ddynion a dybient eu hunain yn amaethwyr. 

Risiart Abram, Cefn Mawr Uchaf, oedd un mab i'r 
gwr y cyfeirir ato uchod ; a Shôn Abram, Cefn Bychan, 
oedd fab arall iddo; a Sian Abram, Ty Lawr, (a 
foddodd yn nhrychineb cwch Abermenai) oedd ei 
ferch. Yr wyf yn deall i'r teulu yma roddi peth ad- 
fywiad yn amaethyddiaeth Niwbwrch, ond nid llawer 
o welliant yn y drefn o amaethu. Yr oedd y gwell- 
iant hwn i ddilyn mewn oes ddiweddarach. 

Ychydig dros drigain mlynedd yn ol daeth Morris 
Jones, Caeau Brychion, i'r plwyf. Yr oedd hwn yn 
un o'r dynion mwyaf anturiaethus, ac yn amaethwr 
deallus a phrofiadol. Yr oedd yn deall ansawdd tir 
ac yn medru rhoi bywyd yn y tir a gyfrifid yn rhy 
wael i ad-dalu dim o'r costau a roddid arno. 

Dirgelwch cryfder Morris Jones oedd ei synwyr cyff- 
redin mawr a'i benderfyniad yr hyn a'i galluogodd i 
orchfygu yr holl rwystrau a'i bygythiai wrth iddo 
gyfaddasu celfyddid ddiweddar i gydweithio â deddfau 
natur, pan oedd hen arferion a holl draddodiadau y lle 

a'r amseroedd yn ymladd yn erbyn pob diwygiad, 
gwelliant, ac anturiaeth. 

Yr oedd yr hen erydr gweiniaid a ddefnyddid gan 
yr hen amaethwyr, a'r ceffylau bychain teneuon a 
gedwid ganddynt, yn hollol anaddas i'r drefn newydd 
o amaethu; a chan fod y pethau felly yr oedd yr am- 
aethwyr hynny wedi dwyn y tir a'r drefn o amaethu i 
lefel y cynorthwyon yn eu meddiant, gan berswadio 
eu hunain fod aredig ysgafn a bâs yn fwy addas i dir 
y rhan yma o'r wlad nag aredig trwm. _ Ac hefyd gan 
y byddai aredig ysgafn yn cynhyrchu cnydau ysgafn, 
yr oedd hynny drachefn yn achosi i'r gwrtaith a 
arferid fod yn wael a phrin. 

Dechreuodd Morris Jones gyda phorthi meirch 
ieuaingc, nes gwneud dau neu dri ohonynt yn gryfach 
na llawer o rai bychain hen a theneu. Yna arddodd 
ei dir mor ddwfn nes dychrynu yr hen amaethwyr o'i 
gwmpas. Ac i wneud ei gynllun yn fwy effeithiol efe 
a soddodd ugeiniau o bunnau mewn gwrtaith a hadyd 
da. Ac wrth wneud daioni iddo ei hun yr oedd yn 
ffynhonnell lles mawr i Niwbwrch, nid yn unig fel 
esiampl i'w ddilyn gan amaethwyr, ond hefyd rhoddai 
y pris uwchaf am wrtaith i'r bobl hynny a gymerent y 
parseli degwm ac a gadwent wartheg ac anifeiliaid 
eraill yn y dreflan. 

Yr oedd y tir gynt, a elwir yn awr Caeaubrychion, 
yn resdir teneu ac oer, heb un atdyniad i i hudo neb o 
drigolion Niwbwrch i'w gymeryd a'i amaethu. _ Daeth 
Morris Jones yma o Landwrog, ac adeiladodd dŷ a 
beudai i fod yn drigfan iddo ei hun, ac yn ganolfan i 
gaeau gwasgarog neu anghysylltiol.. Ond cyfnewid- 
iodd lawer gyda'i gymydogion nes gwneud y lle 
yn un o'r ffermydd hwylusaf, twtiaf, a mwyaf cryno 
yn y fro. 

Y mae Robert T. Jones, ei fab a'i olynydd, a'r 
deiliad presennol, yn olynydd teilwng i dad diwyd, 
gofalus, a llwyddiannus. 

Y mae 'n bleser mawr i mi ddwyn tystiolaeth i 
lwyddiant meibion ac wyrion yr hen amaethwyr a 

llafurwyr gynt. Er gwaethaf pob anfantais, rhenti 
uchel, a phrisiau isel, y mae tyddynwyr Niwbwrch ar 
y cyfan yn llawn cystal allan a thyddynwyr bychain 
unrhyw blwyf arall yn Ynys Môn. 


15.—CYMERIAD A NODWEDDION Y TRIGOLION. 


Wrth i ni chwilio i nodweddion pobl ni raid i ni 
ysbio i gymeriad personau unigol. Nid wrth syllu ar 
arwynebedd Sir Fôn y deuir i wybod fod Cymru yn 
wlad fynyddig; ac felly yn gyffelyb nid wrth ymgy- 
dnabyddu â'r godreuon neu ag ychydig o'r trigolion y 
ceir allan gymeriad pobl Niwbwrch. _ Y mae'n rhaid 
astudio eu hanes yn y gorphennol, a chydmaru yr 
hanes hwnnw â'r hyn a welwn ac a glywn yn awr, 
cyn dyfod i benderfyniad ynghylch eu cymeriad; 
oblegid nid yw yr hyn dybiwn ni yn nodweddion, bob 
amser yn dangos cymeriad. Nid wrth edrych ar yr 
ymddangosiad allanol y cawn wybod beth sydd o'r tu 
mewn. Gwyddom am y ddiareb sy'n gwrthgyferbynu 
y golomen â'i thŷ. Yr arferiad gynt yn Niwbwrch 
oedd pentyrru tomenau tail o flaen drysau'r tai; a 
chan fod tai a beudai llawer o dyddynod yn sefyll yng- 
hanol y pentref, yr oedd y tomenau aml yn peri i 
ddieithriaid ddyfod i'r penderfyniad mai tebyg oedd tu 
fewn i'r tŷ i'r hyn yr ymddangosai y tu allan. Ond 
byth ar ol Sasiwn 1856, pan ddaeth yr holl Sir ac 
ardaloedd yr ochr arall i'r Fenai i gydnabyddiaeth 
agos â'r lle rhoddir cymeriad uchel i'r bobl oherwydd 
eu glanweithdra. 

Y maent wedi cael eu camfarnu mewn perthynas i 
lawer o bethau. Nid oes bobl yn y byd mwy gwresog 
eu teimladau, na rhai mwy parod i gymeryd eu cyn- 
hyrfu. Crybwyllais mewn man arall am y rhan 
fywiog gymerodd Niwbwrch yn yr Adfywiad Method- 
istaidd cyntaf. Bydd cynhyrfiadau mawrion yno 
ynglyn a phob etholiad. Ac y mae yno bob amser 
ryw ddosbarth yn barod i danio powdr ar yr achos 
lleiaf. Ond y mae y galon gymdeithasol wresog, a'r 
teimladau bywiog yn dangos eu hunain yn aml mewn 

gweithredoedd da. Y mae zel pobl Niwbwrch yn 
ddiarebol ynglŷn ag allanolion crefydd. _ Nid oes neb, 
llawer llai ysgrifenydd y llinellau hyn, yn alluog i 
feirniadu eu duwioldeb. Ni fu neb o ddyddiau 
Solomon hyd yn awr yn offrymu yn fwy ewyllysgar a 
haelionus tuag at harddu eu haddoldai a hwyluso 
moddion crefyddol i gyfatteb i anghenion yr oes. 

Y maent yn bobl ddiwyd iawn. Nid oes bentref 
gwledig arall yn Ynys Môn lle y mae cymaint o ennill 
arian. Y mae y gangen diwydrwydd a gedwir i fyny 
yn Niwbwrch, ond yr hon a gyfrifir yn ddirmygus gan 
bobl ddieithr i'w phwysigrwydd, yn werthfawr i amaeth- 
wyr. Yr oedd yn werthfawr iawn pryd yr oedd yn 
brif foddion i gadw y trigolion rhag newynu pan oedd 
gwaith yn brin ymhob man. _ Ac heblaw hynny y mae 
diwydrwydd y rhieni a'u plant gyda'r gwaith 
môrhesg wedi helpu llawer o'r bechgyn i ddringo i 
alwedigaeth uwch. 

Er gwaethaf ambell ffrwgwd, y mae rheffynau teulu- 
aidd a chylymau cymydogaeth dda yn eu rhwymo mor 
agos i'w gilydd fel nad diogel ydyw i neb ymwthio ac 
ymyrru â'u hachosion. Y mae y teimlad tylwythol 
(clannishness). yn gryf yn eu plith. Ymae pob un am 
ei deulu yn gyntaf; yna y mae am ei dylwyth ; ac yna 
am Niwbwrch a'r holl drigolion ; ac wedyn am Sir Fôn 
tu hwnt i bob Sir. 

Nid oes dan haul werin mwy anibynnol na thrigolion 
Niwbwrch. Dywedir fod rhai teuluoedd yno yn uchel 
a balch o genhedlaeth i genhedlaeth, Nid ydwyf yn 
amheu hynny; ac yr wyf yn sicr fod teuluoedd felly 
wedi dylanwadu er daioni mewn lle mor werinol, a lle 
yr oedd ei drigolion pan o dan ddylanwad eu nwydau 
yn gwneud gormod o arddangosiadau heb fod yn unol a 
rheolau manwl gweddeidd-dra cymdeithasol. Ond o dan 
y wisg allanol o draha a balchder tybiedig y mae calon 
caredigrwydd yn curo, a dyben da o dan y gair garw. 

Byddaf fi yn meddwl mai o un o nodweddion 
goreu yr hen fwrdeisiaid gynt y tarddodd yr anibyn- 
iaeth crybwylledig, a'r hyn sydd o hyd er gwaethaf 


59 


amgylchiadau gwrthwynebus cyfnod hir dadfeilad yr 
hen dreflan yn blodeuo yn ymarweddiad moesol 
uchel rhai o'r teuluoedd. 

Tua chanol y ganrif ddiweddaf aeth Duc o Bed- 
ford, Arglwydd Raglaw y Werddon, ar ymweliad i 
Glynllifon lle y trigai ei gyfaill Syr John Wynn, un o 
hynafiaid yr Anrhydeddus Frederick Wynn. 

Pan yn cychwyn tua'r Werddon, aeth Syr John a 
gosgorddlu i hebrwng y Duc dros Abermenai a thrwy 
Niwbwrch i gyfeiriad Caergybi. 

Gwelsant lawer o drigolion Niwbwrch yn nrysau eu 
tai yn “gweithio matiau”. Ar ol eu myned trwy y 
dreflan datganodd y Duc ei syndod oherwydd na 
ddaethai y trigolion ar ei oli ofyn elusen ganddo, fel 
yr arferid mewn pentrefi gwledig pan elai gwr mawr a'i 
osgordd drwodd. Ond olynwyr tlodion ond diwyd yr 
hen fwrdeisiaid oedd y rhai a gymerent cyn lleied o 
sylw o deithwyr dieithr, a rhai a gyfranogent o ysbryd 
anibynnol eu tadau gynt. Y mae llawer o ddisgyn- 
yddion y bobl hynny yn aros yn Niwbwrch hyd y 
dydd hwn. 


16.—MoppionN cREFYDDOL YN 1895. 


Ni chaf ond braidd eu henwi, oblegid pe bawn yn 
manylu gyda dim ond y defnyddiau yn fy meddiant, 
rhedai yr hanes hwn ymhell dros ei derfynnau 
rhagosodedig. 

Yr Eglwys Sefydledig: Gan mai fel hynafiaethydd 
yr wyf yn bennaf yn gosod yr hanes yma ger bron y 
darllennydd, yr wyf yn dechreu gyda'r Eglwys am 
mai hi oedd yr unig gyssegr yma trwy'r holl oesoedd o 
amser y tadau eglwysig cyntaf hyd ddyddiau y tadau 
Methodistaidd yn niwedd y ganrif o'r blaen. Pe 
gallai cerrig muriau yr Hen Eglwys hon siared yn fwy 
eglur nag y maent, a phe buasai yn bosibl i ni gael y 
stori hir o'r digwyddiadau a'r cyfnewidiadau, dydd a 
nos, haf a gauaf crefydd Niwbwrch a amlygwyd ynglŷn 
â gwasanaethau crefyddol yr Eglwys hon yn ddidor am 
o ddeuddeg i bymtheg cant o flynyddoedd, caem 

gipolwg go lew ar hanes yr Eglwys Fawr Gristionogol 
er dyddiau y Seintiau Cymreig. Ond os oes llawer o 
bethau yn ein hadgoffa o'r cyfnewidiadau sydd wedi 
bod ynglŷn â hyd yn oed Cristionogaeth yn ei harfer- 
ion, defodau, a seremoniau allanol, y mae muriau 
cysegredig hen Eglwys Niwbwrch y rhai sydd wedi 
sefyll i fyny am ganrifoedd lawer, yn gwneud i mi 
feddwl am anghyfnewidioldeb y Drefn Ddwyfol. 
Peth digon priodol ydyw harddu tyrau Seion; ond 
prydferth iawn yngolwg yr hynafiaethydd ydyw y 
muriau diaddurn (ond â mwsogl canrifoedd), y rhai a 
dystiant pa mor sylweddol nerthol a gonest oedd 
gwaith y seintiau ac mof fawr ac amlwg oedd eu 
hymroddiad a chywirdeb eu crefydd ; yn gyffelyb i fel 
y datgan y mynyddoedd nerth a chadernid y Goruchaf. 
Mae 'r enw cyntefig—Llanamo—megis yn dweyd fod 
yr Eglwys ar y cyntaf wedi ei chysegru i ryw hen sant 
neu santes Gymreig na wn i ddim o'i hanes. Ond y 
mae 'r enwau St. Petr a St. Mair, yn awgrymu y 
cyfnewidiad a ddaeth dros Gymru yn y cyfnod pryd 
yr ymwthiodd Pabyddiaeth i anurddo symlrwydd yr 
Eglwys Gymreig. Bullawer brwydr galed rhwng y 
Cymry a'r esgobion Seisnig a thramor yn nyddiau y 
tywysogion Cymreig; ond pan estynodd y brenhin- 
oedd Seisnig eu gwialen oresgynol dros ein gwlad, 
cafodd y Babaeth nerth y wladwriaeth o'i thu, ac am 
gyfnod bu 'r Eglwys Gymreig o dan draed y gallu 
Rhufetnig. 

Goresgynwyd Lloegr gan y Normaniaid y rhai 
fuont yn arglwyddiaethu am ganrifoedd ; ond gorch- 
fygwyd yr arglwyddi hynny yn y diwedd gan ymled- 
aeniad y teimladau Seisnig a-lefeinient gymdeithas. 
Yn gyffelyb, daeth teuluoedd Seisnig, megis Salsbri, 
Puleston, Middleton, Robinson, ac ugeiniau eraill, yn 
Gymry mwy gwladgarol na llawer o'r brodorion. 
Gyda 'r goresgyniad Seisnig ymdaenodd Pabyddiaeth 
fel mantell ddu dros Gymru am gyfnod hir ; ond yn 
amser y Diwygiad Protestanaidd, ymlidiwyd hi o'r wlad 
gan y diwygwyr y rhai a drefnasant yr Eglwys yn 

Lloegr a Chymru o newydd yn ol cynllun esgobaethol 
yr hen Eglwys Gymreig a hwy a'i gosodasant ar 
sylfaen y Ffydd a bregethwyd yma lawer o oesoedd 
cyn dyfodiad Awstin Fynach. 

Y mae 'n debyg na chedwid cofnodion eglwysig yn 
gyffredinol a rheolaidd, yn enwedig yn y plwyfi gwledig 
ac anghysbell, cyn y Diwygiad; ond os gwneid y 
maent wedi colli, neu eu rhoddi o'n gafael. Dyma 
y rheswm paham na cheir rhestr o'r hen offeiriaid 
plwyfol yn y mwyafrif o blwyfi, ond y rhai o amser y 
Diwygiad. 

Cyfeiriais o'r blaen at adgyweiriadau a wnaed yn 
Eglwys Niwbwrch yn 1850-1, ac at y meini coífadwr- 
iaethol a ddarganfuwyd yno ac a ddygwyd i sylw y 
cyhoedd trwy ymdrechion y Parch W. Wynn Williams, 
Menaifron. Cefais achlysur i ymhelaethu ychydig ar 
un o'r meini hynny ag sy'n dwyn yr argraff canlynol, 
ond ni chrybwyllais yn y fan honno ond am enw 
Edward Barker yn unig. _ Fel hyn y mae'r argraff ag 
sy'n aros heb ei niweidio: -r HIC : JACET : DD : BARKER: 
CY:AIE!PPICIET:D.... Hynny yw, “Hic jacet 
Ed(wardus) Barker Cu(jus) a(n)i(m)e pr(o)piciet(ur) 
Dec 

Cyfeiriais o'r blaen hefyd at garreg oedd wedi ei 
gosod yn y mur deheuol tu fewn ac uwchben un o 
ffenestri corph yr Eglwys (St. Petr), ac arni yr argraff 
canlynol C: HIC : JACET : ELLENA : OVONDAM : UXOR : 
EDWARD.... 

O dan fwa ym mur deheuol y Gangell, gyferbyn ag 
un cyffelyb yn y mur gogleddol o dan yr hwn y mae 
maen-côf Edward Barker, y mae maen arall yr hwn a 
roddodd lawer iawn o drafferth i'r hynafiaethydd clod- 
fawr uchod cyn y gallodd ddeongli yr argraff. Ary 
maen hwn y mae delw llawn faint o uchelwr Eglwysig 
yn dal cwpan cymun rhwng ei ddwylaw ac yn orphwys- 
edig ar ei ddwyfron. Ar yr ymylon ac o amgylch 
i'r llun y mae'r argraff canlynol: -r HIC: JACET: DNS:: 
MATHEVS: AP: ELYAS : CAPELLANUS : BEAT/E: MARLE : 
NOVO(O)BERI:OVIOVE:CES...... Y:AVE:MARIA:HA: 

“Hic jacet D(omi)n(u)s Matheus ap Elyas capellanus 
Beatee Mariee Novo(?)beri guigue ces. . . v Ave Maria 
Ha.” 

Yr hyn a barodd ddyryswch i'r hynafiaethydd parch- 
edig a gwŷr hyddysg eraill oedd y gair Elyas, fel yr 
ymddengys ar y garreg. 

Chwiliodd Mr. Wynn Williams am enw y gwr 
urddasol yn yr holl gofnodion o fewn ei gyrraedd. 
Gwelodd yr enw Mathew “ Ynghofnodion Caernarfon,” 
lle y nodir fod un Matheus, Archdiacon Môn, yn 
nheyrnasiad Edward III. wedi cyflwyno rhyw ddeiseb, 
ond yn aflwyddiannus. Ac ymhen blynyddogdd lawer 
darllennodd yn “Harl. Chart. 75, p. 40,” a'r hyn a. 
ymddangosodd yn Arch. Camb. cyfrol x1v., trydedd 
gyfres, tudalen 185.— 

“Et sciendum guod hoc cotum pastum est Coram 
Domino Z/ya Landavense Episcopo apud Margam 
&c.” 

O ba deulu bynnag oedd Matheus ap Elyas yr 
oedd yn “Capellanus Beate Marie” yn Niwbwrch. 
Dywed Mr. Wynn Williams yn ei ysgrif ragorol yn 
Arch. Camb., dyddiedig Mai 3ydd 1873,fod yr enw 
'Rhos-fair wedi cymeryd lle Rhosyr oherwydd i'r Capel 
Brenhinol gael ei gysegru i'r Fendigaid Fair. 

Mae Capel Mair yn bresennol yn ffurfio cangell 
Eglwys St. Petr; arhydd hynny gyfrif am yr hyd 
mawr sy'n nodweddu Eglwys blwyfol Niwbwrch. 

Yr oedd yr Eglwys a'r Capel un adeg ar wahan, 
ond rywbryd tynnwyd i lawr y mur neu'r muriau oedd 
rhyngddynt,ac yna cysylltwyd hwynt. Tybiai Mr. 
Wynn Williams eu bod unwaith yn hollol ar wahan 
fel ag y bu raid adeiladu oddeutu pedair troedfedd ar 
ddeg o fur y tu gogleddol a'r deheuol i'w cysylltu. 
Dywedai ef fod y mur cysylltiol mwy diweddar hwn 
o waith mwy anghelfydd na'r hen furiau. Ond eraill 
a dybiant fod talcen dwyreiniol yr hen Eglwys (St. 
Petr):ryw dro yn ffurfio mur gorllewinol y Capel (St. 
Mair); os felly yr oedd, nid oedd raid ond tynnu y 
pared hwnnw 1 lawr. 

Dywedir fod Capel Mair o adeilwaith ysblenydd, ac 
fod y muriau tu fewn, lawer o flynyddoedd yn ol, wedi 
eu haddurno yn brydferth. Ond y mae goruchwyl- 
iaethau yr oesoedd diweddar trwy foddion yr ysgub 
íôrhesg a'r gwyngalch wedi dileu y prydferthwch â'r 
hwn y gwisgasid y muriau gan grefyddwyr duwiolfrydig 
yr hen amser gynt. Pa gyfnewidiadau bynnag sydd 
wedi cymeryd lle mewn rhai cyfeiriadau, y mae yn 
aros o hyd gelfyddydwaith ardderchog yngherfwaith 
cerrig y “Drws bach” a arweiniai gynt i'r Capel, ac 
yngwaith y ffenestri, yn enwedig y ffenestr fawr 
ddwyreiniol. 

Mae drws y Capel yn awr yn arwain i'r Festri 
newydd a adeiladwyd yn 1886. _ Yn y flwyddyn gry- 
bwylledig adgyweiriwyd ac adnewyddwyd yr Eglwys 
yn y modd mwyaf sylweddol a_ phrydferth, yr hyn a 
wnaethpwyd ar draul fawr. Casglwyd yr arian trwy 
lafur dirfawr a chyda. phryder llethol gan y Rheithor 
ar y pryd, Y Parch D. Jones, Ficer presennol Penmaen- 
mawr, yr hwn sydd offeiriad gweithgar a chymeradwy 
ymhob ystyr. 

Mae seddau newyddion yr Eglwys o dderw anad- 
liwiedig; y mae'r sczeem yn hardd, ac yn gwahanu 
corph yr Eglwys oddiwrth y Gangell neu Gapel Mair; 
ac mae 'r holl ffenestri yn dra phrydferth. 

Y cynorthwywr a'r noddwr mwyaf blaenllaw a 
haelfrydig yn y gwaith da oedd yr Anrhydeddus 
Arglwydd Stanley o Benrhos, Caergybi; ond nid 
ydyw yn haeddu dim mwy o glod na'r gweithwyr 
lleol, y rhai efallai a ddangosasant lawer mwy o 
hunan-aberth. 

Yr unig feini coffadwriaethol yn yr Eglwys heblaw 
y rhai a grybwyllwyd ydynt ddwy lech-faen er coffad- 
wriaeth i rai o hen etifeddion y Bryniau, ac i deulu 
fu'n byw yn Frondeg fel tirddeiliaid.. Y mae'r llechau 
hyn wedi eu gosod ar bared y Festri. Y mae yno 
hefyd gôf-golofn a godwyd gan y plwyfolion i goffad- 
wriaeth y Parch Henry Rowlands, Plas Y 
rheithor y plwyf o 1793 hyd 1897. 

RHESTR O REITHORIAID NIWBWRCH. 


Hugh ap Robert, Clerk. 


1554. Robert ap Hugh, Clerk e7 2777af Hugh ap 
Robert, conjugaff. 

1596. Edward Griffith, M.A., per mortem Robert 
ap Hugh. 

1610. Robert White, M.A., and D.D., pe7' cession 
Edward Grisfìth. John Davies, M.A. 

1695. Hugh Griffith, M.A. er mo?/em J. Davies. 
Robert Humphreys, M.A., a Merionethshire 
man 

1705. EvanJones, M. A.,pe7 cession R Humphreys. 

1722. William Williams,M. A., e7 cession E. Jones. 

1746. Edward Jones, M.A., per mortem W. 
Williams. 

1746-7. Owen Jones, B.A., per cession E. Jones. 
(Ei gurad ef oedd y Parch. M. Pughe a 
gollodd ei fywyd yr un adeg a'i wraig Anne 
Pughe pan suddodd ysgraff Abermenai yn 
1785. Claddwyd y ddau ym meddrod curad 
fu'n gwasanaethu yma o flaen Mr. Pughe. 
Gweler y garreg fedd a dalen bres arni, ar y 
dde i'r rhodfa, ac yn agos i borth y fonwent.) 

1793. Henry Rowlands, Plas Gwyn. (Gwel ei 
gof-golofn.) 

Ei guradiaid oeddynt y Parchn. John a 
Hugh Prichard, Dinam. 

1837. Rice Robert Hughes, mab i Syr William 
Bulkeley Hughes, Plas Coch. 

Efe a adeiladodd Talgwynedd, Llangeinwen. 

1851. David Jeffreys. 

1867. Thomas Meredith, Rheithor presennol 
Llanddeusant. 

1882. David Jones, Ficer presennol Penmaen- 
mawr. 

1888. Richard Evans. 

Wardeniaid (1894-95)—Hugh Jones, a Thomas 
'Thomas. 

Clochydd— Hugh Williams, Pen y Gamfa. 


St. TAomas,— Ystafell Genhadol: Yn y flwyddyn 
1867 olynwyd y Parch. David Jeffreys gan y Parch. 
Thomas Meredith. _ Pan ddaeth yr offeiriad gweithgar 
hwn i'r plwyf nid oedd yno gynulleidfa eglwysig, 
oblegid er fod yno ychydig eglwyswyr, er hynny yr 
oedd rhyw achosion wedi gyrru eglwysyddiaeth Niw- 
bwrch i'r man isaf, fel nad oedd yno wasanaethu 
rheolaidd yn yr Eglwys. _ Os oedd hi felly yn isel iawn 
yr adeg honno, cododd y llanw yn dra buan i'w fan 
uwchaf. Ni fu yn Sir Fôn ers llawer o oesoedd y fath 
adfywiad yn Eglwys Loegr mewn un plwyf aga fu yn 
Eglwys Niwbwrch o dan arweiniad yr offeiriad doeth 
gweithgar a dylanwadol—Mr. Meredith. Wrth 
ysgrifenu fel hyn nid ydwyf yn anwybyddu y gweith- 
garwch sefydlog dwfn a'llwyddiannus fu ar hyd y 
blynyddoedd yn y ddau blwyf cyfagos yn nyddiau y 
diweddar Ganon W. Williams, Menaifron, a'i fab 
efengylaidd Mr. Wynn Williams yr hynafiaethydd 
clodus; ond yr oedd twf gwaith Mr. Meredith yn 
eithriadol o gyflym, os oedd y llall yn sicr, araf, a 
nerthol. Dirgelwch llwyddiant Mr. Meredith oedd y 
gallu rhyfeddol perthynol iddo fel arweinydd a threfn- 
ydd. Canfu ef yr ymddyhead lleygol oedd yn dechreu 
magu nerth, a phrofodd mewn modd eglur, a_ thrwy 
arddangosiad o waith eglwysig mawr a llwyddiannus, 
fod modd gweithio yr Eglwys yng Nghymru ar linellau 
poblogaidd heb wrthdaro na pheryglu esgobyddiaeth. 
Mae plant ac olynwyr ei hen gydweithwyr yn gôfgol- 
ofnau i'w lwyddiant, ac yn brotest amlwg yn erbyn 
diogi a chulni offeiriadol mewn mannau eraill. 

'Tyst bychan i weithgarwch yr offeiriad poblogaidd, 
ac sydd yn llefaru yn hyawdl os yn ddistaw, ydyw St. 
Thomas, yr Ystafell Genhadol a adeiladwyd yn 1870.* 


Capel y Methodistiaid. Calfinaidd: Nid oes ofod 
mewn llyfryn bychan fel hwn i wneud chwareu têg a'r 
Adfywiad crefyddol bendithiol a gynhyrfodd Gymru 


*Cynhelir Ysgol Sul ym Mhen Lon. 

"yn y ddeunawfed ganrif. Y mae'n sicr fod yr awelon 
ysbrydol yn chwythu y marworyn bychan yn fflam yn 
Niwbwrch yn fuan ar ol cychwyniad y gwaith da yn y 
Deheudir tua 1740-50. Tua'r adeg yr oedd y swn yn 
nyffryn claddedigaeth yn treiddio o'r naill eglwys 
blwyfol i'r llall, yr oedd Eglwys blwyfol Niwbwrch yn 
myned o dan ryw fath o adgyweiriad. Ar adegau felly 
byddai y gwasanaethau crefyddol yn cael eu hesgeu- 
luso, oherwydd diffyg lle i'r holl blwyfolion gydgynnull 
i addoli. Ond yr oedd yn byw yn Ty'n Rallt (amaeth- 
dŷ cyfagos i'r Eglwys) un Shôn Dafydd, gwr crefyddol 
ac eglwyswr dylanwadol. Pan oedd drysau'r Eglwys 
yn gauedig am y rheswm a nodwyd, cynhaliai Shôn 
Dafydd gyfarfodydd crefyddol yn ei dŷ, a'r cyfarfodydd 
hynny, fel rhai cyffelyb mewn cannoedd o fannau, a 
ffurfiasant gnewyllyn y peirianwaith mawr a_ dyfodd 
mewn amser diweddarach i fod yn un o'r cyfundebau 
'crefyddol mwyaf dylanwadel yng Nghymru. 

Bu cynnydd y mudiad yn Niwbwrch yn dra chyflym 
'canys er fod y lle yn dlawd ac megis o'r neilltu adeilad- 
wyd yma y capel cyntaf yn yr amgylchoedd hyn. 
Mewn pennod arall rhoddais resymau eraill i geisio 
profi y gallasai hen enwogrwydd bwrdeisiol Niwbwrch 
1 ryw fesur ddylanwadu ar Fethodistiaid y rhan yma 
o'r Cwmwd i adeiladu eu capel cyntaf yn y dreflan hon. 
Ond os gallwn sylfaenu opiniwn mewn perthynas i 
gymeriad yr hynafiaid yn Niwbwrch fel arweinwyr 
blaenllaw a hunanymwadol, ar weithgarwch penderfy- 
niad a'r ysbryd cydymgeisiol ag sydd yn nodweddu eu 
disgynyddion gallwn bron fod yn sicr i'r capel cyntaf 
gael ei adeiladu yma oherwydd fod y trigolion yn 
amlwg yn eu zêl grefyddol wresog; ac efallai eu bod 
yn dangos parodrwydd mawr i aberthu llawer er mwyn 
cadw i fyny gymeriad da hen brif dref y Cwmwd. 
Adeiladwyd y capel yn 1785, yr un flwyddyn ag y 
digwyddodd trychineb cwch Abermenai. 
| Adgyweiriwyd neu ailadeiladwyd y capel ddwy- 
waith yng nghorph y pymtheng mlynedd ar hugain 
diweddaf; ac heblaw hynny y mae cwelliantau ac 

ychwanegiadau mawrion a chostfawr, mewn ystafell- 
oedd ac adeiladau angenrheidiol wedr eu gwneud drwy 
ymdrechion lleol. Mae'r capel hardd a'r cyfleusterau 
ynglŷn ag ef yn profi fod Methodistiaid Niwbwrch wedi 
bod yn dra haelionus tuag at y gwaith o berffeithio 
cyfleusterau eu hachos crefyddol, ac felly wedr cyfran- 
nu yn deilwng o'r cyfoeth â'r hwn y bendithiwyd hwy 
yn yr adfywiad cymdeithasol diweddar. 

Nid ydwyf fi yn ddigon hyddysg yn hanes y Corph 
i wneud sylwadau mwy trwyadl ar yr amrywiol bethau 
ynglŷn ag ef fel Cyfundeb, nae ynglŷn â chapelau 
neilltuol; a fuasent efallai yn ddyddorol i rai darllen- 
wyr; am hynny nid oes genyf ond annog y cyfryw i 
ddarllen “Methodistiaeth Cymru,” a “Methodistiaeth 
Môn,” neu chwilio i ffynhonellau eraill, am ychwaneg 
o fanylion. Ceir hanes am flaenoriaid ac enwogion y 
Cyfundeb yn y llyfrau enwyd, ond gwell genyf íi fuasai 
hanes helyntion y werin. 

Ymhlith yr hen wyr crefyddol fu'n cadw'r drws ac 
yn ddefnyddiol yn y cylchoedd bychain yr oedd Moses, 
'Tan y Graig, Owen Gribwr, a William Paul. Yr oedd 
Catrin Roberts, Cae'r ychen, yn dân i gyd; a'r hen 
Agnes mor ffyddlon a zelog a phe buasai wedi ei geni 
yn Galilea. Nid oedd crefydd y rhai hyn ac eraill yn 
amlyccach mewn dim nag yn eu zêl dros gysegredig- 
rwydd y Tŷ yr hyn a amlygid yn aml yn y gosb a 
weinyddent ar blant direidus am redeg yn ol ac ymlaen 
ifyny ac i lawr y grisiau. Ffafriwyd fi gan Owen 
Lewis y Saer, trwy iddo barottoi y rhestr ganlynol 
o flaenoriaid y Corph yn Niwbwrch o'r dechreu hyd 
yn awr. Bu amryw yn enwog fel hyrwyddwyr yr 
achos Methodistaidd yn ylle cyn penodi John Hughes 
y blaenor cyntaf. _ Ond efallai nad oedd Shôn Dafydd, 
Shôn Shôn Dafydd, Owen Jones, ac eraill,—gwyr yr 
oes gyntaf,—yn flaenoriaid yn yr ystyr gyffredin. 
Beth bynnag am hynny, nid oeddynt yn ddim llai 
dylanwadol na 'u holynwyr. 

Blaenoriaid : John Hughes, Rallt, Llangaffo; William 
Hughes, Hên Dŷ, Dwyran; Thomas Williams, Pwll yr 


6s 

hwyaid, Llangeinwen ; Hugh Evans, y Saer, Niwbwrch ; 
Robert Jones, Gwning-gaer, Do.; David Roberts, 
Maes y ceirchdir, Do. ; Hugh Williams, Frondeg, Do. ; 
Escu Davies, Shop, Do.; Robert Hughes, Tyddyn 
pwrpas, Do.; Richard Jones, Tŷ'n y coed, Do. ; W. 
Iorwerth Jones, Bodiorwerth, Do. ; (Voel Ferry Stores) ; 
Owen Lewis, y Saer, Do.; William Roberts, Maes y 
ceirchdir, Do. ; R. P. Jones, Draper, Do. ; Hugh Evans, 
Masnachydd, Chapel St. Do.; Hugh. Hughes, Saer 
maen, Bryn goleu, Do. 


Capel y Wesleyaid: Cylchdaith Caergybi ; .adeilad- 
'wyd yn 1804. 

Blaenoriaid,—Hugh Williams, Gwehydd, Dwyran ; 
Hugh Roberts, Erw wen. Hen ffyddloniaid oes fwy 
«liweddar,—James Lloyd, a Daniel Hughes. 

Capel y Bedyddwyr: Adeiladwyd yn 1851. PA/aem- 
o7r1atd,— Samuel Davies, John Davies, Thomas Williams, 
Owen Owens. 

Capel yr Anibynwyr: Adeiladwyd yn 1864.  B/aen- 
oriaid,— Joseph. Roberts, Ty'n Rallt; Escu Davies; 
Robert Jones. 


17.—Moppion Appysc. 


Sefydlwyd Ysgol Frytanaidd (yr hon sydd yn awr o 
dan Fwrdd Ysgol) yn 1868. Mae 'r ysgol hon mewn 
cyflwr rhagorol ymhob ystyr. Bwrdd Ysgo/: Y Parch 
W. Jones, Tyddyn pwrpas; Meistri. R. P. Jones, 
Draper ; Owen Jeffreys Jones, Ty Lawr; Josiah Hughes, 
Ty'n y goeden; Owen Lewis, Saer. Ysgrifenydd: 
Hugh Evans. 


Prif Athraw,—Mr. D. Pryse Jones, L.T.S.C. 
(Licentiate and Member of Council 
of Tonic Solfa College.) 

Js-atliraiwesau,—Misses Roberts, Griffiths, Jones, 
Roberts. 

Gwwniadyddes,— Miss Parry. 

18.—LLEOEDD HYNOD YN Y PLwYF. 


Abermenai: Penrhyn bychan tywodlyd gyferbyn a'r 
Belan. Yr oedd gynt yn Borth mewn cymundeb â 
Chaernarfon.  Ysgraff y borth yma a gariai lawer o 
synhyrchion amaethyddol Môn i'r farchnad yn y dref 
honno. Ar y 5ed. o Ragfyr, 1785, dydd Ffair y 
Gauaf, suddodd yr ysgraff a boddodd yn holl deithwyr 
(54) ond un,—Hugh Williams, Ty'n Llwyden, ger 
Aberffraw, yr hwn a rwymodd ei hun ar rwyf a hwyl- 
bren ac a gyrhaeddodd y lan yn fyw ar oror Tal y 
Foel. Ymhlith yr anffodusion yr oedd y deunaw a 
enwir o Niwbwrch :—William Jones, Gwning-gaer, a 
Mary ei ferch ; Griffith Griffith, Neuadd wen; Robert 
'Thomas, porthwas; Thomas Williams, porthwas, 
Pendref; Y Parch. M. Pughe, curad, ac Anne ei 
wraig; Mary Evans, morwyn Abermenai; Margaret. 
merch Hugh W. Jones; Elizabeth, gwraig William 
Dafydd, Ty'n Rallt; Jane Owen, gwraig Thomas 
Prichard; Jane Abram, Ty Lawr; Richard Isaac, 
Sign Fawr; Margaret Hughes, gweddw; Richard a 
Mary, mab a merch William Thomas, Plâs; Mary, 
gwraig Owen Shôn Dafydd; John, mab Thomas 
Shôn Morgan; Mary Williams, morwyn Pendref. 

Cyfyngwyd yr enw Abermenai i'r hen dŷ a'r Borth 
y cyfeiriwyd ati, ond y mae'n debyg fod yr hen 
Abermenai oesoedd yn ol yn golygu yr holl gulfor 
rhwng Tal y Foel a Chaernarfon a'r Belan. Cyn i'r 
tywod ffurfio traeth Abermenai a'r banciau gyferbyn a 
Thal y Foel, yr oedd yma angorfa fawr a chyffeus i 
lyngesoedd o longau ac ysgraffau. _ Fel hyn y dywedir 
yn “Hanes Gruffydd ap Cynan”: “Ac yna ydd (yr) 
oedd Gruffudd yn Abermenai nid amgen y porthloedd 
(porthleoedd) a ddywedpwyd uchod.” 

Etto:—“Ac wrth hyn ynteu a ymchoelws (ymchoel- 
odd) parth ac wlat gan rwyaw (rwygaw) dyínforoedd 
a deg llong ar hugeint llawn o wyddyl a gwyr Den- 
marc, ac yn Abermenei y disgynent.” Ac etto:—“Yno 
hefyd ydd oedd Angharat frenhines ei wreic briawt 

ynteu ac iddi hi y rhoddes ynteu hanner ei dda a dwy 
randir, a phorthloedd (porthleoedd) Abermenei.” 

Gwelir fod Abermenai yr hynafiaid yn cynnwys 
mwy nag un borth. Abermenai ddiweddar oedd un, 
a'r lleill efallai oeddynt Gaerynarfon a Thal y Foel. 
ŵr oedd yn rhaid cael angorfa eang i gynnwys “deg 
'Mong ar hugeint,” (30 vessels). 

Bryniau: Amaethdŷ ar gopa craig ddifyr i'r gogledd 
o'r pentref. Cynhwysai'r etifeddiaeth gynt amryw 
dyddynod,—megis Tan Lan, Cerrig Mawr, Cefn Mawr- 
uchaf, Caeaugwynion. Mae côf-lêch yn yr Eglwys ac 
arni yn gerfiedig enwau tri o offeiriaid, —Y Parchn. 
Rowland Lloyd, Lewis Hughes, a Rowland Hughes 
y rhai oeddynt berchenogion olynol etifeddiaeth y 
Bryniau. Lewis Hughes oedd y perchennog yn amser 
Rowlands yr hynafiaethydd. Dywedodd Richard Jones, 
Tyddyn pwrpas, wrthyf mai Huwsiaid y Brwynog y 
gelwid y perchenogion yn amser ei nain ef. _ Clywais 
mai yn Llanllibio y mae Brwynog. Gwerthwyd Bryniau 
a'r tyddynod eraill i wahanol bersonau rai blynydd- 
oedd yn ol. 

Cefn Bychan: “Margaret Wynn o Gefn Bychan, 
plwyf Niwbwrch, a adawodd ddeng-erw-ar-hugain o 
dir, gan drefnu i'w ardreth gael ei ranu rhwng dwy 
"ddynes oedranus, un i fod o blwyf Llangwyfan, a'r 
llall o blwyf Llanbedr-goch.” 

Cefn Mar isaf: Amaethdŷ hardd ar derfyn y plwyf 
ar ochr y ffordd ynghyfeiriad Llangaffo. Y perchen- 
nog ydyw Mr. Richard Hughes, cyn-Gynghorydd Sirol 
dros ddosbarth Llangeinwen. 

Frondêg: Saify lle hwn ar yr ochr arall i'r ffordd ac 
ychydig nesi Langaffo. Dywedir i'r hen blâs oedd 
yma hyd yn ddiweddar gael ei adeiladu yn nheyrnas- 
iad Harri VIII. Yma y trigai Lewis Owen, Frondeg, 
mab i Owen Meuric, Bodowen neu Bodorgan. (Yr 
oedd y ddau le yma yn yr hen amser yn perthyn i un 
teulu.) Lewis Owen oedd cynrychiolydd y Sir yn 
seneddau 1559, a 1572. Y gwr hwn, meddir, a bryn- 
odd y Rhandir o Glan Morfa i Grochon Caffo. Yr 

oedd William Owen, Frondeg, yn siryf yn 1633. Ym 
fuan ar ol marwolaeth William Owen, yr etifeddes 
Ellen Owen a ddyroddodd yr etifeddiaeth drwy ewyllys 
i Syr Arthur Owen, Barwnig, pennaeth y teulu, a pher- 
chennog etifeddiaethau mawrion yn Siroedd Môn a 
Phenfro. Prynwyd yr etifeddiaeth yn Môn gan y 
Parch E. Hughes, tad Arglwydd Dinorben, etifedd yr 
hwn a'i gwerthodd tua chwarter canrifyn ol... Prynwyd 
Frondeg a thiroedd eraill gan Mr. Owen, Plas 
Penrhyn. 

Ar dir Frondeg fel cilbost llidiart gyferbyn a Lôn 
Dugoed, yr oedd hen garreg fawr arw, ac arni lyth- 
yrenau o arddull a cherfiad tra henafol. Yn gynnar 
yn y ddeunawfed ganrif bu Lewis Morris (Llewelyn 
ddu o Fôn) tra ar ymweliad-yn Frondeg, yn ceisio 
deongli yr argraff sydd arni. Dywedir mai math o 
Gymraeg Lladinaidd yw'r iaith, ac fod y nodiad yn 
disgrifio rhyw oresgyniad ddigwyddodd lIawer o 
ganrifoedd yn ol. Os bydd rhywun yn awyddusi 
ddattod cwlwm dyrys a deongli ysgrifen ddieithr, eled 
i Festri Eglwys Llangaffo a darllened.. Symudwyd y 
garreg o'i hen le, gyda chaniatâd y perchennog, gan 
y diweddar Barch. W. Wynn Williams, Menaifror, 
a gosodwyd hi ymhared y Festri. 

Gorphwysfa a'r House: Mae'r tai hyn yn nesaf at 
eu gilydd, ac yn sefyll yn Heol Malltraeth. Tai 
diweddar yw'r adeiladau presennol wedi eu codi ar 
sylfannau tai henach. _ Efallai fod yr hen dai wedi eu 
hadeiladu yn amser yr adfywiad pan adeiladwyd y 
plâsau. _ Hwyrach i'r //ovse gael ei fwriadu fel neuadd 
newydd neu dŷ y Gynghorfa, ac i Gorphwysfa gael ei 
adeiladu i fod yn dŷ y Maer pan ymwelai a'r dref. 
Hyd yn ddiweddar yr oedd vega/ras a chofnodion y 
dref yn cael eu cadw yn yr House. 

Llanddwyn: Yr oedd Llanddwyn, cynwysedig o'r 
penrhyn a elwir felly yn awr, a'r Gwning-gaer Fawr, 
yn blwyf pwysig gynt ac yn brebendariaeth yn 
Esgobaeth Bangor, cyn iddo gael ei ddiffeithio gan 
drwch mawr o dywod. Byddaf fi yn meddwl mai 

enwau hen amaethdai plwyf Llanddwyn (ond yn awr 
yn bonciau tywod) ydyw Y Fuches, Cerrig Gwladus, 
Bryn-Llwyd, Bryn Ysgawen, Penrhos, a Cherrig Duon 
neu Deon. _ Ar un adeg Deon Bangor oedd Prebendari 
Llanddwyn. Gwr enwog oedd y Deon Du, sef Risiart 
Cyffin, yr hwn a gymerodd ran amlwg a blaenllaw yn 
nyrchafiad Harri VII, i'r orsedd yn 1485. 

Yr oedd Ffynnon Dwynwen Santes yn enwog fel 
cysegr-fan cariadau y rhai a offryment roddion yma er 
mwyn cael rhwyddineb yn y llwybrau dyrys a dieithr 

“hynny y mae ieuengctid yn eu troedio cyn priodi. 
Nr wyf yn casglu y byddai y partion dyweddiedig yn 
“torri prif lythyrenau eu henwau yn y dywarchen lâs a 
orchuddiai ochrau a chopa Craig Esyth,lle y saif y 
* Goleudŷ arno yn awr. 

Ar ol dadgorphoriad y priordai yn nheyrnasiad 
Harri VIII., daeth y plwyf i feddiant teulu Bodowen ; 
ac yn ddilynol i orchuddiad Llanddwyn gan dywod 
gwnaed y plwyf yn Gwning-gaer Fawr, (rabbit warren). 

Ty yn gysylltiol â'r euifeddiaeth yma, fel yr wyf yn 
“casglu, oedd y Plas Newydd yn Heol Pendref, oher- 
wydd dywed Rowlands fod Gibbon Owen, brawd i 
Lewis Owen, Frondeg, yn byw yn Niwbwrch. Daeth 
etifeddiaethau Bodowen i feddiant Arglwydd Dinorben 
yr hwn a arferai osod y Gwning-gaer Fawr i'w ddeiliad 
(tenant) fyddai yu byw yn Plas Newydd ac yn dal 
Brynhowydd. 

Pan werthwyd yr etifeddiaeth gan yr Anrh. R. 
Hughes, Kinmel, Arglwydd Raglaw Sir Fflint, etifedd 
Arglwydd Dinorben, prynwyd y Gwning-gaer Fawr 
gan y Parch. H. Prichard, Dinam Hall, Llangaffo. 
Mae'r penrhyn. ynys, neu orynys, a adnabyddir yn 
awr wrth yr enw Llanddwyn, yn aros o hyd ym 
meddiant Mr. Hughes, Kinmel. Mae rhannau o furiau 
yr hen eglwys yno yn aros fel tysti dduwioldeb yr 
hynafiaid. 

Canodd Lewis Glyn Cothi fel hyn,— 

“Ynys Von yw fy ennaint, 
Ynys yw hiliawn o saint; 

Ynys Colchos wrth Rossyr, 
Ynys Roeg yn sirio gwyr.” 

Mae'n debyg y cyfeirir yma at Ynys Llanddwyn fel 
yr oedd yn lle cysegredig gynt. Byddai y penrhyn lle 
y mae gweddillion yr hen eglwys i'w gweled, weithiau 
yn ynys ac weithiau yn orynys yn ol mympwy y gwynt, 
y môr, a'r tywod. Gwnaed argae yn ddiweddar i 
gysylltu 'r lle a'r Gwning-gaer Fawr, fel y mae yno 
“Wddw” sefydlog fel tramwyfa. Deiliaid y lle ydynt 
ymddiriedolwyr Porthladd Caernarfon, y rhai a gadw- 
ant bedwar o ddynion yma fel gwylwyr y Goleudŷ, ac 
fel rhan o ddwylaw y bywydfad. Cyn sefydlu y dar- 
pariaethau hyn byddai llong-ddrylliadau lawer ar y 
gororau hyn yn flynyddol. Tua phum mlynedd a 
deugain yn ol cipiwyd W. Owen, Gallt y Rhedyn, o'r 
bywyd-fad tra yr oeddys yn ceisio cyrraedd llong 
mewn perygl ar un o'r banciau. Yn 1863 collodd 
Evan Prichard, Cerrig y beitio ger Dwyran, a'i fab 
John eu bywydau wrth geisio myned i'r Ynys mewn 
trol pan oedd y llanw yn rhyferthwy gorwyllt yn 
ysgubo trwy'r Gwddw ac yn torri y cymundeb rhwng 
yr Ynys a'r lan. A thua deunaw mlynedd yn ol sudd- 
odd cwch y gwylwyr a boddodd tri o honynt, ynghyda 
dau fachgen bychan, ar unwaith. Robert Robers, 
Dywades, John Jones, Cerrig Mawr ai fabmaeth, 
oedd tri o honynt. Gwyliwr nad ydwyf yn gwybod ei 
enw, a'i fachgen oedd y ddau arall. 

Ymwelir a Llanddwyn bob Haf gan lawer a bleser- 
wyr. Nis gellir mwynhau difyrrwch, awyr iach, a 
golygfeydd prydferth, yn well mewn un man nag yn 
yr Ynys dawel hon. Yr wyf yn cofio rhai o'r hen 
wylwyr megis John Jones, a'i fab William Jones, 
Griffith Griffiths, a Hugh Jones. Y gwylwyr presennol 
ydynt—Thomas Williams, llywydd y bywydfâd, Rich- 
ard Hughes, William Jones, a Henry Jones. Y 
maent yn ddynion parodi bob dyledswydd, a rhai 
ewyllysgar ìi groesawu ymwelwyr. 

Melin y Ffrwd: Sonir mewn hen lyfrau am ddwy 
felin oedd gynt yn Niwbwrch, sef Melin Rhosyr a'r 

Felin Newydd. Mae annedd-dŷ a elwir Bryn y Felin 
wedi ei adeiladu ar y lle y safai y felin wynt arno. 
Mae yn y plwyf amaethdŷ bychan a elwir Melin 
Ffrwd. Dywed rhai fod olion llyn yn ymyl y tŷ yma. 
Efallai mai yn agos i'r lle y cyfeirir ato yr oedd yr 
ail felin. 

Plas Uchaf: Yr wyf wedi methu cael allan pwy 
adeiladodd yr hen blâs hwn ac nis gwn i bwy y 
perthynai cyn i Samuel Roberts (yr hen Samol y Plâs) 
ei brynu yn gynar yn y Ganrif. Amaethwr o Ben- 
mynydd oedd yr hen wr hwnnw. 

Mae ar dalcen y gegin groes, ac yn gwynebu'r ffordd 
fawr, arfbais rhyw deulu uchel. Bum yn ceisio deall 
yr argraff a'r arwyddluniau, ond methais oherwydd 
fod y tywydd a'r gwyngalchiad wedi eu gwneud yn 
aneglur. Gellir darllen tri o rifnodau y flwyddyn 
(16(?)1), ac mae'r bar ar draws yr arfbais yn eglur, ond 
y mae yn anhawdd os nad amhosibl deongli'r lluniau. 
Mae gwâr yr hen blas wedi crymu llawer. Os dym- 
chwelir rhan o hono, y mae arnaf ofn y bydd ei holl 
gyflwr yn anfeddyginiaethol. Wrth syllu arno llanwyd 
fi gan fil o adgofion ; a thra yn sefyll ar ben uchaf y 
gefnen a goronir gan y Plas Uchaf pwysai hiraeth yn 
drwm arnaf. Bum am ddiwrnodiau lawer yn ddilynol 
yn methu tynnu fy myfyrdod oddiar ddigwyddiadau 
cysylltiol a mi a hen gyfoedion yn yr amser gynt 
ynghymydogaeth y Plâs. Gellir ysgrifenu uwchben 
gorweddfa lliaws o'r cymdeithion hyny ysgrif gyffelyb 
i'r gwpled a gerfiodd Bardd Du Môn ar fedd hen 
berchennog y Plas— 


“Yn noeth Samol wnaeth symud 
I isder bedd o stwr byd.” 


Plâsau eraill: Plas Newydd a berthynai gynt i Owen- 
iaid Bodowen. Yn ddiweddarach yr oedd yn eiddo i'r 
Parch Edward Hughes, yna i'w fab, Arglwydd Dinor- 
ben; ac wedi hynny i nai y diweddaf, sef Mr. Hughes, 
Kinmel. Pan werthwyd yr etifeddiaeth prynwyd Plas 
Newydd gan Cadben Roberts, Tal Rraich. Plas 

Pydewau a berthyn i Wynniaid Glynllifon... Tynwyd 
yr hen blas i lawr ac adeiladodd John Rowland bedwar 
o dai yn ei le yn Heol yr Eglwys. Hen Blas sydd yn 
gysylltiol ag etifeddiaethau Llanidan a Llugwy. Argl- 
wydd Boston yw'r perchennog. Sign Fawr (os nad 
wyf yn camgymeryd) oedd plas teulu Bod Ednyfed. 
Yr oedd Hendŷ (etifeddiaeth R. Roberts, tad Canon 
Roberts, Colwyn Bay,) Llain Nest, a Waen Sign yn 
perthyn i'r un teulu. Adeiladwyd Tal Braich ar Waen 
Sign. 

Tyddyn: Hen dŷ lled fawr yn rhandir Hendre 
Rhosyr. Nid ydwyf yn gwybod pwy oedd yr hen 
etifeddion. _ Mae'r tŷ a'r tyddyn yn awr ym meddiant 
Owen Jeffreys Jones, ŵyr i John Jones y Tyddyn. 

Tyddyn Porpas: Neu yn hytrach Tyddyn Bwrdais 
oedd efallai rywfodd yn gysylltiol a swydd y Maer, 
neu Y Bwrdais sef yr aelod seneddol. Yr oedd yn y 
dreflan hefyd Lain y Beiliaid.. Ar y llain honno yr 
adeiladwyd y Rhenc Newydd, sef tai i'r tlodion. Yn 
ddiweddar gwerthwyd y Rhenc ac adeiladwyd Soar 
'Terrace yn ei lle. Ar ben Llain y Beiliaid, sef y lle y 
saif Capel Soar (A)arno, yr oedd adeilad dwbl. Gelwid 
un ran yn “Ysgoldŷ” a'r llall yn “Heinws,” ( Zoc&vf). 
Yr oedd drws yr olaf fel drws carchar yn orchuddiedig 
â hoelion ; ac ymhen uchaf y drws yr oedd twll crwn 
trwy yr hwn, meddid, y cai carcharor ei damaid bwyd. 

Y Z/ys: Nid oes yma Lys yn awr, ond y mae'r cae 
lle safai gynt yn dwyn yr enw hyd heddyw. _ Y mae'r 
cae hwnnw yn agos i'r Eglwys, yn y cyfeiriad de- 
orllewinol o honi. Yr oedd y Llys wedi ei dynnu i 
lawr cyn amser Rowlands, ond canfu yr hynafiaethydd 
ddigon o olion i'w alluogi i ddweyd mai adeilad petryal 
oedd yr hen le. Clywais Robert T. Jones, Caeau 
Brychion, yn dweyd ddarfod i Charles Thomas, Ty'n 
Rallt, gloddio meini ynghwrr gorllewinol y cae, y rhai 
a ymddangosent fel sylfeini adeilad henafol. Gwnaed 
y darganfyddiad ychydig dros ugain mlynedd yn ol. 
Safai y Llys yn Hendre Rhosyr. _ Ar ol i'r Llys ddad- 
feilio cysylltwyd y tir â Thy'n Rallt. Yr etifedd yn 

yddion yr hen rydd-ddeiliaid gynt. 

Cyfeiria Dafydd ap Gwilym at Lys Rhosyr yn ei 
gariad-gerddi, neu ei nofel brydyddol. Morfudd o'r 
Llys oedd ei gariad neu ei arwres. 

Mae hen amaethdŷ Ty'n Rallt,lle y preswyliai y 
deiliaid diweddar, yn sefyll ar ben yr allt ynghŵr 
Niwbwrch ac ynghyfeiriad yr Eglwys. Mae 'r eti- 
feddiaeth wedi ei thorri i fyny, a'i gwerthu i i wahanol 
brynwyr. Fel y sylwais mewn pennod o'r blaen cym- 
erodd Shôn Dafydd Ty'n Rallt a'i deulu ran flaenllaw 
iawn yn nechreuad yr adfywiad Methodistaidd yn 
Niwbwrch. Wyr i Shôn Dafydd oedd y Parch D 
Jones, Dwyran. Y mae llawer o deuluoedd yn y 
parthau hyn yn disgyn o hono trwy un o'i dri mab, 
enwau y rhai oedd Shôn Shôn Dafydd, William Shôn 
Dafydd, ac Owen Shôn Dafydd. 


19.— RHESTR O FORWYR NIWBWRCH A_ ENILLASANT 
DRWYDDEDAU, 


I. Trwyddedig gan Fwrdd Masnach o dan Ddeddf 
1854 :— 

Meistri,— Hugh. Evans, Bronderwydd; Robert 
Hughes, Gorphwysfa; John Hughes, Chapel St.; 
William Hughes, Ty'n y goeden ; Owen Hughes, Do.; 
Hugh Hughes, Do. ; Robert Hughes, Bronrallt; John 
Jones, Baron Hill; Owen Jones, Corn côch ; Thomas 
Jones, Bronrefail; Thomas Jones, Carrog House; 
Thomas Jones, Fronheulog ; Richard Jones, Tyddyn ; 
John Jones, Bryn Menai; Thomas John Jones, Bryn- 
hyfryd; Samuel Jones, Cefn Mawr Uchaf; William 
Lewis, Bryn sinc; John Lewis, Chapel St.; Owen 
Lewis, Llain Stent, (Zx7em/?); Lewis Lewis, Do. ; Hugh 
Roberis, Hendre' Fawr; Owen Roberts, Sign. Fawr: 
William Roberts, Bron Ceinwen, Dwyran; William 
Roberts, Chapel St.; Robert Roberts, Tal Braich 
Terrace; William Thomas, Tal Braich, (gynt o Cae 

Coch) ; William Thomas, Cae Coch, (nai i'r blaenorol) ; ; 
John Williams, Baron Hill; John Williams, Shop isaf; 
John Williams, ì ieu., Cerrig y gwydd; William Williams, 
diweddar o Menai Hotel ; Owen Williams, Pendref St; 
Henry Lewis Williams, Caer gors; William Thomas 
Williams, Do.; Hugh Williams, Sign Fawr; Owen 
Williams, Do. ; Robert Williams, Shop isaf. 

Ts-Swyddogion,— John Davies, Pant; William Evans, 
Tyddyn Abercyn; O. Griffiths, Ty Newydd; Hugh 
Hughes, Abermenai Road; John Jones, Cefn Mawr 
uchaf; Owen Jones, Bronrallt; Owen Jones, Graian- 
fryn; William Jones, Pant; Hugh Lewis, Llain Stent; 
'Thomas Lewis, Do.; Lewis Lewis, Ty'n y coed; John 
Owen, Ty'n yn ardd, Dwyran; Robert Roberts, 
Dywades; John Roberts, Tal Braich Terrace; William 
'Thomas, Ty Lawr; Thomas Williams, Caer gors; 
'Thomas Williauis, Erw wen; Thomas Williams, Llan- 
ddwyn; Robert Williams; W. Williams, Bryngoleu. 

II. Trwyddedig o dan yr hen Drefn cyn 1854 :— 
Metstri,—Richard Davies, Bryn Madoc; John Jones, 
Bodiorwerth ; William Jones, Cerrig Mawr ;—Prichard, 
Lerpwl, (mab William Prichard, y tôwr); William 
Williams, Abermenai; Robert Williams, Do. 

III. Trwyddedig fel llywyddion llongau y gororau :— 
Robert Griffiths, Llanddwyn; William Iorwerth Jones, 
Voel Ferry Stores; Thomas Jones, New Chamber; 
John Owen, Ty'n Lon; John Roberts, Rallt gwta; 
John Williams, Cerrig y 'gwydd. 

Meistri o Niobwich yn Australfa :— Owen Hughes, 
John Jones, White Lion ; William Jones, Do. 

IV. Trwyddedig fel Pilots yn Lerpwl:—Owen 
Jones, Bodiorwerth ; Hugh Jones, Do. ; Robert Jones, 
White Lion ; Ellis Roberts. 

Enginecr.—Samuel Jones, Neuadd Wen. 


20.—RHESTR GYFARWYDDOL. 
Fost Feistres,— Mrs. Evans, Bronderwydd. 


Llythyrgludydd o Gaerwen 1 Niwbwrch,—William 
Evans- 

Arolygwyr y tlodion, 1894,—Griffith R. Jones, Maes 
y ceirchdir ; William Lewis, Madryn House. 

Gwarcheidwad y Hodion ì. Owen Jeffreys Jones, 

Aelod o Gyngor y Dosbarll,—) Ty Lawr. 

Arolygwyr y Ffordd fawr (1894),—William Evans, 

Tyddyn Abercyn ; John Williams, Cefn Bychan. 

Arolygwr ffyrdd y Dosbarth,—Richard Edwards, 

Henshop, Llangaffo. 

Meddyg y Dosbarth,—Dr. Evans, Bryn Gwyn Hall, 
Dwyran. 

Ei gynorllwwywr,—Dr. w illiams, Taldrwst, Dwyran. 

Arolygwr Cynorílwyol,— Lewis Lewis, Bryn sinc. 

Y Cofresirydd—Owen R. Ellis, Bron y Gaer, 
Dwyran. 

Cynrychiolydd ar Gyngor y Sir,—R. P. Jones, 
Cambrian House, 

Cyngor Plwyf,— Hugh Evans, Masnachwr, (Cadeir- 
ydd); John Evans, llafurwr, Cerrig y gwydd; Thomas 
Hughes, masnachwr glo, Coedana House; Hugh 
Hughes, mason, Bryn goleu; Richard Jones, amaethwr, 
Rhedyn Coch; Griffith R. Jones, amaethwr, Maesy- 
ceirchdir ; Ellis Jones, llafurwr, Pen Lon ; ; John Jones, 
Cadben llong, Baron Hill; Hugh Lewis, amaethwr, 
Ty'n y Coed ; W. Lewis, masnachwr, Madryn House ; 
Joseph Roberts, meddyg anifeiliaid; Robert Roberts, 
Cadben llong, Tal Braich ; Robert Roberts, amaethwr, 
Bryn-howydd ; Owen Roberts, llafurwr, Pen Lon; 
'Thomas Thomas, amaethwr, Cae Coch, Lewis Lewis, 
Bryn sinc, Ysgrifenydd. 

Jeddgeidwad,—J. Jones, Police Station, 

Masnachwyr,—R. P. Jones, Draper &c., Cambrian 
House; Owen Evans & Son, Flour Merchants, Seeds- 
men, Agents for Hadfield (manure manufacturers),&c.; 
William Lewis, Grocer, Ironmonger, &c., Madryn 
House; William Williams, Tea Dealer; John Jones, 
Grocer and Provision Dealer; David Jones, ditto.; 
William Hughes, ditto.; Francis Hughes, ditto.; Robert 
Williams, ditto.; Hugh Williams, ditto.; Miss Williams, 
ditto.; Mrs. Roberts ; Griffith Jones; Griffith Jones, 

Newsagent; T. Prichard ; Jane Williams; O. Williams. 

Public House,— White Lion Inn, Captain Roberts, 
Proprietor. 

Cigyddion,—D. Evans & Co.; Robert Williams; 
H. Williams. 

Cerbydwyr,— Thomas Hughes, Coedana House; 
Evan Jones, Henblas; John Hughes, Bryn Felin: 
David Jones, Plas Newydd; Robert Jones, Pen Lon; 
W. Jones, ditto; Richard Jones, Corn Coch ; William: 
Williams, Ty Mwdwal; Benjamin Lewis; William: 
Roberts, Warehouse. 

Setri Coed,—Owen Lewis ; William Lewis; William 
Thomas; Owen Smith ; Hugh Williams; OwenWilliams; 
William Morris; William Owen; R. Jones, Pendref 
bach; John Williams, Glanrafon ; Thomas Williams, 
(saer llongau,) Bryn goleu. 

Seiri Meini, —Hugh Hughes ; Lewis Hughes ; Thos. 
Hughes; ThomasJones ; Thomas Jones, (Cae'r ychen); 
R. Roberts. 

Paentwyr a Gwydrwyr,— Griffith Jones; Edward 
Hughes. 

Gofaint,—Edward Jones, (wedi ymneilltuo); Owen 
Jones. 

Plastrwyr,— Owen Owen; Hugh Owen. 

Cryddion,—John Hughes; Hugh Jones ; David Owen; 
Thomas Pierce; J. Pierce. 

Dilledyddion,— William Smith; Richard Roberts; 
John Jones; Thomas Williams; Owen Jones. 


21.— NODIADAU GORPHENOL. 


Yn y lle cyntaf dylwn nodi y boblogaeth yn ol 
cyfrifiad 1891. Y nifer ydyw 960, sef llai nag yn 
1881. Dywedir mai achos y lleihad fu mudiad rhai 
teuluoedd i Ddeheudir Cymru mewn adeg o adfywiad 
ynglyn â masnach glo. 

Maint y plwyf mewn erwau ydyw 4574,a'i werth 
trethol ydyw £2563 5 O, 

Mewn pennod arall dywedais i ddeg ar hugain o 

etholwyr Niwbwrch fyned i Beaumaris gan hyderu y 
caent fwynhau yr un breintiau ag etholwyr bwrdeisiol 
y dref honno, ond siomwyd hwy mewn rhan oblegid i 
Owen Hughes. Ysw, y Bwrdais a bleidient, gael ei 
ethol yn ddiwrthwynebiad. Digwyddodd hynny yn 
1698. Dim ond deg ar hugain o etholwyr o Niwbwrch! 
ymhlith y rhai yr oedd llawer o dirfeddianwyr a hawlient 
bleidlais oherwydd gwerth y tai a adeiladasent yn Niw- 
bwrch i geisio addasu eu hunain fel bwrdeisiaid. A 
oedd rhai o'r deg ar hugain yn hen drigolion arosol yn 
Niwbwrch, ac yn ddisgynyddion i'r hen fwrdeisiaid 
gynt? Pwy a ettyb gwestiwn fel hyn a rhai eraill a 
ymwthiant yn barhaus i ogleisio ein cywreinrwydd ? 

Os disgynwn o niwl a thywyllwch ansicrwydd ac 
anwybodaeth sydd yn aros ynglyn a hanes Niwbwrch 
yn y gorphenol, ac os cymharwn ffeithiau yr oes hon â'r 
hyn wyddom am Niwbwrch yn yr hen amser gynt, yr 
ydym o hyd yn cyfarfod â phrofion o'r dyrchafiad cym- 
deithasol ag sydd mor amlwg ynglyn â Niwbwrch. Y 
mae'n rhaid cyfaddef mai yn yr eilfed ganrif ar bymtheg 
a chyn hynny yr oedd y cewri yn gosod i lawr seiliau 
duwinyddiaeth ein hoes ni ac yr oedd duwioldeb 
personau yn ymddangos mewn ffrwyth hunanymwadiad 
a gweithredoedd da pan oedd gwladgarwyr a dyngar- 
wyr yn cyfrannu o'u heiddo personol tuag at sefydlu 
ysgolion, sefydliadau elusenol, a llawer o foddion eraill 
i ddyrchafu. Ond yn ein dyddiau ni y mae y werin 
megis yn esgyn i afael yn y breintiau dinesig ag oedd- 
ynt gyfyngedig i dirfeddianwyr mawrion ac urddasolion 
ddau can mlynedd yn ol. Nid oes ond ychydig o 
dirfeddianwyr yn byw tuallan i'r plwyf yn hawlio 
pleidlais seneddol ar bwys eu heiddo yn Niwbwrch,— 
dim ond tua dwsin ; ond er hyn y mae 'r etholwyr yno 
i'w cyfrif wrth yr ugeiniau. Y mae yno etholwyr o'r 
dosbarth cyntaf (occupation voters), sef etholwyr sene- 
ddol a sirol, 150; o'r ail ddosbarth 4 ; a 27 o'r trydydd 
dosbarth. Y mae tua deugain o'r preswylwyr yn 
rhydd-ddeiliaid fel perchenogion tai neu ryw gyfran 
o dir. 

Ychydig amser yn ol, ar ol gwneud rhagddarpar- 
iaethau ar gyfer hynny, ' dygwyd Mesur ger bron Tŷ 
y Cyffredin er sicrhau awdurdod i wneud ffordd haiarn 
o Orsaf Gaerwen i Ben Lon, Niwbwrch, ac oddiyno i 
Voel Ferry. Ni chynygiwyd un gwrthwynebiad i'r 
Mesur yn y Senedd; ond yn araf iawn y cymerwyd y 
mater i fyny gan wyr arianog; a methwyd cael nifer 
digonol o gyfranddalwyr erbyn yr adeg benodol. 
Oblegid hynny tynnwyd y Mesur yn ol, ac ni chy- 
nygiwyd hyd yn hyn ail-gychwyn yr anturiaeth. 

Ond eri gyflawniad y bwriad hwnnw gael ei attal 
(dros ychydig amser gobeithiaf), eto y mae gwelliantau 
rai o bryd i bryd yn codi lefel safle gymdeithasol 
Niwbwrch yn uwch o hyd. Yn 1894 cysylltwyd 
Llythyrdŷ. Niwbwrch â Llythyrdai eraill gyda 'r 
Telecra?; ac eleni gosodwyd y 7eepAone rhwng 
yma a Llanddwyn. 

Yn ddiweddaf, dylwn mae'n debyg wneud un 
cyfeiriad bychan at y gangen honno o ddiwydrwydd 
a enwogodd Niwbwrch yn ei dyddiau tywyllaf, ac a. 
alluogodd yr ardalwyr tlodion, mewn ardal noeth, ac 
ar amserau o gyfynder mawr i hwylio llestri eu ham- 
gylchiadau dros fôr o helbulon terfysglyd a_ thrwy 
ystormydd o angen i hafan llwyddiant gwell a mwy 
nag eiddo plwyfi a phentrefi fu 'n mwynhau am flyn- 
yddoedd, well a lliosoccach manteision. 

Yr wyf wedi methu cael dim o hanes, na chlywed 
un traddodiad, i daflu goleuni ar ddechreuad y gwaith 
môrhêsg yn Niwbwrch. Er fod trwy y canrifoedd 
ddigonedd o fôrhêsg i'w gael yn rhad neu am ddim 
yng Ngorllewinbarth Môn, ac arfordiroedd siroedd 
Fflint a Meirion, eto yn Niwbwrch yn unig y defny- 
ddid, neu y defnyddir, y planhigyn gwerthfawr hwn i 
wneud matiau, clustogau, tannau neu raffau o bob 
math, ysgubau, a phethau eraill. Ni chlywais fod y 
diwydrwydd yma yn cael ei ddwyn ymlaen mewn un 
ardal arall, oddieithr i ryw ymfudwr o Niwbwrch 
fanteisio ychydig ar fôrhêsg mewn ardal arall. 

Ond pwy ddechreuodd y greíft? Pwy oedd y 

dyfeisydd cyntaf? Pa bryd y dechreuodd trigolion 
Niwbwrch wneud defnydd mor rhagorol o welltyn mor 
ddisylw? Mae'n amhosibl ateb y cwestiynau hyn; 
neu fel y dylaswn ddweyd, nis gallaf fi wneud hynny. 
Tybia rhai mai rhyw ddieithriaid, gannoedd o flyn- 
yddoedd yn ol, a ddaethant yma ac a hyfforddiasant 
y pentrefwyr yn y gwaith. Ond o ba le y daethant? 
Pa le y mae crefft yr un fath neu gyffelyb yn cael ei 
dilyn yn awr? Nis gallaf fi ddweyd. 

Mae 'r matiau wedi bod am oesoedd lawer yn dra 
defnyddiol i amaethwyr Môn, Arfon, a Dinbych, os 
nad parthau a Feirion hefyd, fel gorchuddiadau dros 
deisi ŷd a gwair, am ysbaid cyn eu toi. Nid llai 
defnyddiol yw y nwyddau eraill. Byddai yn ddydd- 
orol pe ceid amcan-gyfrif o werth blynyddol yr holl 
ddiwydrwydd ; nifer y rhai sydd yn awr yn gweithio; 
a beth yw y lleihad er pan y dechreuodd pris y môr- 
hêsg godi. Dywedir wrthyf fod mwy o'r lodesi yn 
myned i wasanaeth arall, a mwy yn dysgu gwniad- 
waith, y naill flwyddyn ar ol y llall. Nid ydyw y 
bechgyn yn awr yn ymdroi dim gyda 'r môrhêsg.. Y 
mae 'n ddiamheu fod y tai i gadw gwair a adeiledir 
mor aml yn lleihau gwerth y matiau, ac fod rhaffau o 
ddefnyddiau eraill yn cymeryd lle rhai o Niwbwrch. 
Ac hefyd yr wyf wedi clywed fod llawer o'r môrhêsg 
yn cael ei adael heb ei dorri oherwydd fod y tywod 
yn amser cynhauaf môrhêsg yn cael ei gynhyrfu, a'i 
wneud yn rhydd i'r gwynt i'w yrru i orchuddio y tir 
porfa, ac i gau i fyny dyllau y cwningod. 

Wrth ddwyn y llyfryn hwn i derfyniad, efallai mai 
nid anyddorol fydd ychydig bach o hysbysrwydd 
ynghylch y dull o blethu morhesg. Mae 'nrhaid i 
geingciau pleth fod yn anghyfniferog. Y nifer o 
geingciau mewn pleth gyffredin o tua thair modfedd o 
led ydyw un ar ddeg. Wyth lath Gymreig (y mae 
llathen Gymreig yn 40 modfedd) a wna garrai, ac 
wyth garrai o bleth sydd ddigon i wneud mat cyffredin. 
Gwneir carrai fawr o dair caingc ar ddeg i wneud yr 
ymylon, neu'r ochrau, yn gryfion i ddal y priciau a 

yrrir trwyddynt pan fyddys yn sicrhau'r gorchudd ar 
ben tâs. 

Wrth ddechreu pleth, cylymir ynghyd gymaint o 
forhesg a ellir ei ddal yn rhwydd rhwng bys a bawd y 
llaw aswy. Yna gwahanir y sypyn bychan yn 
geingciau—un ar ddeg neu dair ar ddeg, yn ol ansawdd 
y bleth... Rhoddir morhesgen ynghyd â'r gaingc ar 
yr ochr dde, a phlethir hi tua'r aswy gyda thair neu 
bedair o'r ceingciau nesaf ati yn olynol. Yna gafaelir 
yn y gaingc ar yr ochr aswy a phlethir hithau yn 
gyffelyb tua'r dde i gyfarfod a'r hon blethwyd o'r blaen. 
Rhoddir môrhesgen ynghyd â'r gaingc dde drachefn, 
ac felly bob tro, gan blethu yr un modd ag y gwnaed 
ar ol rhoi y fôrhesgen gyntaf. Bydd y ddwylaw ar 
waith yn barhaus, y naill yn gafael yn y bleth tra bydd 
y llall yn plethu yr ochr nesaf ati. 

Dywedir y gall un blethu wyth garrai, sef pedair a 
thrugain o lathenni Cymreig, mewn un diwrnod. 
Clywais am rai merched yn gallu plethu wyth garrai, 
eu gwnïo ynghyd, a gorphen mât mewn diwrnod. 
Yn yr hen amser byddai tŷ fel ffactri fechan, lle 
gwelid y merched yn plethu, y gwr yn gwnïo neu yn 
gwneud ysgubau, y bechgyn yn gwneud tannau, ac 
hyd yn oed y plant lleiaf yn cynorthwyo gyda 'u 
bysedd bychain cyflym ac yn gwneud llinynau mein- 
ion o forhesg i wnïo v careiau ynghyd. 

Tra'r ydwyf yn ymestyn tuag at y diwedd-glo, y mae 
lliaws o bethau yn ymdyrru i'r meddwl, ond y mae'n 
rhaid eu cadw allan oherwydd prinder lle. Yr ydwyf 
heb gyfeirio dim at Niwbwrch fel magwrfa gweinidog- 
ion yr Efengyl, beirdd, cerddorion. a llenorion oher- 
wydd fod fy nefnyddiau yn rhy wasgarog i'w cael i 
bennod, am hynny nodaf yn fyr ychydig bethau yn y 
fan yma. Yn gyntaf gweinidogion,—Y Parchn. W. 
Jones, Llanenddwyn; Canon Roberts, Colwyn Bay; 
John Williams, Llanelltyd; R. H. Coles, Cenhadwr; 
a W. Owen, ymgeisydd ieuangc (Eglwyswyr); Y 
Parchn David Jones, Dwyran; W. Jones, Tyddyn 
Pwrpas; Robert Hughes, Capel Coch; Robert 

Hughes, gynt o'r Ffactri; a hen gynghorwr o'r enw R. 
Jones (Methodistiaid Calfinaidd); a Roberts, gyda 'r 
Bedyddwyr, ac O. J. Roberts gyda 'r Anibynwyr. 

Cynhaliwyd eisteddfodau yma yn 1842a 1877. Yn 
yr eisteddfod gyntaf yr oedd dau fardd lleol Huw 
Prisiart, Tu hwnt i'r deyrnas, a Bardd Du Môn yn 
fuddugwyr. Yr oedd yma ryw gerddor neu gantor 
bob amser. ond neb tebyg i W. Hughes, Ty'n y 
Goeden. Yr oedd tân cerddoriaeth yn oleu a gwresog 
ar allor ei aelwyd pan oedd cerddorion eraill mor 
ddistaw a'r gôg yn y Gauaf. Cerddor zelog arall 
oedd W. Williams, Ty'n y gate, ac un medrus iawn os 
ystyrir ei anfanteision... Mae mantell yr hen gerddor- 
ion ar ysgwyddau olynwyr medrus fel hyfforddwyr 
côrau llwyddiannus mewn ymrysonfeydd cerddorol. 
Y blaenaf ymhlith y cyfryw ydyw Josiah Hughes, 
Ty'n y goeden. 

Yr oedd yma hen grythor o'r enw Morgan yn 
nechreu'r ganrif. Nis gallaf ddweyd dim o'i hanes. 
Crythor da a fagwyd yma oedd y diweddar Petr Môn, 
Cyfansoddodd Petr rai caneuon. 

Taener geir-da pawb yn ol eu gwir deilyngdod. 


